কন্যা সন্তানক ভাল পাবলৈ শিকক- নয়নমণি দত্ত নেওগ – ফটাঢোল\nDecember 1, 2020 প্ৰবন্ধ\tOne comment\nকন্যা সন্তানক ভাল পাবলৈ শিকক- নয়নমণি দত্ত নেওগ\nপৃথিৱীৰ প্ৰত্যেক গৰাকী নাৰী বা পুৰুষে বিবাহৰ পাছত এটি সন্তানৰ কামনা কৰে। তাৰবাবে বহুলোকে নামঘৰ, মছজিদ নতুবা মন্দিৰৰ দুৱাৰে দুৱাৰে গৈ ভগৱানৰ ওচৰত নৈবেদ্য আগবঢ়াই মূৰ দোঁৱায় আৰু কিমান দুখ-যন্ত্ৰণাৰ পাছত এটি দেৱশিশু তেওঁলোকৰ জীৱনলৈ আগমন ঘটে সেইকথা এগৰাকী পিতৃ-মাতৃৰ বাহিৰে কোনেও বুজি নাপায়। কিন্তু এইসকল পিতৃ-মাতৃৰ মাজতো এনে বহুলোক আছে যিসকলে এনে কষ্টৰ মাজেদি এটি সন্তান জন্ম দিয়াৰ পাছত বা প্ৰসৱ হোৱাৰ আগতেই যেতিয়া সেই সন্তানটি কন্যা সন্তান বুলি গম পাই তেতিয়া তেওঁলোকে সেই কন্যা সন্তানটিক গৰ্ভতেই শেষ কৰে নতুবা কোলা ভৰি পৰাৰ পাছত সন্তানটিক চকুৰে চাবলৈ বা চুবলৈও কুণ্ঠাবোধ কৰা দেখা যায়। এগৰাকী পিতৃ-মাতৃ হৈ সন্তানৰ মাজত কিয় ইমান ভেদাভেদ! কিয় তেওঁলোকে সন্তানৰ মাজত এনে পাৰ্থক্যৰ চিন ৰাখে! কিয় এবাৰলৈ ভাবি নাচাই যে তেওঁলোকো এগৰাকী মাতৃৰ গৰ্ভৰপৰাই জন্ম পাই আহিছে। পিতৃ-মাতৃক চোৱাৰ হেঁপাহেৰে পৃথিৱীলৈ অহাৰ আগতেই সেই নিস্পাপ শিশুটিক কেনেকৈ বাৰু হৃদয়খন উকা কৰি পঠিয়াই দিব এগৰাকী মাতৃ তথা পিতৃয়ে। এবাৰলৈও তেওঁলোকৰ অন্তৰখনে হাঁহাকাৰ কৰি নুঠেনে বাৰু!\nএজন পুৰুষ আৰু এগৰাকী মহিলাই বিবাহপাশত আবদ্ধ হোৱাৰ পাছৰপৰাই তেওঁলোকে নিজ ইচ্ছামতেই পিতৃ-মাতৃ হ’বলৈ বিচাৰে। তেওঁলোকে প্ৰথমে পিতৃ-মাতৃ হোৱাৰ আগতে কেৱল যে ল’ৰা সন্তানেই লাগিব এনে মনোভাৱ মনৰপৰা মোহাৰি পেলাব লাগিব। যদি এনে মনোভাৱ মনত পুহি ৰাখে তেনেহ’লে তেওঁলোক ভৱিষ্যতে এজন সফল অভিভাৱক কেতিয়াও হ’ব নোৱাৰিব আৰু সন্তানক ভাল শিক্ষা কেতিয়াও দিব নোৱাৰিব। যিহেতু আমি এখন শিক্ষিত সমাজত বাস কৰোঁ। তেনে ক্ষেত্ৰত আমাৰ মনবোৰ কিয় বহল দৃষ্টিভংগীৰ হ’বপৰা নাই, কিয় আজিও আমাৰ মনত কন্যা সন্তানক লৈ ইমান প্ৰশ্ন? এগৰাকী কন্যা বা পুত্ৰ সন্তান জন্ম দিওঁতা গৰাকী জানো কাৰোবাৰ মাতৃ, কাৰোবাৰ ভগ্নী বা আন কাৰোবাৰ জানো জী নহয়! তেনেহ’লে আমি কন্যা সন্তানক কিয় ইমান ঘৃণাৰ পাত্ৰ কৰি তুলোঁ? এয়াই জানো আমাৰ মানৱীয়তাৰ পৰিচয়!\nযি সময়ত আজিৰ মহিলাই পুৰুষৰ সমানে খোজ দি নিজকে সংস্থাপন কৰি তোলাৰ লগতে বিভিন্ন কৰ্মৰ যোগেদি নিজৰ ঠাইখনৰ লগতে নিজৰ দেশৰ নাম উজলাই তুলিছে তেনে সময়ত আমাৰ সমাজত সন্তানৰ প্ৰতি কিয় ইমান ভেদাভেদ! আমি যদি কেইগৰাকীমান মহিয়সী নাৰীক চাওঁ তেনেহ’লে দেখিম যে তেওঁলোকে নিজৰ প্ৰতিভাৰে তথা নিজৰ কৰ্মস্পৃহাৰ মাজেদি কিদৰে বিশ্বদৰবাৰত নিজৰ নাম সোণোৱালী আখৰেৰে লিখি গৈছে তেনেহ’লে আমি কন্যা সন্তান জন্ম দিয়াৰ কিয় অধিকাৰ নাই? ভাৰতীয় প্ৰথম গৰাকী মহিলা স্বৰ্ণজয়ী ৰূপে খ্যাত দৌৰবিদ হিমা দাস, নিজৰ স্বামীৰ মংগল তথা নিজৰ দেশৰ হকে জীৱন উৰ্চগা কৰা গদাপাণিৰ পত্নী সতী জয়মতী, দেশৰ প্ৰথম মহিলা ৰাজ্যপাল তথা নাৰী শিক্ষাৰ পৃষ্ঠপোষক সৰোজনী নাইডু, অসমৰ প্ৰসিদ্ধ ফেশ্বন ডিজাইনাৰ তথা দাদা চাহেব ফাল্কে এক্সচিলেন্স বঁটা প্ৰাপ্ত সংযুক্তা দত্ত, অসম কেডাৰৰ প্ৰথম অসমীয়া মহিলা আই পি এছ সংযুক্তা পৰাশৰকে আদি কৰি যিসকল মহিলাই নিজৰ কৰ্ম উদ্যমেৰে নিজৰ নাম উজ্জ্বলাবলৈ সক্ষম হৈছে, তেনে সময়ত আমাৰ সমাজৰ মানুহৰ মনবোৰো সলনি কৰি কন্যা সন্তানক ভাল পাবলৈ শিকা উচিত। যিদৰে এজন পুৰুষে চাকৰি কৰি নিজৰ ঘৰখন পোহপাল দিয়াৰ লগতে ঘৰৰ সকলো সমস্যা সমাধান কৰি এখন ঘৰ নিয়াৰিকৈ চলাই থকাৰ দৰে এগৰাকী মহিলায়ো পুৰুষৰ সমানে খোজত খোজ মিলাই চাকৰিকে আদি কৰি সন্তান, স্বামী, পিতৃ-মাতৃৰ সকলোবোৰ দায়িত্ব পালন কৰি এখন ঘৰ সূচাৰুৰূপে চলাই নিয়া দেখা যায়। তেনে ক্ষেত্ৰত আমি কন্যা সন্তানক হীন চকুৰে চোৱাটো বহুতেই দুখনীয়।\nবহু পিতৃ-মাতৃয়ে গৰ্ভধাৰণ কৰাৰ পাছত চিকিৎসকৰ কাষ চাপি ল’ৰা সন্তান হ’ব নে ছোৱালী সন্তান হ’ব সেই বিষয়ে নিৰ্ধাৰিত হোৱা দেখা যায়। যাৰ ফলত বহু পিতৃ-মাতৃয়ে কন্যা সন্তানৰ ভ্ৰুণে গৰ্ভত থিতাপি লোৱাৰ কথা জনাৰ পাছত সেই ভ্ৰুণ গৰ্ভতেই শেষ কৰাৰ সংকল্প লয়। কিন্তু ই কিমান ঘৃণনীয় তথা নিকৃষ্ট কাম সেই কথা তেওঁলোকে পাহৰি পেলাই নিজ হাতেৰেই নিজৰ শিশুটিক মৃত্যুৰ মুখলৈ ঠেলি পঠিয়ায়। এনেকৈ ভ্ৰুণ হত্যা কৰাটো এক দণ্ডনীয় অপৰাধ। সমাজত বাস কৰা কোনো এজন যদি পিতৃ তেন্তে কোনো এগৰাকী মাতৃ আৰু সেই পিতৃ-মাতৃয়ে নিজ সন্তানৰ ভবিষ্যতৰ কথা ভাবিয়েই তেওঁলোকক এটা উপযুক্ত শিক্ষাৰে শিক্ষিত কৰি তোলে আৰু এজন আৰ্দশৱান ব্যক্তি হিচাপে গঢ় লৈ উঠিব পাৰে তাকেই প্ৰতিটো মুহূৰ্ততে কষ্ট কৰা দেখা যায়। সন্তান যদি এজন আদৰ্শৱান ব্যক্তি হ’ব তেনেহ’লে পোন প্ৰথমে অভিভাৱকসকল একো একোজন আদৰ্শৱান পিতৃ-মাতৃ হৈ উঠক আৰু নিজৰ মনবোৰ সলনি কৰি সন্তানৰ প্ৰতি কোনো ভেদাভেদ নাৰাখি পুত্ৰ সন্তানেই হওক বা কন্যা সন্তানেই হওক ভাল পাবলৈ শিকক। তেহে আমাৰ পিছৰ প্ৰজন্মক আমি উপযুক্ত শিক্ষাৰে মানুহ হিচাপে গঢ় দিব পাৰিম।\n« কৌতুক-ৰিন্টুমনি দত্ত\nহীৰাৰ আঙুঠিটো-হেমন্ত কাকতি »


ডাঙৰ মানুহ-সৰু মানুহ - ৰীতা গোৱালা\nby©AdminPosted at Sunday, May 23, 2021\nধনীৰামে ঘৈণীয়েকে নেদেখাকৈ মনে মনে গৈ চাউলৰ টেমাটো জুমি চালে । নাই, খুদকণ এটাও নাই দেখোন ! কি কৰা যায় এতিয়া ? হাতত দাখন লৈ সি ধুমুহাৰ গতিৰে টাউনলৈ কাম বিচাৰি গুচি গ'ল ।\nএবেলাৰ বাবে কোনো কাম নিদিয়ে । বহু অনুনয়-বিনয় কৰাৰ পিছত ধনীৰামে এঘৰত কাম পালে । হাজিৰাটো লৈ সি দৌৰি গৈ দোকান পালেগৈ । দুই কেজি চাউল, আধা কেজি আলু লৈ খৰখোজেৰে ঘৰলৈ বুলি ৰাওনা হ'ল । এমা- ডিমাকৈ থকা তিনিটি সন্তানৰ মুখত হাঁহি বিৰিঙি উঠা যেন লাগিল ধনীৰামৰ । হঠাৎ পিঠিত পূৰ্ণহতীয়া কোব এটা পৰিল । মূৰি দাঙি দেখিলে কেইবাজনো পুলিচে তাক ঘেৰি কোবাবলৈ লাঠি দাঙিছে । এজন পুলিচে ক'লে -- " ঐ কুকুৰ । নতুন SOP খন পঢ়া নাই ? তঁহতৰ দৰে সৰু সৰু মানুহবোৰৰ বাবেই চাৰিওফালে কৰ'না মহামাৰীটো বিয়পি পৰিছে ।" এজনে তাৰ হাতৰ পলিথিনটো জোৰেৰে টানি দিলে । পলিথিনটো ফাটি গোটেই ৰাস্তাতে চাউল আৰু আলুখিনি সিঁচৰিত হৈ পৰিল । ধনীৰামে পগলাৰ দৰে সেইখিনি বুটলিবলৈ চেষ্টা কৰিলে । ঠিক সেই সময়তে দামী গাড়ী এখন সেইবিলাকৰ ওপৰেৰে পাৰ হৈ গ'ল । এজন পুলিচে গাড়ীখন ৰখালে । গ্লাচখন নমাই গাড়ীৰ ভিতৰৰ পৰা মানুহজনে পুলিচজনক মিচিকিয়া হাঁহিৰে ক'লে -- " ছাৰ , একেবাৰে এৰাব নোৱাৰা কামৰ বাবেহে পলম হ'ল ।" পুলিচজনে হাঁহি হাঁহি ক'লে--" হ'ব হ'ব । সোনকালে যাওকগৈ ।" বাই ... বুলি কয় মানুহজনে গাড়ীখন চলাই গুচি গ'ল । ধনীৰামে অশ্ৰুসিক্ত নয়নেৰে সকলো দৃশ্য চাই আছিল । এইবোৰ দেখি তাৰ বুকুখন চিৰাচিৰকৈ ফাটি গ'ল । সি বুকুৰ বিষ সহ্য কৰিব নোৱাৰি ধুপুচকৈ মাটিতে বহি পৰিল । লগে লগে পুলিচ এজনে আহি সোনকালে যা বুলি ৰাজহাড়ডালতে আৰু এটা কোব মাৰিলে । সি কোনো মতে থিয় হৈ থৰক- বৰককৈ ঘৰমুৱা খোজ দি ভাৱিলে -- " বাহ: ৰে দুনীয়া ! ধনীয়ে কৰিলে লীলা আৰু দুখীয়াই কৰিলে ধৰি- বান্ধি কিলা । " সি কোনোমতে বাঁহৰ জপনাটো খুলি ঘৰলৈ সোমাই আহিলে । বাৰাণ্ডাৰ খুটা এটাতে আঁউজী বহি মুখেৰে বিৰবিৰাই থাকিল --" ডাঙৰ মানুহ- সৰু মানুহ , ডাঙৰ মানুহ- সৰু মানুহ ..."\nLabels#অণুগল্প, #ৰীতা গোৱালা


সুখ-দুখ LIVE 'স্বাস্থ্য-কথা' :: ক'ৰোনাৰ পৰিৱেশ আৰু স্ত্ৰী ৰোগৰ জানিব লগীয়া কথা। - অসমীয়াৰ সুখ-দুখ\nHome DR. RUNA BISWAS HEALTH RECENT VIDEO XUKDUKHLIVE ডাঃ ৰুনা বিশ্বাস সুখ-দুখ LIVE স্বাস্থ্য সুখ-দুখ LIVE 'স্বাস্থ্য-কথা' :: ক'ৰোনাৰ পৰিৱেশ আৰু স্ত্ৰী ৰোগৰ জানিব লগীয়া কথা।\nxukhdukh.com June 17, 2020 DR. RUNA BISWAS, HEALTH, RECENT, VIDEO, XUKDUKHLIVE, ডাঃ ৰুনা বিশ্বাস, সুখ-দুখ LIVE, স্বাস্থ্য,\nসুখ-দুখ LIVE 'স্বাস্থ্য-কথা'\nবিষয়ঃ ক'ৰোনাৰ পৰিৱেশ আৰু স্ত্ৰী ৰোগৰ জানিব লগীয়া কথা।\nগুৱাহাটীৰ প্ৰতীক্ষা হাস্পতালৰ প্ৰসূতি আৰু স্ত্ৰীৰোগৰ বিশেষজ্ঞা ডা° ৰুনা বিশ্বাসৰ সৈতে মনালী চি. দত্ত, কাৰ্যবাহী সম্পাদক, xukhdukh.com ৰ এটি অনলাইন-সাক্ষাতকাৰ তথা আলোচনা।\nআলোচনাৰ মূল বিষয় সমূহ হৈছেঃ\n১. ক’ৰনা মহামাৰীৰ সময়চোৱাত গৰ্ভাৱতী মহিলা সকলৰ যতনৰ বাবে কেইটিমান পৰামৰ্শ।\n২. পেইনফুল পিৰিয়ডচৰ সমস্যা কিয় হয়। চিকিতসা বিধান কেনে ধৰণৰ হয়।\n৩. ‘FIRST GYANECOLOGICAL VISIT’ কিশোৰী সকলক কিমান বয়সৰ পৰা মহিলাৰ স্বাস্থ্য সম্পৰ্কীয় কথাবোৰৰ বাবে বিশেষজ্ঞাৰ সৈতে পৰামৰ্শ কৰাব লাগে। কিশোৰী সকলক আচলতে কি দৰে এইজগতখনৰ লগত পৰিচয় কৰোৱা উচিত। পৰম্পৰাগত শিকন নে স্ত্ৰীৰোগৰ বিশেষজ্ঞাৰ সৈতে কনচাল্টৰ জৰিয়তে।\n৪. মহিলাৰ স্ত্ৰীৰোগৰ সময়মতে ধৰা পেলোৱাৰ বাবে কি কি স্ক্ৰিনিংৰ বাবে সময়ে সময়ে স্ত্ৰীৰোগ বিশেষজ্ঞাৰ সৈতে পৰামৰ্শ লোৱা উচিত।\n৫. মাতৃ, শিশু আৰু কিশোৰী সকলৰ বাবে এই সময়চোৱাত সাৱধানতাৰ বাবে কেইটিমান পৰামৰ্শ।\nতলৰ ভিডিঅ'টো প্লে কৰি আলোচনাটো চাব পাৰিবঃ\nঅসমীয়াৰ সুখ-দুখ xukhdukh.com অনলাইন দৈনিক\nচাবচক্ৰাইব কৰকঃ https://www.youtube.com/channel/UCAAMwACpnh655HAdeZxdwBA\nTags # DR. RUNA BISWAS # HEALTH # RECENT # VIDEO # XUKDUKHLIVE # ডাঃ ৰুনা বিশ্বাস # সুখ-দুখ LIVE # স্বাস্থ্য\nLabels: DR. RUNA BISWAS, HEALTH, RECENT, VIDEO, XUKDUKHLIVE, ডাঃ ৰুনা বিশ্বাস, সুখ-দুখ LIVE, স্বাস্থ্য


হঠাতে অসম কেনেকৈ অস্থিৰ হৈ পৰিল? আৰক্ষীৰ অজ্ঞাতে অসমত কেনেকৈ সোমাল অল-কায়দা Prag News : Best Assamese News Channel, Latest Assam News Live Today , North East Breaking News\nহঠাতে অসম কেনেকৈ অস্থিৰ হৈ পৰিল? আৰক্ষীৰ অজ্ঞাতে অসমত কেনেকৈ সোমাল অল-কায়দা\nডিজিটেল ডেস্ক : এটা বিশেষ ঘটনাই অস্থিৰ কৰি পেলাইছে ৰাজ্যৰ ৰাজনীতি। ঘটনাকেইটাই এই কথাও পাদপ্ৰদীপলৈ আনিছে অসমৰ সাম্প্ৰতিক অৱস্থা কিমান ভয়ানক হৈ পৰিছে। সমান্তৰালভাৱে এই ঘটনাক কেন্দ্ৰ কৰি ৰাজ্যত আৰম্ভ হৈছে হিংসা আৰু ঘৃণা বিয়পোৱাৰ ৰাজনীতি। দুৰ্ভাগ্যজানক কথাটো হ’ল যে হঠাতে ৰাজ্যখনত আৰম্ভ হোৱা ঘৃণাৰ ৰাজনীতিয়ে উন্নয়নত বিৰূপ প্ৰভাৱ পেলোৱাৰ সম্ভাৱনা অধিক। উল্লেখযোগ্য যে ২১ মে’ত নগাঁৱৰ বটদ্ৰৱাত ঘটা এটা ঘটনাই দেশজুৰি চাঞ্চল্যৰ সৃষ্টি কৰিছে। ৰাষ্ট্ৰীয় সংবাদ মাধ্যমতো গুৰুত্বসহকাৰে প্ৰকশ পাইছে এই ঘটনা। ছফিকুল ইছলাম নামৰ পোনা মাছৰ ব্যৱসায়ী এগৰাকীক আৰক্ষীয়ে আটক কৰিছিল। ছফিকুলক কি কাৰণে আৰক্ষীয়ে আটক কৰিছিল, সেয়া এতিয়াও জানিব পৰা হোৱা নাই। কেৱল জানিব পৰা গৈছে যে ছফিকুল ইছলাম নামৰ পোনা মাছৰ ব্যৱসায়ীগৰাকীক বটদ্ৰৱা থানাৰ আৰক্ষীয়ে আটক কৰি এটা হাঁহ আৰু ১০ হাজাৰ টকা দিব পৰা নাছিল।\nছফিকুল পৰিয়ালৰ তৰফৰ পৰা অভিযোগ কৰা মতে ১০ হাজাৰ টকা নিদিয়াৰ বাবে আৰক্ষীয়ে ছফিকুলক আটক কৰি থানালৈ লৈ আহে। থানাত ছফিকুলক উপৰ্যুপৰি প্ৰহাৰ কৰাৰ ফলত মৃত্যু হয়। কিন্তু আৰক্ষীৰ মতে সুৰাপান কৰি পথত পৰি থকা ছফিকুলক আৰক্ষীয়ে থানালৈ আনিছিল। শাৰীৰিক অৱস্থাৰ অৱনতি ঘটাত চিকিৎসালয়লৈ নিয়াৰ পাছত ছফিকুলৰ মৃত্যু হয়। ছফিকুলৰ মৃত্যুৰ পাছতে তেওঁৰ পত্নী আৰু পৰিয়ালৰ লোকে উন্মাদ হৈ বটদ্ৰৱা থানা আক্ৰমণ কৰ। আক্ৰমণ কৰাই নহয়, বটদ্ৰৱা থানাত অগ্নিসংযোগ কৰাত থানাখন প্ৰায় ভস্মীভূত হয়।\nআৰক্ষীয়ে হাঁহ আৰু ১০ হাজাৰ টকা বিচৰা, ধন নাপাই ব্যক্তিক থানালৈ আনি মৰিয়াই মৰিয়াই হত্যা কৰাৰ যি অভিযোগ পৰিয়ালে দিছে, এয়া নিতান্তই গুৰুত্বপূৰ্ণ। কিন্তু ইয়াৰ বাবে কোনো লোকে আইন হাতত তুলি চৰকাৰী সম্পদ ধ্বংস কৰা কাৰ্য কোনোপধ্যে সমৰ্থনযোগ্য নহয়। এইক্ষেত্ৰত চৰকাৰে আইন অনুসৰি ঘোচ বিচৰা আৰক্ষী আৰু আইন হাতত তুলি লৈ আৰক্ষীক প্ৰহাৰ কৰা, থানা জ্বলাই দিয়াসকলৰ বিৰুদ্ধে কঠোৰৰ পৰা কঠোৰতম শাস্তি বিহাৰ দাবী উঠিছে।\nবটদ্ৰৱাৰ আৰক্ষী আৰু উন্মত্ত জনতা জড়িত হোৱা দুয়োটা ঘটনা সভ্য সমাজৰ বাবে লজ্জাজনক। এটা সভ্যতা গঢ়ি উঠাত দুয়োটা ঘটনা প্ৰাচীৰ হিচাপে পৰিগণিত হৈছে। এই দুয়োটা ঘটনাই অসমক পৃথিৱীবাসীৰ সন্মুখত লজ্জানত কৰিছে। প্ৰসংগক্ৰমে উল্লেখযোগ্য যে এতিয়াও অসম আৰক্ষীত হাঁহলৈকে ঘোচ বিচৰা পুলিচৰ অভাৱ ঘটা নাই। আৰক্ষীত ব্যাপক সংস্কাৰৰ বিষয়টো খুব সঘনে চৰ্চিত হৈ আহিছে। ইয়াৰ বাবে কেন্দ্ৰীয় চৰকাৰে পুঁজিৰো যোগান ধৰিছে। আৰক্ষীত সংস্কাৰ মানে পুৰণি অস্ত্ৰ-শস্ত্ৰৰ সলনি আধুনিক অস্ত্ৰ-শস্ত্ৰৰ যোগান ধৰাটোকে নুবুজায়। সামগ্ৰিকভাৱে আৰক্ষীত সংস্কাৰৰ অৰ্থ হ’ল, আৰক্ষী সন্দৰ্ভত জনসাধাৰণৰ মাজত যি ভাবমূৰ্তি ইমানদিনে গঢ় লৈছিল, সেই ভাবমূৰ্তি সলনি কৰা। বটদ্ৰৱাৰ ঘটনাক লৈ এটা মহলে হিংসা আৰু ঘৃণাৰ ৰাজনীতি আৰম্ভ কৰিছে। ইয়াৰ বিপৰীতে সামাজিক মাধ্যমত সচেতন যুৱক-যুৱতীসকলে মন্তব্য কৰিছে যে এতিয়াও থানাত গোচৰ দিবলৈ যোৱা লোকসকল গৰিষ্ঠসংখ্যক আৰক্ষীৰ বাবে একোগৰাকী গ্ৰাহক। সামাজিক মাধ্যমত এই অভিযোগো উত্থাপিত হৈছে যে খোদ গুৱাহাটীতে ধনৰ বিনিময়ত থানাৰ পৰা ধনীৰ দুলালসকলে ৰেহাই পোৱাৰ উদাহৰণ আছে।\nকিয় এতিয়াও হাঁহ আৰু ধন বিচৰা আৰক্ষী আছে, এই বিষয়টো চৰকাৰৰ গৃহ বিভাগে গুৰুত্বসহকাৰে গ্ৰহণ কৰা উচিত। সমান্তৰালভাৱে অসম আৰক্ষীৰ সঞ্চালকপ্ৰধান ভাস্কৰজ্যোতি মহন্তই মন্তব্য কৰিছে যে বটদ্ৰৱাৰ থানা জ্বলোৱাৰ সৈতে জেহাদী জড়িত হৈ আছে বুলি তেওঁ মন্তব্য নকৰে। কিন্তু বটদ্ৰৱাৰ থানা জ্বলোৱা তথা গণউন্মদনাৰ সৃষ্টি কৰি ৰাজহুৱা সম্পত্তি ধ্বংস কৰাসকলৰ মাজত অল-কায়দাৰ এটা শাখা আনচাৰুল বাংলা টীমৰ সদস্য আছে। এইটো এটা অতি ভয়ংকৰ অভিযোগ। যি সময়ত দিছপুৰত এখন নিৰ্বাচিত চৰকাৰ আছে, সেই সময়ত আৰক্ষীৰ অজ্ঞাতে কিদৰে মধ্য অসমত অল-কায়দাই শিপা মেলিছে? এই প্ৰশ্ন আজি অসমক ভালপোৱা সকলো লোকে একেমুখে কৰিছে।\nঅল-কায়দাৰ শাখা হিচাপে পৰিচিত আনচাৰুল বাংলা টীমৰ সদস্য নগাঁও, মৰিগাঁও জিলা সক্ৰিয় হৈ থকাৰ তথ্য বটদ্ৰৱা থানা জ্বলোৱাৰ পাছতহে পোহৰলৈ আহিবলৈ পালে নেকি? অসম তথা ভাৰতীয় সমাজ জীৱনৰ শত্ৰু হিচাপে পৰিচিত অল-কায়দাই কিদৰে মধ্য আৰু নামনি অসমত শাখা খুলিব পাৰিছে? এইবোৰ শক্তিৰ বিৰুদ্ধে আৰক্ষীয়ে আৰম্ভণিৰে পৰা কঠোৰ হোৱা উচিত আছিল। আজি এইবোৰে বটদ্ৰৱা থানা জ্বলাইছে, কাইলৈ গুৱাহাটী তথা অসমৰ বিভিন্ন প্ৰান্তত সম্প্ৰদায়িক সংঘৰ্ষৰ সৃষ্টি কৰিবলৈ ধৰ্মীয় উপসনাস্থলীত আক্ৰমণ যে নকৰিব তাৰ কি মানে আছে?\nবটদ্ৰৱাৰ ঘটনাটোৱে আৰক্ষীত সংস্কাৰৰ কথা নতুনকৈ শিকাই গ’ল। কেৱল অস্ত্ৰ-শস্ত্ৰৰে সজ্জিত কৰিলে নহয়, আৰক্ষীক জনগণৰ বন্ধু হিচাপে গঢ়ি তোলাৰ লগতে আৰক্ষীক ৰাইজে তেওঁলোকৰ বিপদৰ বন্ধু হিচাপে গ্ৰহণ কৰিবলৈ শিকিব লাগিব। জনসাধাৰণ আৰক্ষীৰ বাবে যাতে একোজন গ্ৰাহক নহয়, সেই ধাৰণা ৰাইজৰ মাজত স্বতস্ফূৰ্তভাৱে জন্ম হ’ব লাগিব। যদি এই ধাৰণা জনসাধাৰণৰ মাজত গঢ় লোৱা নাই, তেনেহ’লে এয়া আৰক্ষী তথা চৰকাৰৰ ব্যৰ্থতা।\nশেহতীয়াকৈ ভাৰতবৰ্ষৰ কেতবোৰ স্থানত বিশেষকৈ উত্তৰ ভাৰতত ধৰ্মীয় মেৰুকৰণ আৰু হিংসা, ঘৃণাৰ ৰাজনীতি বিয়পোৱা কিছুমান লোকে আইন হাতত তুলি মানুহক শাস্তি দিয়া দেখিবলৈ পোৱা যায়। এই শাস্তি গণপ্ৰহাৰৰ পৰ্যায়লৈ গৈ থিতাতে একোজন মানুহৰ জীৱন লোৱাৰ বহু কাহিনী সংবাদ মাধ্যমত প্ৰকাশ পাইছে। অসমলৈকো বিয়পিছে গণউন্মাদনা তথা গণপ্ৰহাৰৰ দৰে ঘটনা। কেতবোৰ লোকে নিজে সিদ্ধান্ত লৈ থিতাতে একোজন মানুহৰ জীৱন কাঢ়ি লোৱাৰ দৰে ঘটনা এতিয়া অসমত সুলভ হৈ পৰিছে। ইয়াৰ বিৰুদ্ধে জনসাধাৰণৰ মাজত সজাগতা আৰম্ভ কৰিব লাগিব।\nআন এক প্ৰৱণতা কেতবোৰ লোকৰ মাজত দেখিবলৈ পোৱা গৈছে। সেয়া হৈছে আইন-আদালতক একাষৰীয়া কৰি কেতবোৰ বিষয়াই নিজাকৈ সিদ্ধান্ত লৈ আইন হিচাপে ইয়াক মানিবলৈ বাধ্য কৰে। উত্তৰ প্ৰদেশত বুলড’জাৰক লৈ যিবোৰ কৰ্মকাণ্ড চলি আছে, ইয়াৰ বিৰুদ্ধে উচ্চতম ন্যায়ালয়ত প্ৰাক্তন সাংসদ তথা ৰাজনীতিক বৃন্দা কাৰাটে, উচ্চতম ন্যায়ালয়ৰ জ্যেষ্ঠ অধিবক্তা প্ৰশান্ত ভূষণ আদিয়ে গোচৰ তৰিছে। বুলড’জাৰক ভাবুকি আৰু দমনৰ এক প্ৰতীক হিচাপে উত্তৰ ভাৰতৰ কেইখনমান চৰকাৰে গ্ৰহণ কৰিছে। চৰকাৰে কাৰোবাক দোষী হিচাপে গণ্য কৰি তেওঁলোকৰ ঘৰ-দুৱাৰ বুলড’জাৰৰ দ্বাৰা নিমষতে ভাঙি পেলায়। আইন-আদালতৰ নিৰ্দেশলৈ এই চৰকাবোৰে অপেক্ষা নকৰে।\nঅসমতো এই সংস্কৃতিৰ আমদানি হৈছে। আইন-আদালতলৈ অপেক্ষা নকৰি ঘৰ-দুৱাৰ ধ্বংস কৰি দিবলৈ বুলড’জাৰ ব্যৱহাৰক কেন্দ্ৰ কৰি সৃষ্টি হৈছে বিতৰ্কৰ। পৰিৱেশ আৰু পৰিস্থিতি এনেকুৱা কৰি পেলোৱা হৈছে যে সমাজখন মেৰুকৰণৰ দ্বাৰা অস্থিৰ হৈ পৰিছে। কেতবোৰ লোকে মুকলিকৈয়ে ধৰ্মৰ নাম লৈ সাম্প্ৰদায়িক বিষবাষ্প বিয়পাই দিয়াৰ অভিযোগ উত্থাপিত হৈছে। ফলত অৰ্থনৈতিকভাৱে বিধ্বস্ত হৈ পৰা অসমৰ দৰে ৰাজ্য এখনে উন্নয়নৰ জখলাত বগাই ভাৰতৰ পাঁচখন শ্ৰেষ্ঠ ৰাজ্যৰ এখন হোৱাৰ বাটত কিমানদূৰ আগবাঢ়িব পাৰিব, সেয়া চিন্তনীয় হৈ পৰিছে।


বালাকোটৰ দৰেই কাজিৰঙাতো হ'ব চাৰ্জিকেল ষ্টাইক!|now-surgical-strike-against-illegal-hunters-in-kaziranga-national-park– News18 assam\nবালাকোটৰ দৰেই কাজিৰঙাতো হ'ব ছাৰ্জিকেল ষ্টাইক!\nচোৰাং চিকাৰীৰ বিৰুদ্ধে চলোৱা হ'ব ছাৰ্জিকেল ষ্টাইক\nLast Updated : August 27, 2019, 18:41 IST\nবিজু কুমাৰ ডেকা: বিশ্ব বিখ্যাত এশিঙিয়া গড়ৰ বসতিস্থল কাজিৰঙা ৰাষ্ট্ৰীয় উদ্যানত ছাৰ্জিকেল ষ্টাইক চলোৱা হ'ব ৷ চোৰাং চিকাৰীৰ বিৰুদ্ধে চলোৱা হ'ব এই ছাৰ্জিকেল ষ্টাইক ৷ কিন্তু কেনেকৈ?\nবালাকোট ! বালাকোটত চলিছিল ছাৰ্জিকেল ষ্টাইক ৷ পাকিস্তানৰ বালাকোটত বিগত ২৬ ফেব্ৰুৱাৰীত ভাৰতীয় সেনাই ভাৰতীয় সেনাই চলাইছিল ভয়ংকৰ ছাৰ্জিকেল ষ্টাইক ৷\nএতিয়া বালাকোটৰ আৰ্হিতে ছাৰ্জিকেল ষ্টাইক চলিব কাজিৰঙা ৰাষ্ট্ৰীয় উদ্যানত ৷ এই কথা News18ক জনাই ৰাজ্যৰ বনমন্ত্ৰী পৰিমল শুক্লবৈদ্য ৷\nঅসম গৌৰৱ কাজিৰঙা ৰাষ্ট্ৰীয় উদ্যান ৷ বিশ্ব বিখ্যাত এশিঙিয়া গড়ৰ বসতিভূমি কাজিৰঙা ৷ কিন্তু প্ৰতি বছৰে চোৰাং চিকাৰিয়ে হত্যা কৰি আহিছে গড় আৰু অন্যান্য দুস্পাপ্য জীৱ-জন্তু। এই পৰ্যন্ত গড় হত্যা ৰোধ কৰিবলৈ সক্ষম হোৱা নাই অসম চৰকাৰ ৷ সেয়া, বালাকোটৰ দৰে ছাৰ্জিকেল ষ্টাইক চলাবলৈ প্ৰস্তুতি চলাইছে ৰাজ্যৰ বন বিভাগে ৷ এই প্ৰস্তুতি অতি গোপনে আৰম্ভ কৰিছে ৷ এইক্ষেত্ৰত বালাকোটত ছাৰ্জিকেল ষ্টাইক চলোৱাত ভাৰতীয় সেনাক সহায় কৰা কোম্পানীটোৱে সহায় কৰিব বন বিভাগক ৷\n“ইতিমধ্যে সংশ্লিষ্ট কোম্পানীটোয়ে কাজিৰঙাত চাৰ্ভেৰ কাম আৰম্ভ কৰি দিছে ৷ কোম্পানীটো পইচাৰ বাবে অসমলৈ অহা নাই ৷ ভাল কাম কৰিবলৈ তেওঁলোকে বিচাৰিছে ৷ আমি তেওঁলোকৰ পদক্ষেপক আদৰণি জনাইছো” - News18ক এনেদৰেই জনালে বনমন্ত্ৰী পৰিমল শুক্লবৈদ্যই ৷\nবালাকুটত সেনাক সহায় কৰা কোম্পানীটোৱে কাজিৰঙাত চাৰ্ভে চলাই প্ৰথমে স্থাপন কৰিব ক্ষমতাশালী কেমেৰা ৷ ক্ষমতাশালী কেমেৰাৰ জৰিয়তে নিৰীক্ষণ কৰা হ'ব চোৰাং চিকাৰীৰ গতিবিধি ৷ যেনেকৈ বালাকুটত ছাৰ্জিকেল ষ্টাইক চলোৱাৰ পূৰ্বে বিশেষ কোম্পানীটোৱে চাৰ্ভিলেন্স কৰি ভাৰতীয় সেনাক সহায় কৰিছিল, ঠিক তেনেকৈয়ে কোম্পানীটোৱে কাজিৰঙাত কাম কৰিব ৷\nবনমন্ত্ৰীয়ে জনোৱা মতে কাজিৰঙাত ছাৰ্জিকেল ষ্টাইক চলোৱাত সহায় কৰিব ভাৰতীয় সেনাই ৷ এইক্ষেত্ৰত বনবিভাগে আলোচনাও কৰিছে ভাৰতীয় সেনাৰ সৈতে ৷ আশা কৰা হৈছে বনবিভাগৰ এই পদক্ষেপ কাৰ্যকৰী হ'লে ৰোধ হ'ব কাজিৰঙাৰ বিপদ চোৰাং চিকাৰ ৷ নাইকীয়া হ'ব কাজিৰঙাত চিকাৰীৰ গতিবিধি ৷\nFirst published: August 27, 2019, 18:34 IST\nForest Department assamKaziranga national ParkSurgical Strike


সুমন হৰিপ্ৰিয়া - অসমীয়া ৱিকিপিডিয়া\n২০০৬ চনৰ নৱেম্বৰ মাহত সুমন হৰিপ্ৰিয়া\n১৯ মে' ২০১৬\nহাজো বিধানসভা সমষ্টি\n০১ জুন, ১৯৭৯ (৪২ বছৰ)\nৰাজনীতিবিদ, নিৰ্দেশক, প্ৰযোজক\nসুমন হৰিপ্ৰিয়া (জন্ম: ১ জুন ১৯৭৯) এগৰাকী ভাৰতীয় চলচ্চিত্ৰ নিৰ্দেশক, প্ৰযোজক আৰু ৰাজনীতিবিদ। ২০১৬ চনৰ বিধানসভা নিৰ্বাচনত তেওঁ হাজো বিধানসভা সমষ্টিৰ পৰা অসম বিধানসভালৈ নিৰ্বাচিত হয়। তেওঁ তিনিখন চলচ্চিত্ৰ পৰিচালনা কৰিছে। ২০০৫ চনত মুক্তি লাভ কৰা তেওঁৰ দ্বাৰা পৰিচালিত চলচ্চিত্ৰ কদমতলে কৃষ্ণ নাচে ৫৩তম ৰাষ্ট্ৰীয় চলচ্চিত্ৰ বঁটাৰ 'শ্ৰেষ্ঠ অসমীয়া চলচ্চিত্ৰৰ সন্মান লাভ কৰে।\n2.1.1 চলচ্চিত্ৰ তালিকা\n১৯৭৯ চনৰ ১ জুন তাৰিখে গুৱাহাটীত সুমন হৰিপ্ৰিয়াৰ জন্ম হৈছিল। তেওঁৰ পিতৃ জীৱন চক্ৰৱৰ্তী আৰু মাতৃ বিজয়া চক্ৰৱৰ্তী। তেওঁৰ মাতৃ বিজয়া চক্ৰৱৰ্তী এগৰাকী ৰাজনীতিবিদ আৰু গুৱাহাটী লোকসভা সমষ্টিৰ প্ৰাক্তন সাংসদ। সুমন হৰিপ্ৰিয়ায়ে নতুন দিল্লীত অৱস্থিত জামিয়া মিলিয়া ইছলামীয়াৰ পৰা সমাজশাস্ত্ৰৰ স্নাতকোত্তৰ ডিগ্ৰী লাভ কৰিছিল। ইয়াৰ লগতে তেওঁ নইডাত অৱস্থিত এছিয়ান একাডেমী অফ ফিল্ম এণ্ড টেলিভিছনৰ পৰা চলচ্চিত্ৰ আৰু টেলিভিছনৰ ডিপ্লোমা লাভ কৰিছিল। তেওঁ দিল্লীত অৱস্থিত ভাৰতীয় বিদ্যা ভৱনৰ পৰা জ্যোতিষ আচাৰ্য উপাধি লাভ কৰিছিল।\nসুমন হৰিপ্ৰিয়া অসমীয়া চলচ্চিত্ৰৰ লগত জড়িত আছিল। ২০০১ চনত তেওঁ যতীন বৰা আৰু গীতাৱলী ৰাজকুমাৰী অভিনীত ব্যৱসায়িক ভাৱে সফল ছবি কইনা মোৰ ধুনীয়া নিৰ্মাণ কৰিছিল। ২০০২ চনত তেওঁ ৰবি শৰ্মা আৰু গীতাৱলী ৰাজকুমাৰী অভিনীত ককাদেউতাৰ ঘৰজোঁৱাই নিৰ্মাণ কৰে। ২০০৫ চনত তেওঁ কদমতলে কৃষ্ণ নাচে পৰিচালনা আৰু প্ৰযোজনা কৰে। এই ছবিখনে ৫৩তম ৰাষ্ট্ৰীয় চলচ্চিত্ৰ বঁটাৰ 'শ্ৰেষ্ঠ অসমীয়া চলচ্চিত্ৰৰ সন্মান লাভ কৰে।\n২০০১ কইনা মোৰ ধুনীয়া\n২০০২ ককাদেউতাৰ ঘৰজোঁৱাই\n২০০৫ কদমতলে কৃষ্ণ নাচে\nসুমন হৰিপ্ৰিয়ায়ে তেওঁ মাতৃ বিজয়া চক্ৰৱৰ্তীৰ ৰাজনৈতিক দল ভাৰতীয় জনতা পাৰ্টিত যোগদান কৰে। তেওঁ ২০১৬ চনৰ অসম বিধানসভাৰ নিৰ্বাচনত হাজো বিধানসভা সমষ্টিৰ পৰা নিৰ্বাচিত হৈছিল।\nসুমন হৰিপ্ৰিয়ায়ে অসম বিধানসভাত ক'ৰ'ণা ভাইৰাছ ৰোগ ২০১৯ৰ প্ৰতিৰোধ হিচাপে গোবৰ আৰু গৌমূত্ৰৰ ব্যৱহাৰৰ পৰামৰ্শ দিয়াৰ বাবে সমালোচিত হৈছে। তেওঁ কৈছিল, "গোবৰৰ বহুতো উপযোগিতা আছে। মই ভাবোঁ ই ক'ৰ'ণা ভাইৰাছ ধ্বংস কৰিব পাৰে। গৌমূত্ৰয়ো উপকাৰী হব পাৰে। " ইয়াৰ লগতে তেওঁ গোবৰ আৰু গৌমূত্ৰ কৰ্কট ৰোগ আৰোগ্য কৰিব পাৰে বুলিও পৰামৰ্শ আগবঢ়াইছিল।\n↑ "Assam Legislative Assembly - Member". Assam Legislative Assembly. http://www.assamassembly.gov.in/suman-haripriya.html। আহৰণ কৰা হৈছে: 1 April 2020.\n↑ "Electoral Affidavit of Suman Haripriya" (en ভাষাত). প্ৰকাশক Guwahati: Assam State Election Commission. 19 March 2016. পৃষ্ঠা: 10. Archived from the original on 30 March 2020. https://web.archive.org/web/20200330235931/http://ceoassam.nic.in/election/ae2016/Affidavits/55/4-SUMAN%20HARIPRIYA.PDF। আহৰণ কৰা হৈছে:4April 2020.\n↑ "Kokadeutar Gharjonwai /Suman Haripriya". https://www.mail-archive.com/assam@pikespeak.uccs.edu/msg02312। আহৰণ কৰা হৈছে: 8 July 2017.\n↑ "Exclusive: Cabinet Portfolio Names for BJP-led Govt in Assam". The Quint. 20 May 2016. https://www.thequint.com/politics/2016/05/20/exclusive-cabinet-portfolio-names-for-bjp-led-govt-in-assam। আহৰণ কৰা হৈছে: 30 January 2020.\n↑ "India's coronavirus health myths fact-checked". BBC News. 19 March 2020. https://www.bbc.com/news/world-asia-india-51910099। আহৰণ কৰা হৈছে: 20 March 2020.\n↑ Nath, Hemanta Kumar (2 March 2020). "Cow urine, dung can treat coronavirus, says Assam BJP MLA" (en ভাষাত). India Today. https://www.indiatoday.in/india/story/cow-urine-dung-can-treat-coronavirus-says-assam-bjp-mla-1651708-2020-03-02। আহৰণ কৰা হৈছে: 21 March 2020.\n"https://as.wikipedia.org/w/index.php?title=সুমন_হৰিপ্ৰিয়া&oldid=280525"ৰ পৰা অনা হৈছে\nএই পৃষ্ঠাখন ০৫ জুন, ২০২১ তাৰিখে ২১:৩৪ বজাত অন্তিম সংশোধন কৰা হৈছিল।


ভাইজানৰ দিৱালী – শংকৰ জ্যোতি বৰা – ফটাঢোল\nOctober 3, 2018 চিনেমা চিনেমা\t10 Comments\nভাইজানৰ দিৱালী – শংকৰ জ্যোতি বৰা\nড্ৰোন ভিউ‘ত অলপ দুৰৰ পৰা পাহাৰৰ নামনিত এটা বিশাল অট্টালিকা৷ ভিউ‘টো লাহে লাহে অট্টালিকাক কেন্দ্ৰ কৰি ওচৰ চাপি আহি থাকিব৷ দৃশ্যমান হৈ আহি থাকিব অট্টালিকাৰ চৌপাশ৷ ওখ দেৱালেৰে আৱৰা এটা বিশাল চৌহদ৷ পিছৰ ফালে ডিজাইন ডিজাইন ফুলেৰে ভৰা এখন বিশাল আৰু আবুৰ থকা ল’ন৷ সংলগ্ন এটা চুইমিঙ পুল আৰু মুকলি জিম৷ এইখিনি ঠাইত সকলোৰে প্ৰবেশ নিষেধ৷ কেমেৰা এইবাৰ অট্টালিকাৰ সমুখৰ ফালে গতি কৰিছে৷ আগফালেও এখন বিশাল বাগিছা৷ বাগিছাৰ একোণৰ মুকলি আখৰাত অনুশীলনত ব্যস্ত এগাল ডিজাইন ডিজাইন পেহেলৱান৷ গোটেই চৌহদটোত ঠায়ে ঠায়ে ডিজাইন ডিজাইন আৰ্মছ লৈ এগালমান বিদেশী গাৰ্ড৷ এইবাৰ কেমেৰাৰ ভিউ আগবাঢ়িব কেবাখনো দামী ডিজাইন ডিজাইন দেশী-বিদেশী গাড়ী ৰৈ থকা দালান সংলগ্ন গাড়ীৰ প‘ৰ্ছলৈ৷ মাজত থকা ধুনীয়া ডিজাইনৰ দামী বিদেশী SUV গাড়ী খনৰ কাষত থিয় হৈ আছে বিশাল কিন্তু এটা আটিল দেহৰ অধিকাৰী এজন দেহৰক্ষী৷ অট্টালিকাৰ পৰা গহীন খোজত ওলাই আহিছে জমিদাৰ ৰামানুজ গোঁসাই৷ দেহৰক্ষীজনে সম্ভ্ৰমেৰে গাড়ীৰ দুৱাৰখন খুলি দিলে৷ গোঁসাই গাড়ীত বহাৰ লগে লগে দুৱাৰ খন বন্ধ কৰি দি পাছৰ গাড়ীখনত বহিলগৈ! কেবাখনো গাড়ীৰ কনভয়টো অকোৱা পকোৱা ৰাস্তাইদি ভৈয়ামলৈ নামিবলৈ ধৰিলে৷ তাৰ লগে লগে নেম কাষ্টিঙ৷ তুফান ফিলিম প্ৰেজেন্টছ “ভাইজানৰ দিৱালি”, মিউজিক আৰু বেবনি- হেকা, প্ৰদাকচন- গীতিকা এচ, দিৰেকচন গুৰুজী৷\nগাঁৱৰ নামঘৰৰ চৌহদত থকা বৃহৎ আহতজোপাৰ তলত ৰাইজৰ বিচাৰ মেল৷ গছজোপাক আগুৰি থকা ওখ ভেটিটোৰ একমাত্ৰ চকীখনত গোঁসাই বহিছে৷ ভেটিটোৰ লগতে মাটিত থকা চকী কেইখনত গাঁওবুঢ়া ভাগৱতীকে ধৰি কেইজনমান গাঁৱৰে মুখিয়াল ব্যক্তি৷ বিচাৰৰ বিষয় প্ৰেম৷ গোঁসাইয়ে গাঁৱত প্ৰেম নিষিদ্ধ কৰি থৈছে৷ তেওঁৰ মতে গাঁৱৰ সকলো ল‘ৰা-ছোৱালী ভাই-ভনীৰ দৰে৷ সেয়ে প্ৰেম নিষিদ্ধ৷ তাৰ মাজতেই ভাস্কৰ বৰতপা আৰু মিতালি নগৰীয়াৰ মাজত প্ৰেম গঢ় লৈ উঠিল৷ এটা অক্ষমনীয় অপৰাধ৷ গোঁসাইয়ে শাস্তি শুনালে৷ বৰতপাক টিকাত ৫০টা বেতৰ কোবৰ লগতে গাঁৱৰ পৰা বহিস্কাৰ আৰু নগৰীয়ানীয়ে আজীৱন গাঁৱৰ চিকিৎসালয়ত সহায়কাৰী হৈ থাকিব লাগিব৷ বিচাৰ সমাপ্ত৷ সেই সময়তে প্ৰৱেশ ঘটে চিনেমাৰ নায়ক, এলেকাৰ থানাখনলৈ নতুনকৈ অহা ইন্সপেক্টৰ ভাইজান ইন্টিমনি দত্তৰ৷ ছফুট ওখ আটিল চেহেৰাৰ ভাইজানে তেওঁৰ হাৰ্লি ডেভিদছন বাইকখন লৈ নামঘৰ চৌহদত সুমোৱাৰ লগে লগে আনহে নেলাগে গোঁসাইৰ চকুতো ঈৰ্ষাৰ ৰেঙণি দেখা গৈছিল৷ বাইকখন ৰখাই ভাইজান গোঁসাইৰ ওচৰলৈ আহি অভিবাদন জনালে আৰু নিজৰ পৰিচয় দিলে৷ গোঁসাইয়ে বোলে মই গম পাইছোঁ, মোৰ অট্টালিকালৈ আহিবা৷ ভালকৈ কথা হ’ম৷\nগোঁসাইৰ অট্টালিকাৰ বৃহৎ ড্ৰয়িং ৰুম৷ লিকচৌ এজনে দেখুৱাই দিয়া মতেই বিশাল চোফাত বহি ভাইজানে গোঁসাইলৈ অপেক্ষা কৰি আছে৷ তেনেকুৱাতে ওপৰৰ পৰা চিৰিয়েদি নামি অহা গোঁসাইৰ আলাসৰ জী উফতাৰা আইদেওৰ লগত ভাইজানৰ চাৰিচকুৰ মিলন৷ মিলন মানে মিলনেই৷ একদম আখিঁঅ চে গুলি মাৰে টাইপ৷ ভাইজানে আইদেওৰ লগত কল্পনাতে চুইজাৰলেণ্ডৰ ফুলনিত গান গাবলৈ ধৰিলে, আইদেউৱেও বোলে এইজনক পাবলৈ মই বৈষ্ণোদেৱীৰ মন্দিৰত পদব্ৰজে গৈ সেৱা ল‘মগৈ! গোঁসাইৰ মাতত হে দুয়োজনৰে সম্বিত ঘুৰি আহিল৷ তেখেতে এই মিলনৰ বিষয়ে একো গম নোপোৱাকৈ ভাইজানৰ লগত কথা বতৰা হ‘বলৈ ধৰিলে৷\nচিৰিয়াখানাৰ বৃহৎ গছ এজোপাৰ গুৰিত ইজনে-সিজনৰ হাতত ধৰি ভাইজান আৰু উফতাৰা আইদেও৷\nআইদেওঃ তুমি নাজানা, দেউতাই কেতিয়াও আমাৰ প্ৰেমক গ্ৰহণ নকৰে৷ মই তোমাৰ লগত পলাই গ‘লেও যেনেকৈ হ‘লেও বিচাৰি উলিয়াই আমাৰ দুয়োকে গুলিয়াই দিব৷ দেউতাৰ হাতৰ পৰা কেনেবাকৈ সাৰিলেও দাদাৰ হাতৰ পৰা সৰাটো অসম্ভৱ৷ সি আমাক শুদাই নেৰে৷\nভাইজানঃ চিন্তা নকৰিবা সকলো ঠিক হৈ যাব৷\nবাৰৰ ভিতৰত সঞ্জীৱ গোঁসাই৷ ৰামানুজ গোঁসাইৰ একমাত্ৰ পুত্ৰ৷ দেখিলেই গম পাই বহুত খঙত আছে৷ তেওঁৰ কাষতে আছে বিশ্বস্ত সংগী গাঁওবুঢ়াৰ পুত্ৰ সৰু ভাগৱতী৷ যদি তোমাৰ কথা মিছা হয় মৰিবলৈ সাজু হৈ থাকিবা ভাগৱতী৷ ভাগৱতীঃ আমাৰ নবই নিজে দেখি আহিছে চহৰত দুয়োটাকে একেলগে৷\nসৰু গোঁসাইয়ে পঠিওৱা প্ৰায় পঞ্চাশটামান ডিজাইন গুণ্ডাৰ লগত ভাইজানৰ ফাইট৷ ডিজাইন ডিজাইন আকাৰৰ দা-যাঠি লৈ অহা গুণ্ডাবোৰক ভাইজানে সুদাহাতেই পানী খুৱাই দিছে৷ এটা ঘোছাত দুই তিনিটা, এটা কিকত চাৰি পাঁচটাকৈ উফৰি গৈছে৷ সোনকালেই গুণ্ডাবোৰ পৃষ্ঠভংগ দিলে৷ পলাই যোৱা শেষ গুণ্ডাটোলৈ চাই ভাইজানে কৈ উঠিল,-\n“কৈ দিবি গোঁসাইক৷ ইয়েছ, আই লাভ উফতাৰা৷”\nঅট্টালিকাৰ এটা ভিতৰ কোঠা৷ এখন আৰামী চকীত চিন্তা ক্লিষ্ট ৰামানুজ গোঁসাই৷ কাষত অপৰাধীৰ দৰে ঠিয় দি আছে সঞ্জু গোঁসাই৷ কাষতে মাটিত আউলী-বাউলী হৈ উফতাৰা আইদেও৷ ইতিমধ্যেই প্ৰেমত পৰা বাবে আইদেও আৰু গম নিদিয়াকৈ গুণ্ডা পঠোৱা বাবে দুইজনেই বাপেকৰ পৰা যথেষ্ট গালি শুনিছে৷ তেনেতে লিকচৌ এজন উধাতু খাই দৌৰি আহি খবৰ দিলেহি যে অট্টালিকাত আক্ৰমণ হৈছে৷ ধদুৱা মহন্তৰ লগ হৈ বৰতপাই নিজৰ গুণ্ডাবাহিনী লৈ অট্টালিকা আক্ৰমণ কৰিছে৷ ধদুৱা মহন্ত৷ লুতুৰা আৰু খকুৱা স্বভাৱৰ এই ধদুৱা মহন্তক বহুবছৰৰ আগতেই গাঁৱৰ পৰা লুতুৰা স্বভাৱৰ বাবে টিকাত ২০১টা বেতৰ কোব দি গাঁৱৰ পৰা নিৰ্বাসন দি থৈছিল ৰামানুজ গোঁসায়ে৷ তেতিয়াৰে পৰা ডিজাইন ডিজাইন গুণ্ডা গোটাই ভিতৰি নিজাকৈ এটা বাহিনী গঠন কৰি আছিল ধদুৱাই! শেহতীয়াকৈ বৰতপাকো নিজৰ গোটত সুমুৱাইছিল৷ আৰু সুযোগ বুজি মনে মনে আজি হঠাৎ আক্ৰমণ৷ ইতিমধ্যেই গোঁসাইৰ প্ৰায়বোৰ গাৰ্ড আৰু সামন্তই ৰণত পৰিল৷ নিজেই যুজোঁ বুলি হাতত বন্দুক লৈ গোঁসাই চৌহদলৈ ওলাই আহিল৷ পিছে পিছে হাতত তৰোৱাল লৈ সঞ্জু বাবা৷ কিন্তু দেৰি হৈ গ’ল৷ ধদুৱা বাহিনীয়ে ইতিমধ্যেই সকলোকে কৰায়ত্ত কৰি পেলালে৷\nঅট্টালিকাৰ বাহিৰৰ লনখনত৷ ৰামানুজ গোঁসাই, সঞ্জু গোঁসাই, উফতাৰা আইদেউ, জমিদাৰনী বন্দিতা আইদেও সকলোকে ল‘নত শাৰী শাৰীকৈ থকা গছবোৰত এজন এজনকৈ বান্ধি থোৱা আছে৷ ধদুৱা সমুখত থকা আৰামী চকী এখনত বহি আছে৷\nধদুৱাঃ “গোঁসাই, মই তোমাক কৈছিলো নহয়, এদিন মই বদলা লমেই! আজি সেই দিন আহি গ’ল৷ আজি তোমাৰ চকুৰ সমুখতে মই যে লুতুৰা তাৰ প্ৰমাণ পাই যাবা৷ এই উফতাৰা আইদেউক মোৰ ওচৰলৈ লৈ আহ”৷\nবৰতপাই বিৰোধ কৰিলে৷ বোলে, আমাৰ শত্ৰুতা গোঁসাইৰ লগতহে৷ আইদেউক অপমান নকৰিব৷ ধদুৱাই অট্টহাস্য কৰি উঠিল৷ তাৰ ইংগিতত দুজনে বৰতপাকো ধৰি বন্দী কৰি পেলালে৷ এটা গুণ্ডা আইদেউৰ ফাললৈ আগবাঢ়িল৷\nধিছকিঁয়াও.. চৌহদৰ ৱালৰ ওপৰেদি জাম্প কৰাই নিজৰ হাৰ্লিখনক উৰাই অনা ভাইজানৰ দুহাতত দুটা পিষ্টল৷ তাৰে এটা গুলীত আইদেউৰ ওচৰলৈ আগবঢ়াটো ঠাইতে চেটেপ৷ ধিছকিঁয়াও ধিছকিঁয়াও…ধদুৱা বাহিনী মুহুৰ্তৰ ভিতৰতে ছেদেলি ভেদেলি হৈ পৰিল৷ বাইক ওপৰতে এৰি এটা খৰবাগৰ মাৰি ভাইজান তল পালেহি৷ এটা হাতৰ পিষ্টলেদি ধদুৱা বাহিনীৰ পিনে গুলিয়াই আনটো ফালে নোছোৱাকৈ গোঁসাইহঁতৰ ফালে গুলি৷ গোঁসাইহঁতক বান্ধি থোৱা ৰছী ভাইজানৰ গুলীত ফাঁহিচিটিকা দিলে৷ সঞ্জু আৰু বৰতপাই তলত পৰি থকা বন্দুক দুটালৈ ভাইজানক সহযোগ কৰিবলৈ ধৰিলে৷ ভাইজানৰ পিষ্টলত গুলী শেষ৷ চল পাই ধদুৱা বাহিনীৰ পৰা তিনিমোনীয়া নিগ্ৰো প্ৰকাণ্ড গুণ্ডা, দেখিলেই ভয় লগা এটাই দা এখন লৈ ভাইজানলৈ খেদি আহিল৷ ধিছুম- ভাইজানৰ এটা প্ৰকাণ্ড পাঞ্ছত নিগ্ৰো বিছফুট মান উৰি গৈ গছৰ ফেৰেঙণি এটাত লাগি ধৰিলে৷ থে থে থে থে… গছৰ আঁৰৰ পৰা আন এটাৰ ভাইজানলৈ মেছিনগানৰ অবিৰাম গুলী৷ ভাইজানেও ঠাইতে চাৰিটামান খৰ-বাগৰ মাৰি নিজকে গুলীৰ পৰা বছাই থাকিল৷ এটা পাকত নিগ্ৰোৰ হাতৰ পৰা পৰি যোৱা দাখন বুটলি লৈ নিৰ্ভুল থ্ৰ’৷ মেছিনগানৱালা চেটেপ৷\n“ৰৈ যা ভাইজান৷ ন’হলে সৰু গোঁসাই চেটেপ”-কোন পাকত ধদুৱাই সঞ্জুক নিজৰ কব্জালৈ আনিলে কোনেও গমেই নাপালে৷ ধদুৱাৰ পিষ্টলৰ নলী সঞ্জুৰ মূৰত৷ ধদুৱা বাহিনীৰো ইতিমধ্যে বাকীবোৰ চেটেপেই হ’ল৷\nধদুৱাঃ তই মোৰ চব প্লেন বৰবাদ কৰি দিলি ভাইজান৷ তোক মই সুদাই নেৰোঁ৷ এইবুলি হাতৰ পিষ্টল ভাইজানৰ ফালে,…এইটো সুযোগলৈকে ভাইজান ৰৈ আছিল৷ যেই ধদুৱাই হাতৰ পিষ্টল সঞ্জুৰ মূৰৰ পৰা আঁতৰাই ভাইজানৰ ফালে ঘুৰাবলৈ লৈছিল, ভাইজানে তলত পৰি থকা ক‘ল্ড ড্ৰিংক্ছৰ খালি বটল এটাত ষ্টাইলিছ কিক এটা মাৰিলে৷ অব্যৰ্থ লক্ষ্য৷ চকচককৈ ঘুৰি গৈ বটলটোৱে ধদুৱাৰ হাতৰ পিষ্টলটো ওফৰাই পেলালে৷ ভাইজানেও অকনো সময় নষ্ট নকৰি এটা টুইষ্ট মাৰি অলপ দুৰত পৰি থকা ছটগান এটা বুটলি লৈ ফায়াৰ কৰিলে৷ ধদুৱাক চটগানৰ দহটামান গুলীয়ে ওপৰতে উৰাই নি চৌহদৰ বাহিৰত পেলাই দিলেগৈ৷ তাৰপাছত আৰু কি? গোঁসাই ফেমিলিৰ ভাইজানৰ ওচৰত ক্ষমা প্ৰাৰ্থনা৷ ৰামানুজ গোঁসায়ে নিজেই উফতাৰা আইদেওৰ হাত ভাইজানৰ হাতত তুলি দিলে আৰু প্ৰেমত থকা নিষেধাজ্ঞাও তুলি দিব বুলি প্ৰতিশ্ৰুতি দিলে৷ সঞ্জু গোঁসায়ে ক‘লে,-“কাইলৈ দিৱালি৷ এইবাৰ আমি দিৱালি বহুত ডাঙৰকৈ উদযাপন কৰিম৷”\nবেকগ্ৰাউন্ডত হাজাৰ হাজাৰ ডিজাইন ডিজাইন ফটকা ফুতি উঠে৷\nসকলোৱে কোৰাছত গায়, – এইবাৰৰ দিৱালি,”ভাইজানৰ দিৱালি”\n« বৰষুণ- প্ৰণীতা গোস্বামী বৰঠাকুৰ\nএটুকুৰা আলসুৱা মেঘ- খগেশ সেন ডেকা »\nডিজাইন ডিজাইন ফিলিম চালো। ভাল লাগিল।\nএকদম ঝাকাচ ফিলিম। মজাকৈ লিখিলা। পঢ়ি খুউব ভাল লাগিল।\nধদুৱাৰ ইয়াতো শান্তি নহ’ল।বঢ়িয়া\nবঢ়িয়া, ভাইজান ।\nএনে মচলাদাৰ চুপাৰ হিট চিনেমা বহু বছৰৰ মুৰত পালোঁ। ঝাকাছ


গোলাম মুস্তাফা খান - অসমীয়া ৱিকিপিডিয়া\n২০০৪ চনত ওস্তাদগোলাম মুস্তাফা খান\n৩ মাৰ্চ, ১৯৩১\nবাদায়ুন, ইউনাইটেড প্ৰভিন্সেছ অফ আগ্ৰা এণ্ড অৱধ, ব্ৰিটিছ ভাৰত (বৰ্তমান উত্তৰ প্ৰদেশ, ভাৰত)\n১৭ জানুৱাৰী, ২০২১ (৮৯ বছৰ)\nচাৰেগামা, টিপছ মিউজিক, মেগনাচাউণ্ড মিডিয়া, ইনিভাৰ্চেল মিউজিক, চনী মিউজিক ইণ্ডিয়া, টি চিৰিজ, চাগা মিউজিক, নিম্বুছ ৰেকৰ্ডছ, নৱৰস ৰেকৰ্ড\nওস্তাদ গোলাম মুস্তাফা খান (ইংৰাজী: Ustad Ghulam Mustafa Khan, ৩ মাৰ্চ ১৯৩১ – ১৭ জানুৱাৰী ২০২১) এগৰাকী ভাৰতীয় শাস্ত্ৰীয় সংগীতৰ হিন্দুস্তানী শাস্ত্ৰীয় সংগীত পৰম্পৰাৰ সংগীতজ্ঞ। তেওঁ হিন্দুস্তানী শাস্ত্ৰীয় সংগীতৰ ৰামপুৰ সহসৱান ঘৰাণাৰ শিল্পী। ২০০৩ চনত তেওঁ সংগীত নাটক একাডেমী বঁটা লাভ কৰিছিল। ভাৰতীয় শাস্ত্ৰীয় সংগীতৰ ক্ষেত্ৰখনলৈ তেওঁ আগবঢ়োৱা অৱদানৰ স্বীকৃতি স্বৰূপে ভাৰত চৰকাৰে তেওঁক ১৯৯১ চনত পদ্মশ্ৰী, ২০০৬ চনত পদ্মভূষণ আৰু ২০১৮ চনত পদ্মবিভূষণ বঁটা প্ৰদান কৰে।\n২০২১ চনৰ ১৭ জানুৱাৰী তাৰিখে মুম্বাইৰ নিজা বাসভৱনত তেওঁৰ ৮৯ বছৰ বয়সত মৃত্যু হয়।\n5.1 ৰাষ্ট্ৰীয় সন্মান\n5.2 অন্যান্য সন্মান\n১৯৩১ চনৰ ৩ মাৰ্চ তাৰিখে ব্ৰিটিছ ভাৰতৰ অন্তৰ্ভুক্ত ইউনাইটেড প্ৰভিন্সেছ অফ আগ্ৰা এণ্ড অৱধৰ বাদায়ুনত (বৰ্তমান উত্তৰ প্ৰদেশ) জন্ম হৈছিল। তেওঁৰ মাতৃ ওস্তাদ ইনায়াত হুছেইন খানৰ কন্যা আছিল। ৱাজিদ আলী শ্বাহৰ শাসনকালত ইনায়াত হুছেইন খান তেওঁৰ দৰবাৰৰ শিল্পী আছিল। ইয়াৰ লগতে তেওঁ গুৱালিয়ৰ ঘৰানাৰ সংগীতজ্ঞ হাদু খানৰ জোঁৱাই আছিল।\nযিহেতু ওস্তাদ গোলাম মুস্তাফা খানৰ পিতৃ-মাতৃয়ে তেওঁক গায়ক হোৱাটো বিচাৰিছিল, সেয়ে সৰুকালৰ পৰা সংগীতত তেওঁৰ প্ৰশিক্ষণ আৰম্ভ হৈছিল। সেইসময়ত তেওঁ সুৰটো মনত ৰাখিব পাৰিছিল কিন্তু সংগীতৰ কথাবোৰ বুজি পোৱা নাছিল। পিতৃৰ পিছত তেওঁক ওস্তাদ ফিদা হুছেইন খানে সংগীতৰ প্ৰশিক্ষণ দিছিল। তেওঁ তেতিয়া বৰোদাৰ ৰাজকীয় 'দৰবাৰ'ত গায়ক আছিল। তাৰ পিছত তেওঁ নিচাৰ হুছেইন খানৰ ওচৰত সংগীতৰ প্ৰশিক্ষণ লাভ কৰে। ৰামপুৰ, গুৱালিয়ৰ আৰু সহসৱান ঘৰানাৰ পাৰম্পৰিক সংগীতৰ শৈলীবোৰ সেয়েহে তেওঁৰ প্ৰদৰ্শনৰ অংশ।\nসেই সময়ত প্ৰতিখন চহৰত ভিক্টোৰিয়া গাৰ্ডেন আছিল আৰু ই এক স্বনিৰ্বাচিত নিয়ম আছিল যে জন্মাষ্টমীত ইয়াত সংগীতৰ আগ্ৰহীসকলে প্ৰথম ৰাজহুৱা প্ৰদৰ্শন কৰা হয়। পৌৰসভাৰ অধ্যক্ষ আলি মকচুদে জন্মাষ্টমীৰ বছৰেকীয়া কাৰ্য্যসূচী ৰূপায়ণৰ বাবে ৮ বছৰ বয়সত গোলাম মুস্তাফা খানক ৰাজহুৱাকৈ সংগীত পৰিবেশন কৰিবলৈ নিমন্ত্ৰণ জনাইছিল।\nতেওঁ গান গোৱা প্ৰথমখন ছবি আছিল মাৰাঠী ভাষাৰ 'চান্দ প্ৰেটিছা'। ১৯৫৭ চনৰ পৰা তেওঁ মাৰাঠী আৰু গুজৰাটী ছবিৰ বাবে পাৰ্শ্ব গায়ক হিচাপে কাম আৰম্ভ কৰিছিল। তেওঁ মৃণাল সেনৰ 'ভুৱন শ্বমে' ৰ সৈতে কাম আৰম্ভ কৰিছিল আৰু 'সজনা কাহে নেহি আয়ে...' গাইছিল। একেসংগীত পৰিচালক বিজয় ৰাঘৱ ৰাওৰ 'বাদনাম বস্তি'ত তেওঁ কণ্ঠদান কৰিছিল। তেওঁ জয়পুৰত দৃশ্যগ্ৰহণ কৰা এখন জাৰ্মান তথ্যচিত্ৰ "ৰেইন মেকাৰ"ত বেইজু বাৱৰাৰ চৰিত্ৰত অভিনয় কৰিছিল লগতে একেখন ছবিতে তেওঁ মূল গায়ক আছিল। তেওঁ চলচ্চিত্ৰ বিভাগৰ দ্বাৰা নিৰ্মিত ৭০ খনতকৈও অধিক তথ্যচিত্ৰত কণ্ঠদান কৰিছে। তেওঁ সমগ্ৰ ভাৰত আৰু ইউৰোপীয় দেশসমূহত শাস্ত্ৰীয় সংগীত প্ৰদৰ্শন কৰিছে।\nপঞ্চাশৰ দশকৰ পৰা পৰা তেওঁ সংগীতৰ শিক্ষাদানত ব্ৰতী হয়। তেওঁ আশা ভোঁচলে, মান্না দে, কমল বাৰত, ৱাহিদা ৰহমান, ৰানু মুখাৰ্জী, গীতা দত্ত, এ. আৰ. ৰহমান হৰিহৰণ, শ্বান, চনু নিগম, চনাহ মইদুতী, সাগৰিকা, আলিশ্বা চিনয়, শিল্পা ৰাও, আৰু কল্পনা পাটোৱাৰীৰ শাস্ত্ৰীয় সংগীৰ গুৰু আছিল।\nকোক ষ্টুডিঅ'ত সুৰকাৰ এ. আৰ. ৰহমানে তেওঁৰ ৮২ বছৰীয়া গুৰুৰ সৈতে একেখন মঞ্চত পদৰ্পন কৰিছিল। ইয়াত তেওঁৰ চাৰিজন পুত্ৰ- মুৰ্তুজা, কাদিৰ, ৰবৱানী আৰু হাছান- আৰু তেওঁৰ ১২ বছৰীয়া নাতি ফৈজ আছিল। সকলো পাঁচজন সংগীতশিল্পী আৰু ৰহমানে দুটা সংখ্যাত সহযোগিতা কৰিছিল যিটো গোলাম মুস্তাফা খানৰ ৩ প্ৰজন্মৰ প্ৰদৰ্শনৰ অংশ আছিল।\nপদ্মভূষণ মুস্তাক হুছেইন খানৰ নাতিনী আমিনা বেগামৰ সৈতে গোলাম মুস্তাফা খানৰ বিয়া হৈছিল। তেওঁলোকৰ চাৰিজন পুত্ৰ হৈছে মুৰ্তুজা মুস্তাফা, কাদিৰ মুস্তাফা, ৰবৱানী মুস্তাফা আৰু হাছান মুস্তাফা। তেওঁ শাস্ত্ৰীয় গায়ক ৰচিদ খানৰ গুৰু আৰু মোমায়েক। তেওঁ তেওঁৰ পৰিয়ালৰ সৈতে মহাৰাষ্ট্ৰৰ মুম্বাইত বাস কৰিছিল।\n২০২১ চনৰ ১৭ জানুৱাৰী তাৰিখে ৮৯ বছৰ বয়সত মুম্বাইৰ নিজা বাসগৃহত তেওঁৰ মৃত্যু হয়।\nসংগীতক্ষেত্ৰলৈ আগবঢ়োৱা অৱদানৰ স্বীকৃতি স্বৰূপে গোলাম মুস্তাফা খানে বহুতো ৰাষ্ট্ৰীয় তথা আন্তৰাষ্ট্ৰীয় বঁটা আৰু সন্মান লাভ কৰিছে। ইয়াৰে উল্লেখযোগ্যসমূহ হ'ল:\nৰাষ্ট্ৰীয় সন্মান[সম্পাদনা কৰক]\nপদ্মশ্ৰী, ভাৰতৰ চতুৰ্থ সৰ্বোচ্চ অসামৰিক সন্মান (১৯৯১)\nসংগীত নাটক একাডেমী বঁটা (২০০৩)\nপদ্মভূষণ, ভাৰতৰ তৃতীয় সৰ্বোচ্চ অসামৰিক সন্মান (২০০৬)\nপদ্মবিভূষণ, ভাৰতৰ তৃতীয় সৰ্বোচ্চ অসামৰিক সন্মান (২০১৮)\nৰাষ্ট্ৰীয় তানসেন সন্মান, মধ্য প্ৰদেশ চৰকাৰ, (২০০৮)\nপণ্ডিত দীননাথ মংগেশকাৰ বঁটা (২০১১)\nউত্তম ভাগ গায়কাৰ জীয়ালাল বসন্ত বঁটা (২০১৪)\nযশ ভাৰতী বঁটা (২০১৬)\nওস্তাদ হাফিজ আলি খান বঁটা (২০০৩)\nওস্তাদ চান্দ খান বঁটা\nপণ্ডিত বাসভৰাজ ৰাজগুৰু ৰাষ্ট্ৰীয় স্মৃতি বঁটা (২০১৬)\nসন্মানীয় নাগৰিকত্ব, মেৰিলেণ্ডৰ গভৰ্ণৰ, (১৯৮৬)\nবাল্টিমূৰে চহৰৰ সন্মানীয় নাগৰিকত্ব\nমহাৰাষ্ট্ৰ সংস্কৃতিক পুৰস্কাৰ\nঠাকুৰ ৰত্ন (২০১১)\n↑ "Ustad Ghulam Mustafa Khan |". https://www.ustadghulammustafakhan.com/। আহৰণ কৰা হৈছে: 24 January 2019.\n↑ "Celebs wish Ustad Gulam Mustafa Khan on b'day". The Times of India. Times Group.4March 2012. http://timesofindia.indiatimes.com/entertainment/hindi/music/news/Celebs-wish-Ustad-Gulam-Mustafa-Khan-on-bday/articleshow/12134568.cms.\n↑ Singh, Nirmika (17 August 2013). "AR Rahman teams up with guru". Hindustan Times (Mumbai). http://www.hindustantimes.com/tv/ar-rahman-teams-up-with-guru/story-YV49mWt2iwkNyntTNALrqL.html.\n↑ Nivas, Namita (14 April 2011). "Mani Ratnam releases A.R. Rahman's biography". The Indian Express (Mumbai). http://archive.indianexpress.com/news/mani-ratnam-releases-a.r.-rahman-s-biography/775732/.\n↑ "Mumbai reaches out to Chennai flood victims". The Hindu. 20 January 2016. http://www.thehindu.com/news/cities/mumbai/mumbai-reaches-out-to-chennai-flood-victims/article8125794.ece.\n↑ Pawar, Yogesh (23 February 2014). "Seven years on, tabla hazir for ghazal". Essel Group. DNA India. http://www.dnaindia.com/entertainment/report-seven-years-on-tabla-hazir-for-ghazal-1964313.\n↑ Ali Khan, Ujala (9 September 2015). "A look at the rise and careers of Sonu Nigam and Atif Aslam ahead of their concert tomorrow". The National (UAE). http://www.thenational.ae/arts-lifestyle/music/a-look-at-the-rise-and-careers-of-sonu-nigam-and-atif-aslam-ahead-of-their-concert-tomorrow.\n↑ "Sonu and Shaan wish Ustaad Ghulam Mustafa Khansaab on his birthday". radioandmusic. http://www.radioandmusic.com/entertainment/editorial/news/160303-sonu-and-shaan-wish-ustaad-ghulam-mustafa#। আহৰণ কৰা হৈছে:3March 2016.\n↑ "Meeting AR Rahman wasadream: Sanah Moidutty". Deccan Chronicle (Entertainment). 16 July 2016. http://www.deccanchronicle.com/entertainment/bollywood/160716/meeting-ar-rahman-was-a-dream-sanah-moidutty.html.\n↑ Mehta, Sejal (20 December 2013). "A life told in tune". Essel Group. DNA India. http://www.dnaindia.com/mumbai/report-a-life-told-in-tune-1938190.\n↑ Ali Khan, Ujala (22 January 2013). "MTV India unplugged comes to Dubai this weekend". The National (UAE). http://www.thenational.ae/arts-culture/music/mtv-india-unplugged-comes-to-dubai-this-weekend.\n↑ "A rare raga himself". The Hindu. 18 November 2014. http://www.thehindu.com/mp/2004/11/18/stories/2004111801920100.htm.\n↑ "AR Rahman teams up with guru". Hindustan Times. http://www.hindustantimes.com/tv/ar-rahman-teams-up-with-guru/story-YV49mWt2iwkNyntTNALrqL.html.\n↑ Mathur, P N (1 July 2015). "The ‘Albela’ Rashid Khan, India's Most Popular Classical Vocalist". Quint Media. The Quint. https://www.thequint.com/india/2015/07/01/the-albela-rashid-khan-indias-most-popular-classical-vocalist.\n↑ "Legendary classical musician Ustad Ghul Mustafa Khan dies at 89". The Hindu. 17 January 2021. https://www.thehindu.com/news/cities/mumbai/legendary-classical-musician-ustad-ghulam-mustafa-khan-dies-at-89/article33593485.ece.\n↑ Niwas, Namita (21 April 2011). "Master Dinanath Mangeshkar Award for Dharmendra". The Indian Express. The Indian Express Ltd. http://archive.indianexpress.com/news/master-dinanath-mangeshkar-award-for-dharmendra/778324/.\n↑ "Ustad Ghulam Mustafa Khan felicitated at Vasantotsav". The Indian Express. The Indian Express P Ltd (Entertainment). 12 March 2014. http://indianexpress.com/article/entertainment/screen/ustad-ghulam-mustafa-khan-felicitated-at-vasantotsav/.\n↑ TNN, Times News Network (1 March 2014). "Ustad Ghulam Mustafa Khan honoured in Mumbai". The Times of India. Times Group (Entertainment). http://timesofindia.indiatimes.com/entertainment/hindi/music/news/Ustad-Ghulam-Mustafa-Khan-honoured-in-Mumbai/articleshow/31212814.cms.\n↑ "यश भारती से सम्मानित होंगे गायक उस्ताद गुलाम मुस्तफा, मिल चुका है पद्मभूषण". DB Corp ltd.. Dainik Bhaskar. 15 July 2015. http://www.bhaskar.com/news/UP-LUCK-classical-singer-ustad-ghulam-mustafa-khan-yash-bharati-award-5053262-PHO.html.\n↑ TNN, Times News Network (25 August 2016). "Ustad Ghulam Mustafa Khan feted". The Times of India. The Times Group (Hubli). http://timesofindia.indiatimes.com/city/hubballi/Ustad-Ghulam-Mustafa-Khan-feted/articleshow/53854086.cms.\n↑ TNN, Times News Network (24 August 2016). "Pandit Basavaraj Rajguru award to Mustafa Khan". The Times of India. Times Group (Hubli). http://timesofindia.indiatimes.com/city/hubballi/Pandit-Basavaraj-Rajguru-award-to-Mustafa-Khan/articleshow/53836604.cms.\n↑ "Basavaraj Rajguru award presented to Ghulam Mustafa Khan". The Hindu (National). 25 August 2016. http://www.thehindu.com/todays-paper/tp-national/basavaraj-rajguru-award-presented-to-ghulam-mustafa-khan/article9028303.ece.\nগোলাম মুস্তাফা খান সম্পৰ্কে ইণ্টাৰনেট মুভি ডাটাবেছত থকা তথ্য।\n"https://as.wikipedia.org/w/index.php?title=গোলাম_মুস্তাফা_খান&oldid=261770"ৰ পৰা অনা হৈছে\nএই পৃষ্ঠাখন ০৬ ফেব্ৰুৱাৰী, ২০২১ তাৰিখে ২০:১৩ বজাত অন্তিম সংশোধন কৰা হৈছিল।


গ্ৰেপ্তাৰ নহয়! শুকুৰবাৰৰ দিনা শিলাদিত্য ব্যস্ত আছিল... - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nগ্ৰেপ্তাৰ নহয়! শুকুৰবাৰৰ দিনা শিলাদিত্য ব্যস্ত আছিল…\nডিজিটেল ডেস্কঃ ৰাষ্ট্ৰীয় সংবাদ মাধ্যমে শিলাদিত্যক গ্ৰেপ্তাৰ কৰা বুলি খবৰ প্ৰচাৰ কৰিলেও আচলতে বিধায়কগৰাকীক শুকুৰবাৰে গ্ৰেপ্তাৰ কৰা হোৱা নাছিল। ডিঙিত গামোছা আৰু চুৰীয়া পিন্ধি শুকুৰবাৰে বটদ্ৰৱা স্থানত ব্যস্ত আছিল বিধায়কগৰাকী। বিয়লি ২বজাত জাতীয় সাজপাৰ পৰিধান কৰি থানত উপস্থিত হোৱা শিলাদিত্য প্ৰথমে যায় কীৰ্তন ঘৰলৈ।\nতাত সেৱা জনাই টিলিঙা বৃক্ষ আৰু আকাশী গংগা, হাতী পুখুৰী পদশিলা দৰ্শন কৰি বটদ্ৰৱা থান পৰিচালনা সমিতিৰ সভাপতি তথা নৰোৱা সত্ৰৰ সত্ৰাধিকাৰ দেৱানন্দ দেৱগোস্বামী আৰু সম্পাদক ইন্দমোহন বৰুৱাৰ সৈতে থানৰ কাৰ্যালয়ত বটদ্ৰৱাৰ সন্দৰ্ভত আলোচনা কৰে। শিলাদিত্যক গামোছাৰে আদৰণি জনায় থান কমিটিয়ে।\nতাৰ পিছত তেওঁ কয়, মই গুৰুজনাৰ একান্ত সেৱক। মহাপুৰুষ গুৰুজনাৰ জন্মস্থান বটদ্ৰৱা থানত উপস্থিত মই এক অনাবিল আনন্দ লাভ কৰো। বৰদোৱা অসমীয়া বৈষ্ণৱ সংস্কৃতিৰ নাভিকেন্দ। বটদ্ৰৱাৰ দৌল উৎসৱক চৰকাৰে পৃষ্ঠপোষকতাত কৰিলে ই এক বিশ্বমানৰ উৎসৱ হৈ পৰিব। চৰকাৰে বৃন্দাবন, জগন্নাথ, মক্কা আদি দৰে বিভিন্ন ধৰ্মাৱলম্বী লোকৰ তীৰ্থ দৰ্শনৰ ক্ষেত্ৰত যেনেদৰে চৰকাৰী সাহাৰ্য্য প্ৰদান কৰে তেনেকৈ বটদ্ৰৱা থানলৈ আহিব বিচৰা তীৰ্থযাত্রী সকলকো চৰকাৰী সাহাৰ্য্য, সুবিধা প্ৰদান কৰিব লাগে। মই ভবিষ্যতৰ সময়ত গুৰুজনাৰ জন্মস্থান বটদ্ৰৱা থানৰ উন্নয়ন প্ৰচাৰ প্ৰসাৰৰ বাবে হৈ মাত মাতি যাম।\nউল্লেখ্য যে, এ বি পি নিউজে বিৰ্তকিত এই বিধায়কগৰাকীক গ্ৰেপ্তাৰ কৰা বুলি এক খবৰ প্ৰকাশ কৰিছিল। তাৰ পিছতে এই খবৰৰ সত্যতাৰ সন্দৰ্ভত অসমীয়া প্ৰতিদিনে খবৰ প্ৰকাশ কৰিছিল। বিশিষ্ট সাহিত্যিক চৈয়দ আব্দুল মালিকৰ বিৰুদ্ধে আপত্তিজনক মন্তব্য কৰা বিধায়কজনৰ বিৰুদ্ধে কেইবাটাও গোচৰ ৰুজু হৈছে।\nহ’ব নেকি পূৰণ সপোন! মুখ্যমন্ত্ৰী পদৰ যোগ্য প্ৰাৰ্থী হিমন্তঃ পীয়ুষ…


Search Result of love for nature\nধুবুৰীত দুবছৰীয়া শিশু সহ সন্ধানহীন মহিলাঃ অপহৰণৰ অভিযোগ স্বামীৰ\nমহিলাগৰাকীৰ স্বামীয়ে সোমবাৰৰ পৰা তেওঁৰ পত্নী আৰু দুবছৰীয়া পুত্ৰৰ বাবে অপেক্ষা কৰি আছে।\nপ্ৰেমৰ বাবেই ৰাজহুৱাভাৱে অপমানিত কৰা হ'ল এহাল কিশোৰক,১৩ জনৰ বিৰুদ্ধে গোচৰ ৰুজু\nঅভিযুক্তজনৰ বিৰুদ্ধে গোচৰ ৰুজু কৰাৰ পিছত, আৰক্ষীয়ে তেওঁলোকক বিচাৰি আছে আৰু তদন্ত অব্যাহত থাকিব।\nৰেখাৰ দুখৰে ভৰা প্ৰেমকাহিনী; এসময়ত অভিনেত্রী গৰাকীক জোতাৰে চৰ সোধাইছিল এগৰাকী মহিলাই\nদুয়োগৰাকীয়ে পাৰস্পৰিক সন্মতিৰ সৈতে পৃথক হোৱাৰ সিদ্ধান্ত লয়\nলাভলীনাৰ পৰিৱৰ্তে নিজৰ ফটো লগাই সমালোচনাৰ সন্মূখীন অসমৰ মন্ত্ৰী,বিধায়ক\nইয়াকে লৈ এতিয়া সামাজিক মাধ্যমত সৰৱ চর্চা হোৱা পৰিলক্ষিত হৈছে।\nটি-২০ বিশ্বকাপৰ পূৰ্বে টীম ইণ্ডিয়াৰ বিশিষ্ট খেলুৱৈ পুনৰ ফৰ্মতঃ ৰক্ষা পাবনে পাকিস্তানে?\nভাৰতৰ বিশ্বকাপ জিকাৰ সম্ভাৱনা আৰু বৃদ্ধি পাইছে\nৰোহিত টীম ইণ্ডিয়াৰ অধিনায়ক হোৱাৰ পৰিপ্ৰেক্ষিতত ভাগ্য সলনি হ'ব পাৰে এই ৩ গৰাকী খেলুৱৈৰ\nটীম ইণ্ডিয়াত প্ৰতিগৰাকী নতুন অধিনায়কৰ আগমনৰ ফলত দলটোত কিছু বিশেষ পৰিৱৰ্তন হৈ আহিছে\nকভিড আৰোগ্য হৈ উঠাৰ পিছত এন্টিবডি কিমান মাহলৈ সক্ৰিয় হৈ থাকে! কি কয় বিজ্ঞানীসকলে; জানক\nশাৰীৰিক দূৰত্ব মানি চলা, মাস্ক পৰিধান কৰা আৰু জনসমাগমৰ পৰা দূৰত্ব বৰ্তাই ৰখাটো গুৰুত্বপূৰ্ণ\nএজন মানুহৰ জীয়াই থকাৰ সৰ্বোচ্চ বয়স ১৫০ বছৰ, বিজ্ঞানীসকলে প্ৰকাশ কৰিলে তথ্য\nমানৱ শৰীৰৰ সময়সীমা ১২০ ৰ পৰা ১৫০ বছৰ বয়স পৰ্যন্ত হ'ব পাৰে\nNature controls me: Papon\nAll Rights Reserved 2021 © The Janambhumi | Total visits : 63296936


অৱশেষত অনিমেষ হত্যাকাণ্ডৰ মূল অভিযুক্ত কলাগুণ্ডাৰ মৃত্যু; কেনেকৈ মৃত্যু হ’ল মূল অভিযুক্ত ক’লা ল’ৰাৰ? – News Time Assam by Pratham Khabar\nঘৰ/আঞ্চলিক/অৱশেষত অনিমেষ হত্যাকাণ্ডৰ মূল অভিযুক্ত কলাগুণ্ডাৰ মৃত্যু; কেনেকৈ মৃত্যু হ’ল মূল অভিযুক্ত ক’লা ল’ৰাৰ?\nঅৱশেষত অনিমেষ হত্যাকাণ্ডৰ মূল অভিযুক্ত কলাগুণ্ডাৰ মৃত্যু; কেনেকৈ মৃত্যু হ’ল মূল অভিযুক্ত ক’লা ল’ৰাৰ?\nআৰক্ষীক মিছা তথ্য দি গাড়ীৰ পৰা জপিয়াই পলায়ন কৰিবলৈ চেষ্টা কৰোঁতেই দুৰ্ঘটনাত পতিত হয় গুৰুতৰ ভাৱে আঘাত প্ৰাপ্ত হয় ক'লা ল'ৰা নীৰজ দাস\n0 383 1 মিনিট পঢ়া\n‘সকলো কাৰ্যৰে সমান আৰু বিপৰীতমুখী প্ৰতিক্ৰিয়া থাকে।’ ৰাজ্যৰ বিশেষ আৰক্ষী সঞ্চালকপ্ৰধান জি পি সিঙৰ এটা টুইটে আজি বিশেষ চৰ্চা লাভ কৰিছে।\nযোৰহাটৰ অনিমেষ বৰুৱা হত্যাকাণ্ডৰ মূল অভিযুক্ত ক’লা ল’ৰা ওৰফে নীৰজ দাসে আৰক্ষীৰ গাড়ীৰ পৰা পলাবলৈ লওঁতে দুৰ্ঘটনাগ্ৰস্ত হৈ মৃত্যু হোৱাৰ পাছতে এই টুইট কৰে জি পি সিঙে।\nFor every action, there is an equal and opposite reaction – Newton's Third Law\n— GP Singh (@gpsinghips) November 30, 2021\nএজন তেজোদ্বীপ্ত যুৱকক নৃশংসভাৱে মৰিয়াই হত্যা কৰিছিল একাংশ পৈশাচিক প্ৰবৃত্তিৰ লোকে। অপৰাধ প্ৰৱণতাৰে বিষাক্ত মন-মানসিকতাৰ একাংশ লোকৰ হাতত প্ৰাণ হেৰুৱালে অনিমেষ ভূঞা নামৰ যুৱকজনে।প্ৰত্যক্ষদৰ্শীয়ে দিয়া বিৱৰণ অনুসৰি ঘটনাৰ দিনা দুৰ্ভগীয়া অনিমেষে তেওঁৰ আন দুজন বন্ধু মৃদুষ্মন্ত বৰুৱা আৰু প্ৰণয় দত্তৰ সৈতে যোৰহাটলৈ বজাৰ কৰিবলৈ আহিছিল।\nযোৰাহাটক ঠাকুৰবাৰী অঞ্চলত সংঘটিত এই ঘটনাক লৈ সমগ্ৰ ৰাজ্য বুৰ গৈছিল শোক সাগৰত।\nমনকৰিবলগীয়া যে, যোৰহাটবাসীৰ বাবে এটা আতংকৰ নাম হৈ পৰিছিল নীৰজ দাস। তেওঁৰ বিৰুদ্ধে ৯০টাকৈ গোচৰ ৰুজু হৈ থকা বুলিও জানিব পৰা গৈছে।\nকিন্তু নীৰজ দাসৰ দৰে অপৰাধীৰ বাবে নিয়তিয়ে যেন নিজেই নিৰ্ধাৰণ কৰিলে শাস্তি। যোৱা নিশা আৰক্ষীৰ গাড়ীৰ পৰা জাপ মাৰি পলায়নৰ চেষ্টা কৰোঁতেই আৰক্ষীৰ আনখন গাড়ীৰ নিয়ন্ত্ৰণ হেৰুৱাই দুৰ্ঘটনাত পতিত হয়।\nদুৰ্ঘটনাত আঘাতপ্ৰাপ্ত ক’লা গুণ্ডাক JMCHত ‘BROUGHT DEAD’ ঘোষণা কৰা হয় চিকিৎসকৰ। দুৰ্ঘটনাত আন তিনিজন আৰক্ষী বিষয়াও গুৰুতৰভাবে আঘাতপ্ৰাপ্ত হৈছে। অনিমেশ ভূঞাৰ হত্যাকাণ্ডৰ মূল নায়ক আছিল এই ক’লা ল’ৰা।\nআৰক্ষীৰ তদন্তত ক’লা ল’ৰা দাসে এক বৃহৎ ড্ৰাগছৰ ঘাটিৰ সম্ভেদ দিম বুলি আৰক্ষীক অৱগত কৰে তাৰ পাছতেই আৰক্ষীয়েও ক’লা ল’ৰা দাসক লগত লৈ ড্ৰাগছৰ বিৰুদ্ধে অভিযান চলায়।\nএই অভিযানৰ কাল চোৱাত আৰক্ষীক মিছা তথ্য দি গাড়ীৰ পৰা জপিয়াই পলায়ন কৰিবলৈ চেষ্টা কৰোঁতেই দুৰ্ঘটনাত পতিত হয় গুৰুতৰ ভাৱে আঘাত প্ৰাপ্ত হয় ক’লা ল’ৰা নীৰজ দাস।\nঅসমৰ অগণিত লোকে এই নৃশংস অপৰাধীজনৰ মৃত্যু কামনা কৰি বিগত দিনকেইটাত কৰি অহা প্ৰাৰ্থনা যেন শুনিলে নিয়তিয়ে। অনিমেষৰ হাঁহিভৰা মুখখন আৰু সপ্ৰতিভ চেহেৰাটো হেৰাই গ’ল, বহু সপোনৰ জ্যোতি নিৰ্বাপিত হৈ গ’ল কিন্তু নীৰজ দাসৰ দৰে অপৰাধী সমাজৰ কলংকৰ চিন হৈ ৰৈ গ‘ল এইকথা যেন সহ্য নহ’ল নিয়তিৰো।\nসেইবাবে নিয়তিৰ নিদানতে যেন সমাজৰ পৰা নিঃশেষ হ’ল এটা ভয়ংকৰ মহামাৰীৰ! মৃত্যুৱে কাকো সুখী নকৰে কিন্তু সকাহ কেনেকৈ দিব পাৰে সেয়া যেন আজি সকলোৱে অনুভৱ কৰিলে।\nAnimesh Bhuyan Encounter Jorhat jorhat mob lynching Kola Lora Mob Lynching News Time Assam niraj das Pratham Khabar 24x7\nহেৰাই গ'ল অনিমেষ! মূল্য জানো ৫ লাখ হ'ব পাৰে? হ'ব দোষীৰ শাস্তি?\n“মুখ্যমন্ত্ৰী ৰাজনৈতিক নেতাহে, অসমৰ অভিভাৱক নহয়”- অখিল গগৈ


Motor Vehicle Act: সাৱধান! গাড়ীত ডাক্তৰ, বিধায়ক বা প্ৰেছৰ ষ্টিকাৰ লগালে কাটিব চালান!– News18 Assam\nMotor Vehicle Act: সাৱধান! গাড়ীত ডাক্তৰ, বিধায়ক বা প্ৰেছৰ ষ্টিকাৰ লগালে কটা হ’ব চালান!\nUpdated:January 29, 2020, 5:30 PM IST\nনতুন যান বাহন আইনৰ কাৰণে সমগ্ৰ দেশতে প্ৰতিক্ৰিয়া দেখিবলৈ পোৱা গৈছিল। পূৰ্বৰ তুলনাত জৰিমনাৰ ধন দহ গুণলৈকে বাঢ়িছিল।\nLast Updated: January 29, 2020, 5:30 PM IST\nনতুন যান-বাহন আইন বলৱত হোৱাৰ পিছত ট্ৰেফিক ব্যৱস্থাক উন্নত কৰিবলৈ প্ৰত্যেকখন ৰাজ্যতে তত্‍পৰতা অব্যাহত আছে। এই অনুসৰি পাঞ্জাৱ আৰু হাৰিয়ানা উচ্চ ন্যায়ালয়ে শেহতীয়াকৈ ঘোষণা কৰিছিল যে চণ্ডীগড়ত বাহনৰ ওপৰত পদনাম যেনে মেয়ৰ, বিধায়ক, প্ৰেছ, ডাক্তৰ আদি ষ্টিকাৰ লগাই ঘূৰি ফুৰা নিষিদ্ধ কৰিছিল। এই নতুন নিয়ম বলৱৎ কৰিবলৈ কোৰ্টে 72ঘণ্টাৰ সময়সীমা বান্ধি দিছিল আৰু এই সময়সীমা এতিয়া পূৰ্ণ হৈছে।\nন্যায়াধীশ ৰাজীৱ শৰ্মা আৰু অমল ৰতন সিংহৰ খণ্ডপীঠে এক নিজাববীয়া ৰাজহুৱা স্বাৰ্থজৰিত গোচৰৰ শুনানি গ্ৰহণ কৰি আদেশ দিয়ে যে নিজা বাহন সমূহত উচ্চ ন্যায়ালয়, সেনা, আৰক্ষী, প্ৰেছ, সাংবাদিক অধ্যক্ষ, উপাধ্যক্ষ আদি শব্দ লিখাও নিষেধ কৰিছিল। অৰ্থাৎ আপুনি যদি চণ্ডীগড়ৰ বাসিন্দা তেনেহ'লে এনেধৰণৰ ষ্টিকাৰ আপোনাৰ বাহনৰ পৰা আঁতৰাব লাগিব। কোৰ্টৰ আদেশৰ পিছতে চহৰৰ বাসিন্দা সকলে নিজৰ নিজৰ বাহনৰ পৰা ষ্টিকাৰ আঁতৰোৱা আৰম্ভ কৰি দিছে। আনকি এই আদেশ শুনোৱা ন্যায়াধীশ ৰাজীৱ শৰ্মাৰ বাহনৰ পৰাও তৎক্ষণাত ষ্টিকাৰ আঁতৰোৱা হয়। কোৰ্টে এই নিয়মৰ জৰিয়তে ভিআইপি কালচাৰ শেষ কৰিব বিচাৰিছে।


জগন্নাথ বৰুৱা মহাবিদ্যালয় (স্বায়ত্বশাসিত) - অসমীয়া ৱিকিপিডিয়া\nজে বি কলেজ\nনা হি জ্ঞানেন সদৃশম্ পৱিত্ৰমিহা বিদ্যতে\n১৯ আগষ্ট, ১৯৩০\nড॰ বিমল বৰা\nজগন্নাথ বৰুৱা মহাবিদ্যালয় বা চমুকৈ জে বি কলেজ (ইংৰাজী: Jagannath Barooah College) অসমৰ যোৰহাট জিলাৰ পুৰণি শিক্ষানুষ্ঠানসমূহৰ ভিতৰত অন্যতম। ই উজনি অসমৰ প্ৰথমখন মহাবিদ্যালয়। যোৰহাট চহৰৰ মাজমজিয়াতে বৰপাত্ৰ আলিত যোৰহাট কাছাৰী ময়দানৰ ঠিক সন্মুখতে মহাবিদ্যালয়খন অৱস্থিত। জগন্নাথ বৰুৱা মহাবিদ্যালয়ক NAAC-ৰ A গ্ৰেড (CGPA মান ৩.১১) প্ৰদান কৰা হৈছে। ২০১৫ চনৰ অক্টোবৰত বিশ্ববিদ্যালয় অনুদান আয়োগে মহাবিদ্যালয়খনক ২০১৬-১৭ শৈক্ষিক বৰ্ষৰ পৰা বলৱৎ হোৱাকৈ ছয় বছৰৰ বাবে স্বায়ত্ত্বশাসিত মৰ্যদা প্ৰদান কৰে।\n5.2 স্নাতক পাঠ্যক্ৰম\n5.3 স্নাতকোত্তৰ পাঠ্যক্ৰম\n6 অন্যান্য সা-সুবিধাসমূহ\n8 মহাবিদ্যালয়ৰ গীত\n11 আলোকচিত্ৰ ভঁৰাল\nউজনি অসম মহাবিদ্যালয় (Upper Assam College) নামেৰে ১৯৩০ চনৰ ১৯ আগষ্ট তাৰিখে মহাবিদ্যালয়খন স্থাপন কৰা হৈছিল। সেই বছৰৰে ৪ ছেপ্টেম্বৰ তাৰিখৰ আলোচনা সভাত মহাবিদ্যালয়খনৰ পৰিচালনা সমিতিয়ে লোৱা সিদ্ধান্তমৰ্মে শিক্ষানুষ্ঠানখনৰ নাম যোৰহাট মহাবিদ্যালয় ৰখা হয়। ১৯৩৮ চনত পুনৰ এক সিদ্ধান্তমৰ্মে এই নাম সলাই উজনি অসমৰ প্ৰথমগৰাকী স্নাতক জগন্নাথ বৰুৱাৰ নামত ৰখা হয়। অনুষ্ঠানটোৰ বাবে ভূমি আৰু বৰ্ত্তমানৰ কাৰ্যালয় ভৱন 'বৰপাত্ৰ কুটীৰ' দান কৰিছিল জগন্নাথ বৰুৱাৰ নাতি মুৰুলীধৰ বৰুৱাই।\nজে বি কলেজৰ প্ৰতিষ্ঠাপক মুৰব্বী তথা অধ্যক্ষ আছিল পণ্ডিত কৃষ্ণকান্ত সন্দিকৈ। সহকাৰী শিক্ষকসকল আছিল ক্ৰমে তুলসী নাৰায়ণ শৰ্মা, যজ্ঞেশ্বৰ শৰ্মা, ফণীধৰ দত্ত, প্ৰফুল্ল প্ৰাণ চাংকাকতী আৰু গুণগোবিন্দ দত্ত। এইকেইগৰাকী শিক্ষক আৰু ১৪ গৰাকী বিদ্যাৰ্থীৰে কলিকতা বিশ্ববিদ্যালয়ৰ তত্ত্বাৱধানত মহাবিদ্যালয়খনত আই.এ. (Intermediate of Arts) শ্ৰেণীসমূহ আৰম্ভ কৰা হৈছিল। পিছলৈ ক্ৰমে আই. কম. (I. Com.), কলা শাখাৰ স্নাতক, বাণিজ্যৰ স্নাতক, আই. এছ. ছি. (I. Sc.) আৰু বিজ্ঞানৰ স্নাতক শ্ৰেণীসমূহ খোলা হয়। ১৯৪৮ চনত এই মহাবিদ্যালয় গৌহাটী বিশ্ববিদ্যালয়ৰ অন্তৰ্ভুক্ত হয় আৰু শেষত ১৯৬৫ চনত ডিব্ৰুগড় বিশ্ববিদ্যালয় স্থাপন হোৱাৰ লগে লগে মহাবিদ্যালয়খনৰ পাঠ্যক্ৰম ইয়াৰ আওঁতালৈ আহে।\n১৯৩০ চনৰপৰা ২০২০ চনলৈকে মহাবিদ্যালয়খনত মুঠতে সোতৰজন অধ্যক্ষই কাৰ্যনিৰ্বাহ কৰিছে।\n১ কৃষ্ণকান্ত সন্দিকৈ ১৯৩০-১৯৪৮\n২ তুলসী নাৰায়ণ শৰ্মা ১৯৪৮-১৯৫২\n৩ গুণগোবিন্দ দত্ত ১৯৫২-৯৬৪\n৪ এন. চি. গোস্বামী ১৯৬৪-১৯৭৪\n৫ কৃষ্ণচন্দ্ৰ কাকতি ১৯৭৪-১৯৭৯\n৬ কে. পি. চাংকাকতী ১৯৭৯-১৯৮২\n৭ বি. কে. মিশ্ৰ ১৯৮২-১৯৮৩\n৮ মাণিকলাল ফুকন ১৯৮৩-১৯৯৫\n৯ মুকুল চন্দ্ৰ চলিহা ১৯৯৫-১৯৯৬\n১০ আৰ. কে. বৰুৱা ১৯৯৬-১৯৯৮\n১১ জি. দাস ১৯৯৮-২০০০\n১২ জে. চি. বৰা ২০০০-২০০০\n১৩ আৰ. এছ. আগৰৱালা ২০০০-২০০১\n১৪ ড॰ অঞ্জনা চলিহা ২০০১-২০০৩\n১৫ ড॰ এন. জি. গোস্বামী ২০০৩-২০০৬\n১৬ ড॰ বিজয় চন্দ্ৰ শৰ্মা ২০০৬-২০১১\n১৭ বিমল বৰা ২০১১-\nমহাবিদ্যালয়খনত তলত উল্লিখিত ১৯টা বিভাগ আছে।\nজগন্নাথ বৰুৱা মহাবিদ্যালয়ত উচ্চতৰ মাধ্যমিক, স্নাতক আৰু স্নাতকোত্তৰ পাঠ্যক্ৰম ব্যৱস্থা আছে। তলৰ তালিকাত বৰ্তমানে উপলব্ধ পাঠ্যক্ৰমৰ উল্লেখ আছে:\nস্নাতক পাঠ্যক্ৰম[সম্পাদনা কৰক]\nসাধাৰণ ইংৰাজী (General English)\nআধুনিক ভাৰতীয় ভাষা (Modern Indian Language (MIL))\n(ইয়াৰে ইলেকট্ৰনিক্‌ছ আৰু কম্পিউটাৰ বিজ্ঞান বিষয়ত মেজৰ পাঠ্যক্ৰম উপলব্ধ নহয়। অইন প্ৰতিটো বিভাগতে মেজৰ পাঠ্যক্ৰম আছে। )\nকম্পিউটাৰ ব্যৱহাৰৰ স্নাতক (Bachelor of Computer Application)\nতথ্য-প্ৰযুক্তি বিজ্ঞান স্নাতক (B.Sc. IT)\nসাধাৰণ স্নাতক পাঠ্যক্ৰম\nমেজৰ: একাউণ্টিং এণ্ড ফাইনেঞ্চ, মাৰ্কেটিং\nস্নাতকোত্তৰ পাঠ্যক্ৰম[সম্পাদনা কৰক]\nডিব্ৰুগড় বিশ্ববিদ্যালয়ৰ অধীনত\nডিব্ৰুগড় বিশ্ববিদ্যালয়ৰ দূৰৱৰ্তী শিক্ষাৰ অধীনত\nকম্পিউটাৰ ব্যৱহাৰৰ স্নাতকোত্তৰ ডিপ্ল'মা (PGDCA)\nসামূহিক আৰু আলংকৰিক মৎস্য পালন (এবছৰীয়া)\nহাৰ্ডৱেৰ মেইনটিনেন্স (এবছৰীয়া)\nআণ্ডাৰষ্টেণ্ডিং ফিল্ম ষ্টাডিজ এণ্ড ডিজিটেল ফিল্ম মেকিং\nপৰ্যটন আৰু ভ্ৰমণ ব্যৱস্থাপনা\nবিশেষ চিপিটি (CPT)\nটেলী চাৰ্টিফিকেট কোৰ্ছ\nঅন্যান্য সা-সুবিধাসমূহ[সম্পাদনা কৰক]\nপ্ৰতিষ্ঠাপক অধ্যক্ষ পণ্ডিত কৃষ্ণকান্ত সন্দিকৈৰ নামানুসৰি মহাবিদ্যালয়ৰ পুথিভঁৰালৰ নাম কৃষ্ণকান্ত সন্দিকৈ পুথিভঁৰাল ৰখা হৈছে। ২০১১ চনৰ তথ্য অনুসৰি ইয়াত ৩৬,১৭৪খন পাঠ্যপুথি, ১০,৪৮৬খন সহায়ক গ্ৰন্থ থকাৰ লগতে অসমীয়া, হিন্দী, আৰু ইংৰাজী ভাষাৰ ৭২খন ৰাষ্ট্ৰীয় তথা আন্তঃৰাষ্ট্ৰীয় সংবাদ পত্ৰিকা আৰ ১৬খন স্থানীয় তথা ৰাষ্ট্ৰীয় দৈনিক গ্ৰন্থাগাৰলৈ লোৱা হয়।\nবিজ্ঞান শাখাৰ বিভাগসমূহৰ একোটা আছুতীয়া গৱেষণাগাৰৰ লগতে কাৰ্যকৰী ইংৰাজী বিভাগৰ এক ভাষিক গৱেষণাগাৰ আছে।\nইয়াৰ উপৰিও শিক্ষানুষ্ঠানখনৰ এটা ছাত্ৰাবাস, এটা ছাত্ৰীনিবাস, এক ইনড'ৰ ষ্টেডিয়াম (ফণীধৰ দত্ত খেলঘৰ), এটা ব্যায়ামগাৰ আৰু দুখন কেণ্টিন আছে।\nমহাবিদ্যালয়খনৰ বাৰ্ষিক মুখপত্ৰ হৈছে জেবিয়ান। আলোচনীখনৰ অনলাইন সংস্কৰণো উপলব্ধ। মূল প্ৰাচীৰ পত্ৰিকা স্পন্দনৰ উপৰিও ১৯টা বিভাগৰ প্ৰতিটোৰে একোখনকৈ প্ৰাচীৰ পত্ৰিকা আছে। লগতে প্ৰয়াস, তৰংগ ইত্যাদি বাৰ্ষিক হাতেলিখা আলোচনীও অন্যতম সংযোজন।\nমহাবিদ্যালয়ৰ গীত[সম্পাদনা কৰক]\nজগন্নাথ বৰুৱা মহাবিদ্যালয়ৰ প্ৰতীকত থকা "Light that never fails" শীৰ্ষক বিষয়বস্তুৰ আধাৰত মহাবিদ্যালয়ৰ সোণালী জয়ন্তী উদযাপনৰ সময়ৰ পৰা 'জ্যোতিৰ শিখা এই অনিৰ্বাণ' শীৰ্ষক গীত মহাবিদ্যালয়ৰ গীতৰূপে গ্ৰহণ কৰা হয়। গীতৰ গীতিকাৰ অমিয়ধৰ বৰুৱা, ৰোহিণীধৰ বৰুৱা আৰু যতীন্দ্ৰকুমাৰ বৰগোহাঞি আৰু সুৰকাৰ অমিয়ধৰ বৰুৱা।\nজ্যোতিৰ শিখা এই অনিৰ্বাণ\nজ্ঞানৰ শিখা এই অনিৰ্বাণ\nঅনিৰ্বাণ পোহৰৰ মহা অভিযান॥\nসত্য সুন্দৰ জ্ঞানেৰে মহান\nবিনাশি অসুন্দৰ আন্ধাৰ অজ্ঞান\nসোণোৱালী অতীতত জনাই প্ৰণাম\nনতুন প্ৰভাৰ পথে হ'ম আগুৱান॥\nসাধনাৰ লক্ষ্য জন কল্যাণ\nপ্ৰজ্বলিত হওক জুৰি চিৰকাল\nজ্ঞানৰ শিখা চিৰ জ্যোতিষ্মান॥\nমহাবিদ্যালয়ৰ সকলোবোৰ অনুষ্ঠানৰ আৰম্ভণিতে গীতটো পৰিবেশন কৰা হয়।\n↑ [http://www.naac.gov.in/sites/naac.gov.in/files/Reaccreditation.pdf List of Institutions Re-Accredited by NAAC (on March 10, 2012)] আহৰণ কৰা তাৰিখ: ২১-০৭-২০১২\n↑ "Autonomy for JB College". The Telegraph. 30 October 2015. http://www.telegraphindia.com/1151030/jsp/northeast/story_50478.jsp#.VjwvWkb01QM। আহৰণ কৰা হৈছে:6November 2015.\n↑ Academic Calendar 2011-2012. Jagannath Barooah College\n↑ জগন্নাথ বৰুৱা মহাবিদ্যালয়ৰ ৱেবচাইট, আহৰণ কৰা তাৰিখ: ২১-০৭-২০১২\n↑ "Programmes Offered". Official Website. https://www.jbcollege.org.in/courses.php। আহৰণ কৰা হৈছে: 17 April 2020.\n↑ 9.0 9.1 Jagannath Barooah College, UG & PG Prospectus (2010-2011\n↑ "অনলাইন জেবিয়ান". জগন্নাথ বৰুৱা মহাবিদ্যালয়. http://jbcollege-opac.kohacloud.in/cgi-bin/koha/opac-detail.pl?biblionumber=71039। আহৰণ কৰা হৈছে: 18 April 2020.\n↑ জেবিয়ান, জগন্নাথ বৰুৱা মহাবিদ্যালয়ৰ বাৰ্ষিক মুখপত্ৰ, ৬৯তম সংখ্যা, ২০০৭-২০০৮ বৰ্ষ\nমহাবিদ্যালয়ৰ আনুষ্ঠানিক ৱেবছাইট\nজগন্নাথ বৰুৱা মহাবিদ্যালয়ৰ প্ৰেক্ষাগৃহ\n"https://as.wikipedia.org/w/index.php?title=জগন্নাথ_বৰুৱা_মহাবিদ্যালয়_(স্বায়ত্বশাসিত)&oldid=251682"ৰ পৰা অনা হৈছে\nএই পৃষ্ঠাখন ২৩ নৱেম্বৰ, ২০২০ তাৰিখে ১৮:৫৪ বজাত অন্তিম সংশোধন কৰা হৈছিল।


Good News for Medical Students: ইউক্ৰেইনত অধ্যয়নৰত ভাৰতৰ চিকিৎসা বিদ্যাৰ্থীসকলৰ বাবে সুখবৰ ! কি ভাল খবৰ দিলে নেচনেল মেডিকেল কমিছনে ?– News18 assam\nGood News for Medical Students: ইউক্ৰেইনত অধ্যয়নৰত ভাৰতৰ চিকিৎসা বিদ্যাৰ্থীসকলৰ বাবে সুখবৰ ! কি ভাল খবৰ দিলে নেচনেল মেডিকেল কমিছনে ?\nইউক্ৰেইনৰ পৰা পঢ়া-শুনা সম্পূৰ্ণ নকৰাকৈ উভতি অহা ভাৰতীয় শিক্ষাৰ্থীসকলে এই দেশত তেওঁলোকৰ ইন্টাৰ্ণশ্বিপ সম্পূৰ্ণ কৰাৰ সুযোগ পাব। অৱশ্যে, তাৰ আগতে, তেওঁলোকে ফৰেইন মেডিকেল গ্ৰেজুৱেটছ প্ৰৱেশ পৰীক্ষাত উত্তীৰ্ণ হ'ব লাগিব।\nLast Updated : March 05, 2022, 19:58 IST\nযুদ্ধবিধ্বস্ত ইউক্ৰেইনৰ পৰা পঢ়া-শুনা সম্পূৰ্ণ নকৰাকৈ উভতি অহা ভাৰতীয় শিক্ষাৰ্থীসকলে এই দেশত তেওঁলোকৰ ইন্টাৰ্ণশ্বিপ সম্পূৰ্ণ কৰাৰ সুযোগ পাব। অৱশ্যে, তাৰ আগতে, তেওঁলোকে ফৰেইন মেডিকেল গ্ৰেজুৱেটছ প্ৰৱেশ পৰীক্ষাত উত্তীৰ্ণ হ'ব লাগিব, ৰাষ্ট্ৰীয় চিকিৎসা আয়োগে শনিবাৰে কয়। এই দেশৰ নিয়ম অনুসৰি, চিকিৎসা বিদ্যাৰ্থীসকলে বিদেশত দুটা ইন্টাৰ্ণশ্বিপ কৰিব লাগিব। সংশ্লিষ্ট দেশত ইণ্টাৰ্নশ্বিপ কৰাৰ পিছত, আপুনি আপোনাৰ নিজৰ দেশত ইণ্টাৰ্নশ্বিপ কৰিব লাগিব।\nভাৰতীয়সকলে কম খৰচত ঔষধ অধ্যয়ন কৰিবলৈ ইউক্ৰেইনলৈ যায়। বৈদেশিক পৰিক্ৰমা মন্ত্ৰালয়ৰ মতে, ইউক্ৰেইনত ২০ হাজাৰ ভাৰতীয় শিক্ষাৰ্থী আছে। তেওঁলোকৰ বহুতে ইণ্টাৰ্নশ্বিপৰ অন্তিম পৰ্যায়ত আছে। কেন্দ্ৰীয় চৰকাৰে এই সিদ্ধান্তটো নিশ্চিত কৰিবলৈ লৈছে যাতে সেই শিক্ষাৰ্থীসকলক হাৰাশাস্তি কৰা নহয় আৰু তেওঁলোকে সোনকালে অনুশীলন কৰিব পাৰে। উপ সচিব শম্ভু শৰণ কুমাৰে কয়, "বিদেশত এমবিবিএছ উত্তীৰ্ণ হোৱা শিক্ষাৰ্থীসকলে সন্মুখীন হোৱা অসুবিধাৰ কথা মনত ৰাখি, ইণ্টাৰ্নশ্বিপ সম্পূৰ্ণ কৰাৰ বাবে তেওঁলোকৰ আবেদন গ্ৰহণ কৰা হ'ব। যদি আপুনি পৰীক্ষাত উত্তীৰ্ণ হয়, আপুনি ইণ্টাৰ্নশ্বিপ সম্পূৰ্ণ কৰিবলৈ যোগ্য হ'ব। "\nসকলো ভাৰতীয়ই ইউক্ৰেইন ত্যাগ কৰি আছে, বৈদেশিক পৰিক্ৰমা মন্ত্ৰালয়ে কয়। বিভিন্ন সংবাদ মাধ্যমৰ পৰা বাতৰি পোৱা গৈছে যে ইউক্ৰেইনে ভাৰতীয় শিক্ষাৰ্থীসকলক ৰাখি নিজকে বচাবলৈ চেষ্টা কৰি আছে। অৱশ্যে, বৈদেশিক মন্ত্ৰালয়ে প্ৰতিবেদন খাৰিজ কৰিছে। এক বিবৃতি জাৰি কৰি বৈদেশিক পৰিক্ৰমা মন্ত্ৰালয়ে কয়, "কোনো ছাত্ৰক আটক কৰাৰ কোনো অভিযোগ নাই। আমি ইউক্ৰেইন চৰকাৰক খাৰকিভ আৰু পশ্চিম ইউক্ৰেইনৰ অন্যান্য ঠাইৰ পৰা ভাৰতীয় শিক্ষাৰ্থীসকলক ঘূৰাই অনাৰ বাবে বিশেষ ৰে'লৰ ব্যৱস্থা কৰিবলৈ অনুৰোধ জনাইছো। "\nFirst published: March 05, 2022, 19:58 IST\ngood newsIndian Studentmedical scienceUkraine


গুৱাহাটীলৈ যাম বুলি ওলাই অহা যুৱক গ'ল আলফালৈ! আদবাটতে গ্ৰেপ্তাৰ\nগুৱাহাটীলৈ যাম বুলি ওলাই অহা যুৱক গ’ল আলফালৈ! আদবাটতে গ্ৰেপ্তাৰ\nNovember 22, 2021 3:26 pm\nওদালগুৰি জিলাৰ টংলাৰ যুৱক এজনে আলফাত যোগদান কৰিবলৈ গৈ গ্ৰেপ্তাৰ হোৱাৰ কথাই চাঞ্চল্যৰ সৃষ্টি কৰিছে।\nগুৱাহাটীলৈ যাম বুলি ঘৰৰ পৰা ওলাই আহিছিল টংলাৰ বিকাশ ডেকা। কিন্তু গুৱাহাটীৰ সলনি নগালেণ্ড পালেগৈ বিকাশে।\nশেহতীয়া ভাৱে টংলাৰ এইগৰাকী যুৱক নগালেণ্ডৰ ম’ন জিলাত আচাম ৰাইফলছৰ হাতত গ্ৰেপ্তাৰ হোৱা ঘটনাই চাঞ্চল‍্যৰ সৃষ্টি কৰিছে ওদালগুৰি জিলাত।\nASSAM RIFLES APPREHEND A CADRE OF ULFA (I) AND TWO NEW RECRUITS IN NAGALAND #AssamRifles, on 20 Nov, inajoint operation with Nagaland Police apprehendedacadre of ULFA (I) and two new recruits from Mon Town, Mon District, Nagaland.@adgpi @PIBHomeAffairs @ANI pic.twitter.com/6MEIgd4NRZ\n— The Assam Rifles (@official_dgar) November 22, 2021\nউল্লেখযোগ্য যে টংলা থানাৰ অন্তৰ্গত জলাহ গাঁৱৰ কৃষক মহেন্দ্ৰ ডেকাৰ পুত্ৰ বিকাশ ডেকাই টংলা চহৰত এখন সৰু কম্পিউটাৰৰ দোকান দি চলি আহিছিল। কিন্তু যোৱা মঙলবাৰে গুৱাহাটীলৈ যাম বুলি ঘৰৰ পৰা ওলাই অহাৰ পিছৰে পৰা ৰহস্য জনক ভাৱে সন্ধানহীন হৈ পৰে বিকাশ ডেকা।\nইপিনে অসম ৰাইফলছৰ Twitter ত সদৰী কৰা মতে, দুই যুৱকৰ সৈতে অসম ৰাইফলছৰ হাতত বিকাশ ডেকা ধৰা পৰিছে নগালেণ্ড’ৰ মন জিলাত।\nদুৰ্ভগীয়া পিতৃয়ে আজি টংলা থানাত পুত্ৰৰ সন্ধানত এজাহাৰ দাখিল কৰিছে।


সোণোৱাল কছাৰীৰ লোক-সমাজত বাইথ’ পূজা আৰু ব’হাগ বিহুৰ প্ৰাসংগিকতা – এটি অৱলোকন – enajori\nজীৱ-সংস্কৃতিৰ মূলতে ব্ৰহ্ম বুলিয়েই বুজিব লাগিব । ‘যিটো ব্ৰহ্ম নোহে তৰ্ক গোচৰ ; নপাৱে বচনে মনে ওচৰ’ – সিয়েই ব্ৰহ্ম । উপনিষদে কৈছে ‘যতোবাইমানিভূতা নিজায়ন্তে যেন জাতানি জীৱন্তি । যৎ প্ৰয্যন্তভিসং বিশন্তি তদ্বিজিজ্ঞাসস্ব তদব্ৰহ্মোতি’ । সি যিকি নহওক, সভ্যতাৰ প্ৰাতঃকালৰ পৰাই যুগে যুগে মানুহৰ বৌদ্ধিক চিন্তা-চেতনাই ত্বৰান্বিত কৰি আহিছে ন ন ভাৱোন্মাদনা, ন ন চিন্তা, ন ন তাত্ত্বিক দৃষ্টিভংগীৰ আৰু তাৰেই স্ৰোতস্বিনীত মানুহে আৱিষ্কাৰ কৰিছে জীৱনায়নৰ নৱ নৱ দিশ, নৱ নৱ হাথিয়াৰ । মানুহৰ বুদ্ধিসত্তা বিয়পি পৰিছে সাহিত্যত, দৰ্শনত, শিল্পত, ভাস্কৰ্যত,কাব্যত, অৰ্থনৈতিক বুনিয়াদ গঠনৰ নৱ নৱ দিগন্তত ; সৃষ্টিৰ প্ৰেৰণাত ঘটিছে কৃষ্টিৰ উন্মাদনা । অসমৰ অন্যতম খিলঞ্জীয়া জনগোষ্ঠী (বড়ো জনগোষ্ঠীৰ অন্যতম ঠাল) সোণোৱাল কছাৰীৰ লোক-সমাজতো কৃষ্টিৰ উন্মেষ ঘটিছিল সম্ভৱতঃ তেতিয়াৰে পৰা, যেতিয়াৰে পৰা তেওঁলোকে তেওঁলোকৰ ‘কিৰাত’ ধৰ্মক জীৱন-পথৰ অৱলম্বন কৰি জীৱনায়নৰ দিশ আগুৱাই নিয়াৰ সংগ্ৰামত লিপ্ত হৈছিল । এই যাত্ৰা-পথৰ মাহেন্দ্ৰ ক্ষণত এটি প্ৰণালীৱদ্ধ কৃষিনিৰ্ভৰ জীৱন-পদ্ধতি আৰম্ভ কৰিবলৈ লোৱাৰে পৰা উক্ত ধৰ্মবিশ্বাসৰ পটভূমিত বিকাশ ঘটিছিল অনেকবোৰ লোক-কলা, কৃষ্টি-সংস্কৃতিৰ । তাৰেই অন্যতম লোক-কৃষ্টি হ’ল ‘বাইথ’ পূজা’ আৰু ইয়াৰ সৈতে সংপৃক্ত ‘ব’হাগ বিহু’ । সোণোৱালসকলৰ সমাজ-জীৱনলৈ লক্ষ্য কৰিলে দেখা যায় যে অন্যান্য কৈৰাতজ্ জনগোষ্ঠীসমূহৰ দৰেই এওঁলোকৰো জীৱন-পদ্ধতি ত্ৰিমুখী, ত্ৰিধাৰা সমন্বিত – আধিভৌতিক, আধিদৈৱিক আৰু আধ্যাত্মিক অৰ্থাৎ জাগতিক, মানসিক আৰু আধ্যাত্মিক । জনগোষ্ঠীটোৰ মূল উপাস্যদেৱতা হ’ল ‘খ্ৰীং খ্ৰীং বাইথ’’ ।তেওঁলোকে তেওঁলোকৰ প্ৰথম আৰু প্ৰাচীনতম স্তুতি-গীত ‘হায়দাং গীত’ত ‘হা ইয়হ নমো নাৰায়ণ…….’ বুলি নাৰায়ণৰূপী ব্ৰহ্মাক প্ৰণাম জনাই সৃষ্টিতত্ত্বৰ ৰহস্য ব্যাখ্যা কৰে । তেওঁলোকে বিশ্বাস কৰে যে ব্ৰহ্মাই আদিতে এটোপাল জলবিন্দু সৃষ্টি কৰিছিল ; সেই জলবিন্দুৰ আশ্ৰয়তেই পৰমাত্মাই স্থিতি লভিছিল আৰু সেয়ে পৰমাত্মাৰ আদি ৰূপ হ’ল ‘নাৰায়ণ’ । এই নাৰায়ণক আৰোপ কৰা হৈছে ‘শিৱ’ত । শিৱ সৃষ্টিৰ দেৱতা আৰু সৃষ্টিৰ প্ৰতীক হৈছে ‘লিংগ’ । সেয়ে সৃষ্টিৰ প্ৰতীক‘শিৱলিংগ’ক পৰমব্ৰহ্মৰ ৰূপ জ্ঞান কৰি তেওঁলোকে ইয়াক উপাসনা কৰে আৰু তেওঁলোকৰ উপাস্যদেৱতা এই ‘শিৱ’ বা‘কিৰাত’ হোৱাৰ বাবেই হয়তো তেওঁলোকৰ ধৰ্মটোৰ নাম হয় ‘কিৰাত’ বা ‘কৈৰাত’ । কিৰাত দেৱতাক বড়ো ভাষাত বাথান বা বাথৌ বুলি কোৱা হয় আৰু তাৰেই অপভ্ৰংশ ৰূপত হয়তো সোণোৱালসকলে ইয়াক ‘বাইথ’ আৰু তাৰ উপাসনাক‘বাইথ’ পূজা’ বুলি অভিহিত কৰিছে । বাইথ’ পূজা সোণোৱালসকলৰ কেৱল আধ্যাত্মিক পৰম্পৰাই নহয়, আৱহমান কালৰে পৰা পালন কৰি অহা ব’হাগ বিহুৰ সৈতে সংপৃক্ত ই এটি কৃষিভিত্তিক লোক-উৎসৱ তথা লোক-সংস্কৃতি । এই পূজা/উৎসৱ শিৱৰাত্ৰিৰ পিছৰ দ্বিতীয় সোমবাৰক কেন্দ্ৰ কৰি তিনিদিনীয়াকৈ তিনিচুকীয়া জিলাৰ ডাঙৰীৰ বৰপথাৰ-নপথাৰ গাঁওত অৱস্থিত তেওঁলোকৰ স্থায়ী মন্দিৰ প্ৰাংগণত ব্যাপক মন্ত্ৰোচ্ছাৰণ, বন্তি প্ৰজ্জ্বলন আৰু গীত-বাদ্য-নৃ্ত্যৰ সমন্বয়ত মহাসমাৰোহেৰে অনুষ্ঠিত হয় । সম্প্ৰতি, অন্য সোণোৱালপ্ৰধান অঞ্চলত ইয়াক এদিনীয়াকৈ সমাপন কৰা দেখা যায় । জনামতে, এই পূজা সমাপনৰ পিছৰ পৰাই হেনো ব’হাগ বিহুৰ আখৰা কৰিবলৈ বা ৰাতি বিহু মাৰিবলৈ সামাজিকভাৱে বৈধতা লাভ কৰা যায়,যাক চ’তৰ বিহু বুলিও আখ্যা দিয়া হয় । ইয়াৰ পিছত নিৰ্দ্দিষ্ট ধৰ্মীয় পৰম্পৰা অনুসৰি গৰুক শিৱৰ বাহনৰূপে পৱিত্ৰ জ্ঞান কৰি ত্ৰিশূলৰ আৰ্হিত বাঁহেৰে তৈয়াৰ কৰা ‘চাটমাৰী’ সহ মাহ-হালধিৰে গৰু গা ধোঁৱাই চ’তৰ সংক্ৰান্তিত ‘গৰু বিহু’ আৰু প্ৰথম ব’হাগৰ দিনা উপাস্যদেৱতা আৰু পূৰ্বপুৰুষৰ উদ্দেশ্যে নৈবেদ্য আগবঢ়াই ‘মানুহ বিহু’ পালনেৰে হুঁচৰি শুভাৰম্ভ কৰি সোণোৱালসকলৰ মাজত গোটেই মাহজুৰি বিহু পতাৰ পৰম্পৰা আছে ।\nভাৰতীয় দৰ্শনৰ মতে শিৱৰ প্ৰথম অৰ্থ হৈছে – কল্যাণ বা মংগল । ‘অনাদ্যনন্তমখিলস্য মধ্যে বিশ্বস্য স্ৰষ্টাৰমনেকৰূপম । বিশ্বস্ব্যৈকং পৰিবেষ্টিতাৰং জ্ঞাতা শিৱং শান্তি মত্যন্তমেতি ।।‘ শিৱৰ দ্বিতীয় অৰ্থ হৈছে – পুৰুষ-শক্তি বা চিতি-শক্তি (Cognitive in its zenith status – zenith status of the cognitive principle i.e. the Supreme Non-attributional entity) । সোণোৱালসকলে কিৰাত দেৱতাৰ উদ্দেশ্যে জামুগছৰ খুটাক ‘শিৱলিংগ’ৰূপে পূজা-অৰ্চনা কৰে ।\nঅধ্যাত্মতত্ত্ববিদসকলৰ মতে তন্ত্ৰৰ জন্ম ভাৰতত । ঋকবেদীয় যুগৰ শেষৰ পিনে আৰু যজুৰ্বেদীয় যুগৰ প্ৰাৰম্ভত অৱতাৰৰূপী ভগৱান শিৱৰ মনুষ্যৰূপত আৱিৰ্ভাৱ হৈ ইয়াক বিধিৱদ্ধ, ছন্দোৱদ্ধ আৰু প্ৰণালীৱদ্ধ ৰূপ দি মানুহক চৰম সত্যৰ দিশেৰে আগুৱাই লৈ গ’ল । ইয়াৰ আগতে ই বিক্ষিপ্ত আৰু অমাৰ্জিত ৰূপত আছিল । ইয়াকেই আমি শৈৱতন্ত্ৰ বুলিব পাৰোঁ । এই শৈৱতন্ত্ৰত দিক্ষিত হৈ মানুহে বাস্তৱ জগতৰ সৈতে সামঞ্জস্য ৰাখি চৰম সত্যৰ দিশেৰে মন ধাৱিত কৰিবলৈ শিক্ষা লাভ কৰিলে । সেয়ে, শিৱত শৰণ লৈ কিৰাতসম্ভূত লোকসকলে অতীজৰে পৰা নিজস্ব সংসাৰ ধৰ্ম পালনেৰে এই শৈৱতন্ত্ৰ বা কিৰাত ধৰ্ম পালন কৰি আহিছে । প্ৰাকঐতিহাসিক যুগৰে পৰা পালন কৰি অহা সোণোৱালসকলৰ অতি আদৰৰ লোক-পৰম্পৰা বাইথ’ পূজা আৰু ব’হাগ বিহুও এই কৈৰাত সংস্কৃতিৰেই অংগ বুলি ঠাৱৰ কৰিব পাৰি ।কিয়নো, অধ্যাত্মদৰ্শনৰ দৃষ্টিৰে ইয়াৰ সম্পাদন বিধি নিৰীক্ষণ কৰিলে অনুমান কৰা যায় যে এই পূজা/উৎসৱ মূলতঃ শিৱৰ দ্বাৰা উদ্ভাৱিত তন্ত্ৰস্বভাৱসমৃদ্ধ আধ্যাত্মিক আচাৰ-আচৰণ । ইয়াত ‘হায়দাং গীত’ আৰু ‘হায়দাং নৃত্য’ পৰিৱেশনেৰে পূজা-অৰ্চনা কৰাৰ লগতে ‘বৰদৈছিলা’ক আমন্ত্ৰণ জনাই মাটিৰ উৰ্বৰতা কামনাৰে স্বতঃস্ফূৰ্ত উন্মাদনা, উল্লাস-আনন্দ আৰু উদ্দাম বিহুনৃত্যৰে বহাগ বিহুৰ আগমণি বা বিহু নমোৱা পৰ্ব সমাপন কৰা হয় । এই পূজা/উৎসৱ মৌখিকভাৱে বাগৰি অহা বিভিন্ন কিংবদন্তি, প্ৰবাদ, লোক-কথা, আখ্যান ইত্যাদিৰ আধাৰতেই পালিত হৈ আহিছে যদিও মূলতঃ ই সৃষ্টিতত্ত্বৰ সৈতে সংপৃক্ত এটি কৃষিভিত্তিক সামাজিক-আধ্যাত্মিক উৎসৱ, যি সম্প্ৰতি সামাজিক-সাংস্কৃতিক উৎসৱলৈ পৰিৱৰ্তন ঘটিছে । ইয়াত সৃষ্টি-স্থিতি-প্ৰলয়ৰ সমন্বয়ত ক্ষিতি-অপ-তেজ-মৰুৎ-ব্যোমতত্ত্বৰ স্পন্দনাত্মক সমান্তৰালতা আৰু সৃষ্টিতত্ত্বৰ সৈতে একাত্ম হৈ ধনাত্মক ভাৱ স্ফূৰণৰ দ্বাৰা উৰণ, বুৰণ, গজন আৰু ভ্ৰমণ – এই চাৰিশ্ৰেণী জীৱৰ সৰ্বাত্মক কল্যাণৰ উপৰি মানুহৰ আধিভৌতিক, আধিদৈৱিক আৰু আধ্যাত্মিক দুঃখ নিৰসনৰ আধ্যাত্মিক প্ৰয়াস কৰা হয় । ইয়াত ‘হা ইয়হ নমো নাৰায়ণ,পৃথিৱী হেনো সৃজাইছে………’ – এই হায়দাংগীতৰ তালত নিৰ্দ্দিষ্ট অংগচালনা আৰু বিধিসন্মত মুদ্ৰাৰে পৰিৱেশন কৰা নৃত্য মূলতঃ শিৱৰ তাণ্ডৱ নৃত্যৰ সৈতে সামঞ্জস্য ৰাখি কৰা নৃত্য । কেতবোৰ নিৰ্দ্দিষ্ট মুদ্ৰাৰে সৃষ্টিতত্ত্বৰ সাংগীতিক প্ৰকাশ আৰু লয়লাস ভংগিমাৰে আত্মস্থ হৈ পৰিৱেশন কৰা এই হায়দাংগীত, হায়দাং নৃত্য আৰু হুঁচৰিৰ জৰিয়তে শব্দচৈতন্য, ভাৱতৰংগ প্ৰভৃতিৰ সুষম সমন্বয়ত স্বতঃস্ফূৰ্ত ভাৱোন্মাদনাৰ দ্বাৰা ইয়াত পুৰুষ আৰু প্ৰকৃতিক উপাসনা কৰা হয়, য’ত হুঁচৰি গোৱাৰ আগতে ‘বৰদৈছিলা’ক দেৱীৰূপে সন্মান জনাই আমন্ত্ৰণ জনোৱা হয় । বিশ্বাস যে এই বিশেষ তান্ত্ৰিক পদ্ধতিৰ প্ৰভাৱত পুৰুষে প্ৰকৃতিৰূপত সক্ৰিয় হৈ বৰদৈছিলাৰূপে ধৰাৰ বুকুলৈ নামি আহে, ধৰণী উৰ্বৰ হয়, সৃষ্টিৰ বীজ অংকুৰিত হয়,বসুমতী সেউজ-সুন্দৰ হয় । উল্লেখনীয় যে ইয়াত নৃত্যৰত ময়ুৰ পক্ষীৰ নৃত্য-ভংগিমাৰ সৈতে সামঞ্জস্য ৰাখি ‘হায়দাং নৃত্য’আৰু বিভিন্ন জীৱৰ স্বভাৱগত প্ৰৱণতা, সেইসমূহৰ পৰা নিঃসৃত স্বৰধ্বনি আৰু মেঘৰ গাজনি-ঢেৰেকণিৰ সৈতে সামঞ্জস্য ৰাখি পৰিৱেশন কৰা হয় ‘বিহু’, য’ত ঢোল, তাল, পেঁপা, বাঁহী, সুতুলি, গগনা, টকা ইত্যাদিৰ সমাহাৰ ঘটোৱা হৈছে আৰু সেইসমূহৰ ঐক্যতানৰ সু-সমন্বিত শব্দতৰংগৰ দ্বাৰা প্ৰকৃতিক জগাই তোলাৰ পৰম্পৰা চলি আহিছে, যি অধ্যাত্মবিজ্ঞানৰ গভীৰ ৰহস্য আৰু তাৎপৰ্য বহন কৰাৰ লগতে কলা-সংস্কৃতিৰ অপূৰ্ব নিদৰ্শন দাঙি ধৰে । সেয়ে, বাইথ’ পূজা আৰু ব’হাগ বিহুৰ সম্বন্ধ ওতঃপ্ৰোত – যাৰ সফল সমাপনৰ মাহাত্ম্য আৰু প্ৰকৃতিয়ে জনোৱা সঁহাৰিৰ চাক্ষুস আৰু প্ৰত্যক্ষ অভিজ্ঞতাৰ কথা মানুহৰ মুখত প্ৰকাশ্য ৰূপ পোৱা পৰিলক্ষিত হয় ।\nঅধ্যাত্মদৰ্শনৰ দৃষ্টিত পৰম চৈতন্যসত্তা হ’ল ‘পুৰুষ’ আৰু ইয়াৰ অভিপ্ৰকাশেই হ’ল ‘প্ৰকৃতি’ । এই পুৰুষ আৰু প্ৰকৃতি সম্বন্ধে জ্ঞাত হ’বলৈ হ’লে প্ৰয়োজন হয় বিশেষ আধ্যাত্মিক অনুশীলন আৰু সেই অনুসৰি বাইথ’ পূজা আৰু ব’হাগ বিহুৰ নিগূঢ় তত্ত্ব, তাৎপৰ্য আৰু প্ৰাসংগিকতাও ইয়াতেই নিহিত থকা যেন লাগে । কিয়নো, অধ্যাত্মদৰ্শনৰ মতে সৃষ্টিচক্ৰৰ ভূমা-বিৱৰ্তন প্ৰক্ৰিয়াৰ যি পৰ্যায়ত ক্ৰিয়াশীলা হৈ প্ৰকৃতিয়ে কাৰ্যভূমিকা পালন কৰে, সেই পৰ্যায়তেই আধুনিক বিজ্ঞানে ঢুকি নোপোৱা কাৰ্বন পৰমানুতকৈয়ো সুক্ষ্মাতি-সুক্ষ্ম কেতবোৰ জৈৱিক সত্তা নিৰ্গমণ ঘটে – যিসমূহ ক্ষিতি,অপ, তেজ, মৰুৎ আৰু ব্যোমতত্ত্বৰ উপৰি ভাৱতৰংগৰ মাধ্যমেৰেও প্ৰৱাহিত হ’বলৈ সক্ষম । এই জৈৱিক সত্তা, শক্তি আৰু প্ৰাকৃতিক পৰিঘটনাসমূহৰ সম্পৰ্কে অতীজৰে পৰা ঋষি-মুনি তথা আধ্যাত্মিক সাধকসকলে গভীৰ নিৰীক্ষণ আৰু মানসাধ্যাত্মিক পৰীক্ষা-নিৰীক্ষা চলাই আহিছে আৰু এইক্ষেত্ৰত সেইসকলৰ সাধনালব্ধ অভিজ্ঞতাৰে বৃহৎ ব্ৰহ্মাণ্ডীয় শক্তিৰ অস্তিত্ব সম্বন্ধে ৰহস্য উদ্ঘাটন কৰিছে, যাক সেইসকলে ‘প্ৰাণ শক্তি’ বা ‘জীৱৎ শক্তি’ বুলি আখ্যায়িত কৰিছে । এই প্ৰাণ শক্তি বা জীৱৎ শক্তিয়ে ভূমাবিৱৰ্তন প্ৰক্ৰিয়াত সক্ৰিয় হৈ যি ৰূপত ক্ৰিয়া কৰে, সিয়েই হল ‘প্ৰকৃতি’ । প্ৰকৃতি নিজস্বভাৱে কোনো শক্তি নহয় ; ই বৃহৎ ব্ৰহ্মাণ্ডীয় শক্তি বা পৰম চৈতন্যসত্তাৰ অনন্ত ক্ৰিয়াশীল কাৰ্যশৈলীৰে অভিপ্ৰকাশ মাত্ৰ (উৎস-Microvitum inaNutshell – P.R. Sarkar) । এই জীৱৎ শক্তি দুই প্ৰকাৰৰ – ‘ধনাত্মক’ আৰু ‘ঋণাত্মক’ আৰু ইয়াৰ কাৰ্যভূমিকাও দুইধৰণৰ – (১) ই যেনেদৰে জীৱৰ গ্ৰন্থি-উপগ্ৰন্থিক প্ৰভাৱিত কৰি স্বভাৱসুলভ প্ৰৱণতাক নিয়ন্ত্ৰিত কৰে, (২)তেনেদৰে, ব্যষ্টিগত বা সমষ্টিগত আৱেগ-অনুভূতি সম্বলিত ভাৱ স্ফূৰণত ইয়াৰ সুক্ষ্মতম অংশৰ প্ৰৱহন নিয়ন্ত্ৰিত হ’ব পাৰে ।সেয়ে, ধনাত্মক আধ্যাত্মিক কাৰ্যভূমিকাৰ দ্বাৰা মানুহে ধনাত্মক শক্তি লাভ কৰি কাংক্ষিত ফল লাভ কৰিবলৈ সক্ষম হয় ।আচলতে, জীৱৎ শক্তিক যথোপযুক্ত নিয়ন্ত্ৰণ ঘটাই তাৰ দ্বাৰা কাংক্ষিত ফল লাভ কৰাই হ’ল তন্ত্ৰ সাধনাৰ মূল লক্ষ্য, যাক বিদ্যাতন্ত্ৰ আখ্যা দিয়া হয় । ইয়াৰ ঋণাত্মক দিশ বা অবিদ্যাতন্ত্ৰ সম্বন্ধে আলোচনা কৰা আজিৰ বিষয়-বস্তু নহয়, সেয়ে তাক স্পৰ্শ কৰাৰ পৰা এই মুহূৰ্তত বিৰত থাকিলোঁ ।\nআগেই কোৱা হৈছে যে বাইথ’ পূজা আৰু ব’হাগ বিহুৰ লোকাচাৰসমূহ মূলতঃ শাক্তধৰ্মী তন্ত্ৰস্বভাৱসমৃদ্ধ আচাৰ-আচৰণ, যদিও এইসমূহত একো একোটা আখ্যান অথৱা জনশ্ৰুতি জড়িত হৈ আছে । সম্ভৱতঃ শিৱই কৈৰাতজসকলক উপৰোল্লিখিত ব্ৰহ্মাণ্ডীয় শক্তিৰ ধনাত্মক নিয়ন্ত্ৰণৰ এই শিক্ষাকেই দি গৈছিল – যি জীৱৰ সামগ্ৰিক কল্যাণৰ হকে কৰা ধনাত্মক ভাৱ স্ফূৰণৰ দ্বাৰা প্ৰকৃতিক জগাই তোলে । উল্লেখনীয় যে এই পূজাত উপাস্যদেৱতাৰ উদ্দেশ্যে উৎসৰ্গীকৃত মন্ত্ৰপুত সোমৰস (চাউল আৰু বিশেষ উদ্ভিদৰ পাতেৰে তৈয়াৰী পানীয়) আৰু বলিৰ কুকুৰাৰ মাংস শান্তিজল আৰু প্ৰসাদৰূপে পৰিৱেশন কৰাৰ বিধি প্ৰচলন আছে । এইক্ষেত্ৰত ইয়াৰ তাৎপৰ্য আৰু কাৰ্যকাৰিতা বিচাৰ কৰিবলৈ হ’লে উপৰোল্লিখিত তথ্য অনুসৰি আমি ক’ব পাৰোঁ যে এই দুবিধ দ্ৰব্য যদিও তামসিক, পূজাৰীৰ পূজামন্ত্ৰত প্ৰৱাহিত ধনাত্মক শ্ৰেণীৰ জীৱৎ শক্তিয়ে ইয়াক সাত্বিক খাদ্যলৈ পৰিৱৰ্তন ঘটায় আৰু ভক্তবৃন্দৰ মনত ধনাত্মক ভাৱৰ স্ফূৰণেৰে আধ্যাত্মিক উন্মাদনাৰ স্পন্দন তোলে । ই এনে এক আধ্যাত্মিক প্ৰক্ৰিয়া যে ইয়াত উৰণ, বুৰণ, গজন আৰু ভ্ৰমণ – এই চাৰিশ্ৰেণী জীৱৰ স্বভাৱসুলভ প্ৰৱণতাৰ সৈতে সামঞ্জস্য ৰাখি সকলো জীৱৰ সৰ্বাত্মক কল্যাণাৰ্থে ‘শিৱ’ আৰু ‘পাৰ্ৱতী’ অৰ্থাৎ ‘পুৰুষ’আৰু ‘প্ৰকৃতি’ক ‘কিৰাত’ আৰু ‘কিৰাতী’ৰূপে উপাসনা কৰা হয় । সেয়ে, এই কথাও আমি ক’ব পাৰোঁ যে পূজাৰী প্ৰমুখ্যে ভক্তৰ এই নিবিড় আধ্যাত্মিক ভাৱোন্মাদনাৰ ফলত উপাসনাথলিত পৰম আত্মিক পৰিৱেশ ৰচিত হয়, যাৰ ফলত ধনাত্মক সামূহিক ভাৱসংৱেগৰ প্ৰৱাহ সংঘটিত হৈ একীভূত ভাৱতৰংগৰ মাধ্যমেৰে ধনাত্মক জীৱৎ শক্তি প্ৰৱাহিত হয়, যি ক্ষিতি,অপ, তেজ, মৰুৎ আৰু ব্যোমতত্ত্বক প্ৰভাৱিত কৰে । বিহুও এনে এটা প্ৰক্ৰিয়া যে ইয়াত অংশগ্ৰহণকাৰীসকল গীত-বাদ্য-নৃত্যৰ সমন্বয়ত স্বতঃস্ফূৰ্ত উল্লাসত মতলীয়া হৈ পৰে, যাৰ ফলত সমন্বিত পৱিত্ৰ ভাৱ আৰু শব্দ-তৰংগৰ প্ৰৱাহ সংঘটিত হয় । এই সমন্বিত ভাৱ-সংৱেগ আৰু শব্দৰ তৰংগদ্ৰৈৰ্ঘ্যই সুক্ষ্মতকৈয়ো সুক্ষ্মতৰ ৰূপ পৰিগ্ৰহ কৰি প্ৰকৃতিৰ সৈতে একাত্ম হৈ পৰাৰ প্ৰক্ৰিয়া ৰচনা কৰাৰ লগতে ইয়াৰ সৈতে সংযোগ সাধন কৰাত সক্ষম কৰি তোলে, যাৰ পৰিণতি স্বৰূপে আমি অনুকুল পৰিৱেশত প্ৰকৃতিৰ সৈতে সহাৱস্থান কৰিবলৈ সুযোগ লাভ কৰোঁ । সোণোৱালসকলৰ হুঁচৰিত বাঁহেৰে তৈয়াৰী একোডাল ‘টকা’সহ স্বকীয় নিয়মৱদ্ধ প্ৰথাৰে নিৰ্দ্দষ্ট মুদ্ৰাশৈলী আৰু অংগচালনাৰে উল্লসিত স্বৰে ঘৰে ঘৰে গীত পৰিৱেশন কৰি, মন-শৰীৰ-আত্মাৰ একত্ৰীকৰণৰ জৰিয়তে গৃহস্থৰ মংগলাৰ্থে আশীৰ্ৱাদ বৰিষণ কৰা হয় আৰু হুঁচৰি গোৱা অন্ত পৰিলে ৰোগ-ব্যাধি, অপায়-অমংগল বিসৰ্জন দিয়া বুলি গন্য কৰি টকাডাল গাঁওৰ বাহিৰলৈ নি বিসৰ্জন দিয়া হয় । ইতিমধ্যে উল্লেখ কৰা হৈছে যে জীৱৎ শক্তি ভাৱতৰংগৰ মাধ্যমেৰেও প্ৰৱাহিত হ’বলৈ সক্ষম । সেয়ে, ইয়াৰ সপক্ষত আমি এইকথা ক’ব পাৰোঁ যে হুঁচৰিত অংশগ্ৰণকাৰীসকলে ধাৰণ কৰা শুদ্ধ ধাৰণা, পৱিত্ৰ ভাৱ, শুভকামনাই ৰোগ-ব্যাধি, অপায়-অমংগলৰ কাৰক ঋণাত্মক জীৱৎ শক্তিৰ বিনাশ ঘটায় আৰু তাৰ ঠাইত ধনাত্মক জীৱৎ শক্তিৰ প্ৰৱহন ঘটাই পৰিয়াল একোটাত অনুকুল বাতাবৰণ সৃষ্টি কৰে । অন্যহাতে, এইকথা সকলোৰে জ্ঞাত যে পৃথিৱীয়ে সূৰ্যৰ চাৰিওদিশে প্ৰদক্ষিন কৰোঁতে ইয়াৰ গতিশীল পৰ্যায়ত ঋতুৰ পৰিৱৰ্তন ঘটে আৰু এনেদৰেই চ’তৰ সংক্ৰান্তিত পৃথিৱী আৰু সূৰ্যৰ দূৰত্ব এনে এক স্থানত অৱস্থান কৰেহি যে তেতিয়া সূৰ্যৰ পোহৰ বিষুৱ ৰেখাৰ ওপৰত একেবাৰে লম্বভাৱে পৰে । সেয়ে, কোনো কোনো পণ্ডিতে এই‘বিষুৱ’ৰ পৰাই ‘বিহু’ শব্দটো উৎপত্তি হোৱা বুলিও ক’ব খোজে । সি যিকি নহওক, এই ব্ৰহ্মাণ্ডীয় পৰিঘটনাৰ ফলশ্ৰুতিয়েই হৈছে সূৰ্যৰ তাপৰ তাৰতম্য, প্ৰাকৃতিক বাতাবৰণ, বতৰ পৰিৱৰ্তনৰ লগতে জীৱৰ স্বভাৱসুলভ প্ৰৱণতা আৰু মানুহৰ মনৰ ওপৰত ইয়াৰ ক্ৰিয়া-প্ৰতিক্ৰিয়া । এই পৰিঘটনাক মানি লয়ো আমি ক’ব পাৰোঁ যে বসন্ত ঋতুত জীৱৎ শক্তিৰ সঞ্চাৰণৰ মাত্ৰা প্ৰৱল হৈ জীৱৰ স্নায়ু বা গ্ৰন্থি-উপগ্ৰন্থিক প্ৰভাৱিত কৰে, যাৰ প্ৰভাৱত উৰণ, বুৰণ, গজন আৰু ভ্ৰমণ – এই চাৰিশ্ৰেণী জীৱৰ আনুভূতিক চেতনা আৰু স্বভাৱসুলভ প্ৰৱণতা সজীৱ-সক্ৰিয় হৈ উঠে ; জীৱৰ মাজত যৌৱনোচ্ছিত প্ৰাণোচ্ছল উন্মাদনাৰ জোৱাৰ উঠে ; প্ৰজননৰ উদ্দিপনা জাগে ; সৃষ্টিৰ উন্মাদনাৰে প্ৰকৃতিৰ স’তে একাত্ম হৈ পৰাৰ প্ৰক্ৰিয়া ৰচিত হোৱাত এক প্ৰাকৃতিক মহোৎসৱৰ বাতাবৰণ গঢ় লৈ উঠে । তাৰেই স’তে সংগতি ৰাখি এই জীৱৎ শক্তিৰ সঞ্চাৰণত নিয়ন্ত্ৰণ ঘটাই তাক বিশ্বকল্যাণ, প্ৰাকৃতিক ভাৰসাম্য ৰক্ষা আৰু পৃথিৱী শস্য-শ্যামলা কৰি তোলাৰ দিশেৰে ধাৱিত কৰাৰ মনোষ্কামনাৰ পৰিণতিতেই কিৰাতসম্ভূত জাতিসমূহে এনেধৰণৰ তান্ত্ৰিক ক্ৰিয়া-কলাপ, কৃষ্টি-সংস্কৃতি তথা বসন্ত/বিহু উৎসৱৰ পাতনি মেলা বুলি ক’ব পৰাৰ থল আছে । সোণোৱালসকলেও এই তন্ত্ৰধৰ্মী আধ্যাত্মিক প্ৰথা অৱলম্বন কৰি অতীজৰে পৰা বাইথ’ পূজাৰে বিহু উৎসৱ পালন কৰি আহিছে । অৱশ্যে নৱবৈঞ্চৱ ধৰ্মৰ উত্থানৰ ফলশ্ৰুতিত পৰৱৰ্তী সময়ত ইয়াত বৈঞ্চৱীয় আচাৰ-অনুষ্ঠানৰ প্ৰৱেশ ঘটা পৰিলক্ষিত হয় । সেয়ে, বিহুৰ লোকাচাৰসমূহত আজি এই দুয়োটা পন্থাৰেই স্পষ্ট প্ৰতিফলন দেখিবলৈ পোৱা যায় আৰু সময়ৰ গতিশীল পৰ্যায়ত, বিৱৰ্তনমুখী পৰিস্থিতিত ই সৰ্বজনস্বিকৃত ৰূপ লৈ আজি এক জাতীয় উৎসৱত পৰিণত হৈছে । এইক্ষেত্ৰত আৰম্ভণিৰূপে আহোম স্বৰ্গদেউ ৰুদ্ৰসিংহই লোৱা উদ্যোগৰ কথা আমি অস্বিকাৰ কৰিব নোৱাৰোঁ ।\nযিকি নহওক, জাতীয় উৎসৱ ‘বিহু’ৰ বুকুত নিহিত আছে অতীতৰ ইতিহাস, বৰ্তমানৰ বিৱৰ্তন আৰু ভৱিষ্যতৰ বাণী ; আছে ভোগৰ আনন্দ, তৃপ্তিৰ ক্ষান্তি, সৃষ্টিৰ সৌৰভ আৰু দৃষ্টিৰ ৰোমাঞ্চ । কিন্তু, পৰিতাপৰ বিষয় যে এনে এটি বিনন্দীয়া আৰু আপুৰুগীয়া সাংস্কৃতিক সম্পদ জীৱনশৈলীৰ বাণিজ্যমুখীতাৰ ধামখুমীয়াত পৰি শেহতীয়াভাৱে কৃষিজীৱী সমাজৰ পৰা মেলানি মাগিবলৈ ওলাইছে ; এচাম লাভখোৰ আৰু বণিকগোষ্ঠীৰ হাতোৰাত পৰি ই আজি পন্য সামগ্ৰিত পৰিণত হ’বলৈ গৈছে । গতিকে, অনতিপলমে ইয়াক যুগোপযোগী হোৱাকৈ, মৌলিকতা/স্বকীয়তা ৰক্ষাৰে আধুনিক প্ৰজন্মৰ মনোযোগ আকৰ্ষণ কৰিব পৰাকৈ ন-ৰূপত সজাই গ্ৰাম্য সমাজত পালন কৰাৰ ব্যৱস্থা কৰিবই লাগিব । ইয়াৰ অন্যথা কিতাপৰ পাতৰ বাহিৰে গ্ৰাম্য সমাজত অচিৰেই ইয়াৰ চিন-মোকাম নোহোৱা হোৱাৰ সম্ভাৱনাই অধিক ।\nব্ৰজেন সোণোৱাল, গুৱাহাটী, ইমেইল : brojen.sonowal@yahoo.com\nTags: culture, folk, sonowal kochari\nPoem by Bishnu Prasad Rava in his own handwriting


Home LAKHYA-JYOTI-NATH MONOR-KATHA মনৰ কথা লক্ষ্যজ্যোতি নাথ মনৰ কথা\nxukhdukh.com June 03, 2015 LAKHYA-JYOTI-NATH, MONOR-KATHA, মনৰ কথা, লক্ষ্যজ্যোতি নাথ,\nদল সংগঠনৰ নেতাৰ স্বার্থত পণবন্দী শিক্ষাৰ্থী\nযোৱা ২৯/০৫/২০১৫ তাৰিখে ৰাতিপুৱা গুৱাহাটীৰ বেতকুছিত দ্ৰুতবেগী ট্রেকাৰে হাইস্কুলৰ ছাত্ৰ এজনক খুন্দিওৱাৰ খবৰটো পাই খঙো উঠিছে, দুখো লাগিছে। ছাত্ৰজন সোনকালেই আৰোগ্য হৈ উঠক ভগৱানৰ ওচৰত প্রার্থনা জনাইছো। দ্রুতবেগী ট্রেকাৰে হওঁক বা চিটিবাচেই হওঁক বা ব্যক্তিগত বাহনবোৰেই হওঁক, এইবোৰক নাকী লগোৱাৰ সময় আহি পৰিছে এইটো ঠিক।\nকিন্তু এই ঘটনাটোকে কেন্দ্ৰ বিন্দু হিচাপে লৈ 'সদৌ অসম ছাত্ৰ সন্থা'ৰ নামত পথ অৱৰোধ কি বুজি নোপোৱা কণ কণ ছাত্ৰ-ছাত্ৰীক বিদ্যালয়ৰ পাঠদান নকৰায় পথ অৱৰোধ কৰিব যে লৈ আনিছে সেইটো কি কথা ? নিউজ চেনেলত দেখা পাইছো ছাত্ৰ-ছাত্ৰীবোৰক এজন ল'ৰাই উচতাই কিবাকিবি চিঞৰিব লগাই দিছে। তেওঁলোকক পথত থিয় কৰাই পথটো অৱৰোধ কৰি থবলৈ দিছে।\nপ্ৰশ্ন হয়, দূৰ্ঘটনা হোৱাৰ পাছত পথ অৱৰোধ কৰিলে সেই ছাত্ৰজন সুস্থ হৈ যাব নেকি ? দূৰ্ঘটনাৰ পাছত দেখা পাওঁ, বাহন ভাঙি দিয়ে বা জ্বলাই দিয়ে তেনে কৰি কি লাভ হয়? কাৰোবাৰ সৰু ভুল এটাৰ বাবে দূৰ্ঘটনা এটা হ'ল, তাৰবাবে পথ অৱৰোধ কৰি সাধাৰণ ৰাইজক হাৰাশাস্তি কৰিলে কি সমাধান পোৱা যাব?\nসেই পথটোৰে সেই সময়ত বহু ছাত্ৰ-ছাত্ৰী, চৰকাৰী চাকৰিয়াল, এম্বুলেঞ্চত ৰোগী, বিভিন্ন কাৰণত বিভিন্ন লোক যায়। এজন ছাত্ৰৰ দূৰ্ঘটনাৰ বাবে অন্য ছাত্র-ছাত্ৰী বা এম্বুলেঞ্চত থকা ৰোগীজনক পথত আবদ্ধ কৰি ৰখাৰ কি যুক্তি আছে ? বিদ্যালয়ত পাঠদান কৰিব নিদি ৰাজপথত পথ অৱৰোধ কৰিবলৈ মাতি অনা ছাত্ৰ-ছাত্ৰীবোৰক এই ক্ষেত্রত মই দোষাৰোপ নকৰো। তেওঁলোক বাৰু অবুজ কিন্তু সেই ছাত্ৰ-ছাত্ৰীবোৰৰ নেতৃত্ব লোৱা বিষয়ববীয়া বা দল সংগঠনবোৰৰ কাণ্ড জ্ঞান বোলা বস্তু নাই নেকি ? ছাত্ৰ-ছাত্ৰীবোৰক শ্ৰেণী কোঠাত উপস্থিত থাকি পাঠদান কৰিব দিব লাগে নে পথ অৱৰোধ কৰিবলৈ ৰাজপথলৈ লৈ আনিব লাগে।\nসদৌ অসম ছাত্ৰ সন্থায়ে হওঁক বা অইন দল সংগঠনবোৰৰ ক্ষেত্ৰতেই হওঁক ছাত্ৰ-ছাত্ৰীক বিদ্যালয়ত পাঠদান কৰিব নিদি পথ অৱৰোধ, ধৰ্ণা আদি দিবলৈ মাতি অনা কাৰ্য আগতেও দেখিছো। নে এই দল সংগঠনবোৰে কণ কণ ছাত্ৰ-ছাত্ৰীক সৰুৰে পৰা কেনেকৈ পথ অৱৰোধ কৰিব লাগে , ধৰ্ণা দিব লাগে , টায়াৰ জ্বলাই -গাড়ী ভাঙি অসম বন্ধ দিব লাগে প্রশিক্ষণ দিব বিছাৰিছে?\nএফালে অসমৰ শিক্ষা বিভাগ আৰু অসম চৰকাৰে বিভিন্ন বেমেজালি কৰি ছাত্ৰ-ছাত্ৰীবোৰৰ জীৱনক লৈ হেতালি খেলিছে আনফালে এই দল সংগঠনবোৰৰ ছাত্ৰ-ছাত্ৰীক লৈ এইবোৰ কাণ্ড কাৰখানা। এওঁলোকক মোৰ সমূহীয়াকৈ শুধিব মন যায় "আপোনালোকে অসমৰ ছাত্ৰ-ছাত্ৰীবোৰৰ উন্নতি সঁচাই বিছাৰেনে?" নে কেৱল নিজৰ স্বাৰ্থ সিদ্ধিৰ বাবে আপোনালোকে আমাৰ এই ছাত্ৰ সমাজক ব্যৱহাৰ কৰিছে । কেৱল নেতা হোৱাৰ বাসনাত আপোনালোকে হাতত লয় নেকি এই কাৰ্যসূচী ? যি কাৰ্যসূচী এ আমাৰ ছাত্ৰ-ছাত্ৰীবোৰক নিদিয়ে কোনো যোগাত্মক ফল।\nসংযোজনঃ ৰাইজৰ সঁহাৰি\nকালিৰ 'অসমীয়া প্রতিদিন' কাকতত প্রকাশিত মোৰ 'দল সংগঠনৰ নেতাৰ স্বাৰ্থত পণবন্দী শিক্ষাৰ্থী' লেখাটো পঢ়ি, গুৱাহাটীৰ নাৰেংগীৰ পৰা ব্যক্তি এজনে ফোন কৰিছিল। পেশত তেওঁ এজন পাণ দোকানী বুলি তেওঁ নিজেই নিঃসংকোচে মোক ক'লে। তেওঁ লগত এই বিষয়ে কথা পাতি যথেষ্ট ভাল লাগিল। মোৰ লেখা বাতৰি কাকতত পঢ়ি ডেকা -বয়োজেষ্ঠ, শিক্ষক-শিক্ষয়িত্ৰী, অৱসৰ-প্ৰাপ্ত অধ্যক্ষ বিভিন্ন লোকে ফোন কৰিছে। তেনে লোকে বাতৰি কাকতত প্রবন্ধ , লেখা আদি পঢ়ে বুলি জানো বাৰু কিন্তু আমি অৱহেলাৰ চকুৰে চোৱা পাণ দোকানী এজন , ঠেলাৱালা এজন বা দিনটো কাম কৰি ঘূৰি ফুৰা লোকসকলে এনে লেখা পঢ়েনে নাই জনাৰ বিৰাট দৰকাৰ আছিল।\nধৰি ললো, শিক্ষিতসকল বাৰু শিক্ষিতই, আমি মনবোৰ সলনি কৰিব লাগে বিভিন্ন কাৰণত শিক্ষা সম্পূৰ্ণ কৰিব নোৱাৰা অৰ্ধ-শিক্ষিত সকলৰ। নিঃসংকোচে এজন সাধাৰণ পাণ দোকানী বুলি কোৱা তেওঁৰ চিন্তা-ধাৰাক শলাগ ললো। তেখেতেক মই ক'লো কাৰো পেশা সৰু কাৰো পেছা ডাঙৰ নহয় । সকলো সমান। এখন দীঘল ট্রেইনে শ-শ মানুহ , টন-টন বস্তু তেতিয়াহে নিব পাৰিব যেতিয়া ট্রেইনখনৰ সকলো চকা সমানে চলিব । তেনেদৰে আমাৰ বৃহৎ সমাজখন তেতিয়াহে চলিব যেতিয়া সকলো পেছাৰ মানুহে সমানে কাম কৰিব। সমাজ এখনত ৰিক্সাৱালা জনৰো দৰকাৰ, IPS বিষয়াজনৰো দৰকাৰ ; শাক-পাচলি বেপাৰী জনৰো দৰকাৰ , ডক্টৰজনৰো দৰকাৰ ; পাণ দোকানী এজনৰো দৰকাৰ , সৈনিক-আৰক্ষী জনৰো দৰকাৰ । সকলোৱে একেলগে চলিলেহে সমাজ নামৰ ট্রেইনখন আগুৱাই যাব।\nলেখকৰ ঠিকনাঃ মোবাইল - ৯৯৬৯৩৪০৫৮৭, মুম্বাই -৪০০০০৫\nTags # LAKHYA-JYOTI-NATH # MONOR-KATHA # মনৰ কথা # লক্ষ্যজ্যোতি নাথ\nLabels: LAKHYA-JYOTI-NATH, MONOR-KATHA, মনৰ কথা, লক্ষ্যজ্যোতি নাথ


সাম্ৰাজ্যবাদ বিৰোধী ঐক্য,শান্তি আৰু মৈত্ৰীৰ ধ্বনিৰে হাৱানাত চতুৰ্দশ বিশ্ব যুৱ ছাত্ৰ মহোৎসৱ ( সুপ্ৰকাশ তালুকদাৰ ) - বৌদ্ধিক বিচাৰ\nচ’ৰাঘৰ / অতিথি সম্পাদকৰ চ’ৰা / সাম্ৰাজ্যবাদ বিৰোধী ঐক্য,শান্তি আৰু মৈত্ৰীৰ ধ্বনিৰে হাৱানাত চতুৰ্দশ বিশ্ব যুৱ ছাত্ৰ মহোৎসৱ ( সুপ্ৰকাশ তালুকদাৰ )\nমাৰ্চ 1, 2017\tঅতিথি সম্পাদকৰ চ’ৰা, কমৰেড ফিডেল কাষ্ট্ৰো বিশেষ মন্তব্য কৰক 533 দৰ্শন\n(১৯৯৭ চনত অনুষ্ঠিত ‘হাভানা চতুৰ্দশ বিশ্ব যুৱ-ছাত্ৰ মহোৎসৱ’ত ভাৰতৰ প্ৰতিনিধি হিচাপে অসমৰ কমিউনিষ্ট যুৱ নেতা সুপ্ৰকাশ তালুকদৰে অংশ গ্ৰহণ কৰিছিল । তেওঁৰ এই অভিজ্ঞতা আৰু তথ্য সম্বলিত প্ৰবন্ধটি ১৯৯৭ চনৰ ‘গণশক্তি’ কাকতত প্ৰকাশ পাইছিল৷ লেখাটোৰ প্ৰাসংগিকতা অনুভৱ কৰি পুনৰ প্ৰকাশ কৰা হ’ল৷)\nবিশ্বৰ সাম্ৰাজ্যবাদ বিৰোধী অন্যতম বৃহত্তম মঞ্চ বিশ্ব যুৱ-ছাত্ৰ মহোৎসৱ পুনৰুজ্জীৱিত হ’ল। যোৱা ২৮ জুলাইৰ পৰা ৫ আগষ্টলৈ সংগ্ৰামী কিউবাৰ ৰাজধানী হাৱানাত অনুষ্ঠিত চতুৰ্দশ বিশ্ব যুৱ-ছাত্ৰ মহোৎসৱৰ সফল সামৰণীয়ে যুৱ-ছাত্ৰ সমাজৰ মাজত উৎসাহ আৰু প্ৰেৰণাৰ সৃষ্টি কৰিছে। যোৱা ৩৬ বছৰ ধৰি অৰ্থনৈতিক অৱৰোধৰ দ্বাৰা ক্ষতিগ্ৰস্ত আৰু প্ৰতি মূহুৰ্তত মাৰ্কিন সাম্ৰাজ্যবাদৰ আক্ৰমণৰ মুখত থকা কিউবাই এই মহোৎসৱ অনুষ্ঠিত কৰাৰ মাজেৰে প্ৰমাণ কৰি দেখুৱালে যে আত্মসমৰ্পণ নহয়,প্ৰতিৰোধ আৰু সংগ্ৰামেহে এটা স্বাধীন জাতিৰ কাৰণে সম্মানীয় পথ।\nদ্বিতীয় বিশ্বযুদ্ধৰ পৰৱৰ্তী সময়ত শান্তিৰ পক্ষে আৰু সাম্ৰাজ্যবাদৰ বিৰুদ্ধে গঢ়ি উঠা প্ৰৱল আকাংখাক প্ৰতিফলিত কৰিয়েই জন্ম হৈছিল বিশ্ব যুৱ-ছাত্ৰ মহোৎসৱ আন্দোলনৰ। ১৯৪৫ চনৰ ২৯ অক্টোবৰৰ পৰা ৭ নৱেম্বৰলৈ লণ্ডনত অনুষ্ঠিত হ’ল বিশ্ব যুৱ সন্মিলন। সন্মিলনত ৬৩ খন দেশৰ বিভিন্ন ৰাজনীতি অৰু দৰ্শনত বিশ্বাসী ৪৩৭ জন প্ৰতিনিধি আৰু ১৮৪ জন প্ৰতিনিধিয়ে অংশগ্ৰহণ কৰিলে। বিশ্বযুদ্ধৰ বিভীষিকা প্ৰত্যক্ষ কৰা যুৱ সমাজ শান্তি স্থাপনৰ কাৰণে উৎকন্ঠিত হৈ পৰিছিল। সেয়েহে এই সন্মিলনতে বিশ্ব গণতান্ত্ৰিক যুৱ ফেডাৰচনৰ চনদ গ্ৰহণ কৰা হয় আৰু বিশ্ব যুৱ ছাত্ৰ মহোৎসৱ অনুষ্ঠিত কৰিবলৈ সিদ্ধান্ত গ্ৰহণ কৰা হয়। দুই বছৰৰ প্ৰ্স্তুতিৰে চেকোশ্লেকিয়াৰ ৰাজধানী প্ৰাগত ১৯৮৭ চনৰ ২৫ জুলাইৰ পৰা ১৭ আগষ্টলৈ বিশ্বৰ প্ৰথমটো যুৱ ছাত্ৰ মহোৎসৱ অনুষ্ঠিত হয়। ৭১ খন দেশৰ পৰা ১৭,০০০ প্ৰতিনিধিয়ে এই মহোৎসৱত অংশ গ্ৰহণ কৰিলে। এই মহোৎসৱ আন্দোলন ব্যৰ্থ কৰিবলৈ সাম্ৰাজ্যবাদী দেশবোৰে যৎপৰোনাস্তি প্ৰচেষ্টা চলাইছিল। আমেৰিকা আৰু তাৰ সহচৰ দেশবোৰে নিজ দেশৰ ছাত্ৰ যুৱকক মহোৎসৱত অংশ গ্ৰহণ কৰাত বাধা দিলে। ইৰাণ, ইজিপ্ত আৰু ব্ৰাজিলে আনকি নিজ দেশৰ প্ৰতিনিধিসকলক গ্ৰেপ্তাৰ কৰি ৰাখিলে।কিন্তু শত বাধা স্বত্বেও মহোৎসৱ সফল হ’ল, শান্তি মৈত্ৰীৰ কাৰণে আৰু সাম্ৰাজ্যবাদ বিৰোধীতাৰ বাবে যুৱ ছাত্ৰ সমাজৰ বিশাল মঞ্চ গঠিত হ’ল।\n১৯৪৯ চনৰ ১৪-২৮ আগষ্টলৈ হাংগেৰীৰ ৰাজধানী বুদা পেষ্টত অনুষ্ঠিত দ্বিতীয় বিশ্ব যুৱ মহোৎসৱত ৮২ খন দেশৰ প্ৰায় ১৭ ,০০০ প্ৰতিনিধিয়ে অংশগ্ৰহণ কৰিলে। তৃতীয় মহোৎসৱ অনুষ্ঠিত হয় ১৯৫১ চনৰ ১৫-১৯ আগষ্টত জাৰ্মাণ গণতান্ত্ৰিক প্ৰজাতন্ত্ৰৰ ৰাজধানী বাৰ্লিনত। ১০৪ খন দেশৰ ২৬,০০০ প্ৰতিনিধিয়ে ইয়াত অংশগ্ৰহণ কৰে।সেইঅদৰে ৪ৰ্থ মহোৎসৱ ১৯৫৩ চনত বুথাৰেষ্টত । ৫ম মহোৎসৱ পোলেণ্ডৰ ৰাজধানী ৱাৰ্শ্বত , ৬ষ্ঠ মহোৎসৱ ১৯৫৭ চনত ছোভিয়েট ইউনিয়নৰ ৰাজধানী মস্কোত, ৭ম মহোৎসৱ ১৯৫৭ চনত অস্ত্ৰিয়াৰ ৰাজধানী ভিয়েনাত, ৮ম মহোৎসৱ ফিনলেণ্ডৰ ৰাজধানী হেলচিংকিত ১৯৬২ চনত , ৯ম মহোৎসৱ ১৯৬৮ চনত চফিয়াত, ১০ ম মহোৎসৱ ১৯৭৩ চনত বাৰ্লিনত। একাদশ মহোৎসৱ ১৯৭৮ চনত হাৱানাত, দ্বাদশ মহোৎসৱ ১৯৮৫ চনত মস্কোত আৰু ত্ৰয়োদশ মহোৎসৱ উত্তৰ কোৰিয়াৰ ৰাজধানী পিয়ংইঙত অনুষ্ঠিত হয়।\nপিয়ংইয়ঙৰ মহোৎসৱৰ পৰৰ্ৱৰ্ত্তী সময়ছোৱাতে পূৱ ইউৰোপ আৰু ছোভিয়েট ইউনিয়নত সমাজতন্ত্ৰ বিপৰ্যস্ত হয়। ফলত শক্তিৰ ভাৰসাম্য সাম্ৰাজ্যবাদৰ পক্ষে পৰিৱৰ্তিত হয়। উৎফুল্লিত আৰু আগ্ৰাসাত্মক সাম্ৰাজ্যবাদে মহোৎসৱ আন্দোলন নি:শেষ কৰাৰ কাৰণে উঠি পৰি লাগিল। অন্যহাতে সমাজবাদী শিবিৰৰ বিপৰ্যয়ৰ পিছত সাম্ৰাজ্যবাদ বিৰোধী শিবিৰটো যথেষ্ট নিস্তেজ আৰু নিৰুৎসাহী হৈ পৰিছিল। ফলত মহোৎসৱ আন্দোলন সংগঠিত কৰাৰ কাৰণে প্ৰয়োজনীয় সম্বল আৰু উদ্যমৰ অভাৱ পৰিলক্ষিত হ’ল।\nকিন্তু বিশ্বৰ যুৱ ছাত্ৰ সমাজে মহোৎসৱৰ অভাৱ বাৰুকৈয়ে অনুভৱ কৰিলে। কাৰণ মহোৎসৱ আন্দোলনে উৎসৱৰ আনন্দ আৰু জংগী আন্দোলন দুয়োটাকে সফলভাৱে সংমিশ্ৰিত কৰিব পাৰিছিল আৰু সেয়েহে ই সকলো দেশৰ যুৱ ছাত্ৰ সমাজক আকৰ্ষিত কৰিছিল। প্ৰতিটো মহোৎসৱেই যুৱ সমাজৰ মাজত সাম্ৰাজ্যবাদ বিৰোধী চেতনা জাগ্ৰত কৰিছিল। সাম্ৰাজ্যবাদৰ বিৰুদ্ধে মৰণপণ যুজঁ কৰা ভিয়েতনাম, কোৰিয়াৰ জনগণৰ সপক্ষে মহোৎসৱ আন্দোলনে ব্যাপক জনমত সংগঠিত কৰিছিল। বিশেষকৈ সত্তৰ আৰু আশীৰ দশকত মাৰ্কিন সাম্ৰাজ্যবাদে পাৰমাণৱিক যুদ্ধৰ প্ৰস্তুতি চলাই বিশ্বক তৃতীয় বিশ্বযুদ্ধৰ ফালে ঠেলি নিবলৈ চলোৱা অপচেষ্টাৰ বিৰুদ্ধে মহোৎসৱ আন্দোলনে চলোৱা প্ৰচাৰ আছিল অভুতপূৰ্ব আৰু অভিনৱ। বিশ্বৰ প্ৰান্তে প্ৰান্তে জাতীয় মুক্তিৰ পক্ষে সংগ্ৰামত জনগণক ই জনাইছিল বিপুল সমৰ্থন আৰু প্ৰেৰণা, বৰ্ণবাদৰ বিৰুদ্ধে মহোৎসৱ আন্দোলনে সৰ্বত্ৰ ঘৃণা বিয়পাই দিছিল। সেয়ে সমাজবাদী শিবিৰৰ বিপৰ্যয়ৰ ‘শ্বক’ ক্ৰমান্বয়ে শাম কটাৰ পিছত মহোৎসৱ আন্দোলন সংগঠিত কৰাৰ প্ৰয়োজনীয়তা বেছি বেছিকৈ অনুভূত হ’ল। বিভিন্ন দেশৰ ছাত্ৰ-যুৱ আন্দোলনে এয়া অনুভৱ কৰিলে যে এটা শক্তিশালী সমাজবাদী শিবিৰ নথকা বাবে সাম্ৰাজ্যবাদ পূৰ্বতকৈও অধিক আগ্ৰাসী আৰু নৃশংস হৈছে।সেয়ে চতুৰ্দশ বিশ্ব যুৱ ছাত্ৰ মহোৎসৱ অনুষ্ঠিত কৰাৰ মাজেৰে মহোৎসৱ আন্দোলন পুনৰুজ্জীৱিত কৰাৰ প্ৰয়াস চলিল। এনে সময়তে ১৯৯৫ চনৰ আগষ্টত কিউবাত বিজয়ৰ বাবে আন্তৰ্জাতিক অনুষ্ঠানৰ সামৰণিত হাৱানাৰ মালেকত সংগঠিত কৰা বিশাল সংহতি শোভাযাত্ৰাৰ অন্তত ৰাষ্ট্ৰপতি ফিডেল কাষ্ট্ৰোই বিশ্ব যুৱ-ছাত্ৰ মহোৎসৱ আন্দোলন এই দ্বীপটোৰ বুকুতে পুনৰ সংগঠিত কৰাৰ কাৰণে আহ্বান জনালে। যুৱ সমাজ এই ঘোষণাৰ দ্বাৰা আলোড়িত হ’ল আৰু কিউবাত চতুৰ্দশ বিশ্ব যুৱ ছাত্ৰ মহোৎসৱ অনুষ্ঠিত কৰিবলৈ সিদ্ধান্ত কৰিলে।\nবহুতেই এই সংশয় প্ৰকাশ কৰিছিল যে , প্ৰবল পৰাক্ৰমী মাৰ্কিন সাম্ৰাজ্যবাদে কেউফালৰ পৰা অৱৰোধ কৰি ৰখা এই ক্ষুদ্ৰ দ্বীপ ৰাষ্ট্ৰখনে বিশ্ব যুৱ-ছাত্ৰ মহোৎসৱৰ দৰে বিশাল আৰু ব্যয় বহুল অনুষ্ঠান সুচাৰু ৰূপে পৰিচালনা কৰিব পাৰিব জানো? কিন্তু যোৱা ২৮ জুলাইৰ পৰা ৫ আগষ্টলৈ হাৱানাত অনুষ্ঠিত চতুৰ্দশ বিশ্ব যুৱ ছাত্ৰ মহোৎসৱৰ সফলতাই সকলোকে হতবাক কৰিলে।\nএই মহোৎসৱক ভাৰতবৰ্ষৰ এজন প্ৰতিনিধি হিচাপে মই আন ৮ জন প্ৰতিনিধিৰ সৈতে যোৱা ২২ জুলাই তাৰিখে পুৱঁতী নিশা ২:৫ মিনিটত নতুন দিল্লীৰ পৰা হাৱানা অভিমুখে ৰাওনা হলো। উল্লেখযোগ্য যে ১৮৫ জনীয়া ভাৰতীয় প্ৰতিনিধি দলটোৰ ভিতৰত আমাৰ গোটটোৱেই আছিল প্ৰথম অভিযাত্ৰীৰ দল। আমি ২৩ জুলাই তাৰিখে কিউবাৰ সময় অনুসাৰে ৮ বজাত (ভাৰতীয় সময় ২৪ জুলাইৰ পুৱা ৫-৪০ বজাত) হাৱানাত উপস্থিত হ’লো। যাৱতীয় আনুষ্ঠানিকতাৰ অন্তত আমাক লেনিন স্কুলৰ শিবিৰলৈ লৈ গ’ল। লেনিন স্কুল এখন প্ৰাক বিশ্ববিদ্যালয় (দশম, একাদশ আৰু দ্বাদশ শ্ৰেণীক সামৰি)। এই স্কুলখনতে তিনি হাজাৰৰো অধিক ছাত্ৰ-ছাত্ৰীৰ বাবে প্ৰয়োজনীয় বিচনা পত্ৰকে ধৰি সকলো সা-সুবিধা আছে। ছাত্ৰ-ছাত্ৰীৰ বাবে দুটা চুইমিং পুল(এটাত ডাইভিং বৰ্ডৰ সুবিধা সহ), এখন সু-সজ্জিত ইনড’ৰ ষ্টেডিয়াম , এট বৃহৎ পুথিঁভৰাল আছে। স্কুলখনত প্ৰায় ৩০০০ ছাত্ৰ ছাত্ৰীৰ বাবে প্ৰায় ৩০০ শিক্ষক শিক্ষয়ত্ৰী আছে, অৰ্থাৎ শিক্ষক ছাত্ৰৰ অনুপাত ১:১০। এই স্কুলখন দেখি আমি অনুমান কৰিব পাৰিলো যে কিউবাই শিক্ষাক কিমান গুৰুত্ব সহকাৰে গ্ৰহণ কৰিছে। লেনিন স্কুলত ২৪ জুলাই তাৰিখে সন্ধিয়া ৫ বজাত প্ৰতিনিধিসকলক আদৰণি জনাই ভাষণ দিলে কিউবা যুৱ কমিউনিষ্ট ইউনিয়নৰ প্ৰথম সম্পাদিকা ভিক্টোৰিয়া বালাজকুৱেজে । তেওঁ যেতিয়া ঘোষণা কৰিলে যে, আমেৰিকা আৰু দক্ষিণ কোৰিয়াৰ ‘গণতান্ত্ৰিক’ চৰকাৰৰ বাধা নিষেধ স্বত্বেও সেই দেশৰ প্ৰতিনিধি হাৱানা মহোৎসৱত যোগ দান কৰাৰ উদ্দেশ্যে ৰাওনা হৈছে তেতিয়া সমৱেত প্ৰ্তিনিধিসকলে বিপুল কৰতালিৰে তাক অভিবাদন জনালে। সংগ্ৰামী কিউবাৰ প্ৰতি বিভিন্ন দেশৰ ছাত্ৰ-যুৱ সমাজৰ আন্তৰিকতা আৰু সহমৰ্মিতাৰ উত্তাপ এই সভাতে প্ৰথমবাৰৰ কাৰণে অনুভৱ কৰিলো। লেনিন স্কুলত আমি চাৰিদিন আছিলো।এই স্কুললৈ অনুষ্ঠান পৰিবেশন কৰিবলৈ আহিছিল কেৱল মহিলা শিল্পীৰ দল ‘আনাকাওনা’। তেওঁলোকে ৰাতি ৯ বজাৰ পৰা ১২ বজালৈ একেৰাহে তিনি ঘন্টা জুৰি যি অপুৰ্ব গীত-নৃত্য আৰু বাদ্যৰ সমাহাৰ প্ৰদৰ্শন কৰিলে, সেয়া আমাৰ বাবে আছিল এক অবিশ্বাস্য , অবিস্মৰণীয় অপুৰ্ব অভিজ্ঞতা। এই সংগীত দলটোৱে যেন কিউবাৰ মহিলাৰ স্বতন্ত্ৰতা আৰু অগ্ৰগতিকে প্ৰদৰ্শন কৰিলে।\n২৭ জুলাই তাৰিখে আবেলি ৫ বজাত প্ৰতিনিধিসকলক বিভিন্ন অঞ্চললৈ লৈ গ’ল। ভাৰতীয় প্ৰতিনিধিসকলক প্লায়া নামৰ অঞ্চল এটালৈ নিলে। এজন প্ৰতিনিধিক এটা পৰিয়ালৰ সৈতে ৰখাৰ ব্যৱস্থা কৰা হল। কিউবাৰ মানুহৰ আত্মীয়তা আৰু আদৰ সাদৰ এক পাহৰিব নোৱাৰা অভিজ্ঞতা । আমি যি নদিন পৰিয়ালবোৰৰ সৈতে আছিলো, সেই দিনকেইটা আমি থকা পৰিয়ালবোৰেই নহয়, ওচৰ চুবুৰীয়া সকলো ব্যস্ত আছিল প্ৰতিনিধিসকলক লৈ। এখন মহানগৰীৰ নাগৰিক হিচাপে হাৱানাবাসীৰ আচাৰ আচৰণত কোনো কৃত্ৰিমতা নেদেখিলো।\n২৮ জুলাইৰ ৰাতিপুৱা ৯ বজাত সমূহ প্ৰতিনিধি স্বেচ্ছ্বাসেৱক , মহোৎসৱৰ কৰ্মকতা আৰু হাজাৰ হাজাৰ মহোৎসৱ অনুৰাগী সাগৰৰ পাৰ নেলিৰ্কত সমবেত হয়। ইয়াতে আৰম্ভ হয় জনপ্ৰিয় মাৰাথন । ৮০ বছৰীয়া বৃদ্ধৰ পৰা ৬ ববছৰীয়া শিশুলৈ সকলো বয়সৰ হাজাৰ হাজাৰ লোকে মাৰাথনত অংশগ্ৰহণ কৰিলে। দৌৰৰ অন্তত মহোৎসৱৰ বিভিন্ন ক্লাৱবোৰ উদ্ধোধন কৰা হয়। এছিয়া-ওচেয়ানিয়া, ইউৰোপ , আমেৰিকা , আফ্ৰিকা, নহাপ্ৰাচ্য , কেৰিবিয়ান আৰু কিউবা ক্লাৱত মহোৎসৱৰ প্ৰতিদিনেই আলোচনা চক্ৰ , সাংস্কৃতিক কাৰ্যসূচী আদিৰ আয়োজন কৰা হৈছিল। তাত সংশ্লিষ্ট বিভিন্ন দেশৰ প্ৰদৰ্শনী আৰু বিপনীৰ ব্যৱস্থা কৰা হৈছিল। বিভিন্ন দেশৰ প্ৰতিনিধিৰ মাজত নিবীড় সম্পৰ্ক গঢ়ি তোলা, দ্বিপাক্ষিক আলাপ আলোচনা আদিৰ বাবে ক্লাৱবোৰে উপযুক্ত ক্ষেত্ৰ হিচাপে কাম কৰিছিল।\nআবেলি ৪ বজাৰ পৰা উদ্বোধনী অনুষ্ঠানৰ কাৰ্যসূচী আৰম্ভ হয়। প্ৰতিনিধিসকল কিউবাৰ ইতিহাস প্ৰসিদ্ধ হাৱানা বিশ্ববিদ্যালয়ৰ ৱোচৰত সমবেত হয় আৰু উদ্ধোধনী অনুষ্ঠান ক্ষেত্ৰলৈ শোভাযাত্ৰা কৰি যায়। বিভিন্ন দেশৰ প্ৰতিনিধি দলবোৰে নিজস্ব বৈশিষ্টৰে নৃত্য-গীত পৰিবেশন কৰি , শ্লোগান মুখৰিত হৈ শোভাযাত্ৰাত অংশগ্ৰহণ কৰিলে। প্ৰতিনিধিসকলক আদৰিবলৈ আৰু তেওঁলোকৰ সৈতে সহমৰ্মিতা প্ৰকাশ কৰিবলৈ ৰাস্তাৰ দুয়োকাষে সমবেত হৈছিল হাজাৰ হাজাৰ হাৱানাৰ নাগৰিক। উদ্ধোধনী কাৰ্যসূচীৰ বাবে কোনো বিশেষ মঞ্চ প্ৰস্তুত কৰা হোৱা নাছিল। বিশ্ববিদ্যালয়ৰ মূল দ্বাৰৰ সমীপৰ খট-খটিবোৰতেই সমগ্ৰ অনুষ্ঠানটি পৰিবেশন কৰা হয়; উল্লেখযোগ্য যে বিপ্লৱৰ পূৰ্বে এই খটখটীবোৰতে ছাত্ৰৰ সৈতে চৰকাৰী সশস্ত্ৰ বাহীনিৰ বহুতবাৰ সংঘৰ্ষ হৈছিল। সমগ্ৰ অনুষ্ঠানটোত কিউবাৰ কিংবদন্তী বিপ্লৱী নায়ক ৰাষ্ট্ৰপতি ফ্ৰিডেল কাষ্ট্ৰো উপস্থিত আছিল। অনুষ্ঠানত বিশ্ব গণতান্ত্ৰিক যুৱ ফেডাৰেছনৰ সভাপতি অলিভাৰ মেয়াৰে মাৰ্কিন যুক্তৰাষ্ট্ৰ নেতৃস্বাধীন সাম্ৰাজ্যবাদী শিৱিৰৰ মানৱতা বিৰোধী , গণতন্ত্ৰ বিৰোধী কৰ্মকাণ্ডক তীব্ৰভাৱে সমালোচনা কৰে আৰু ইয়াৰ বিৰুদ্ধে প্ৰবল প্ৰতিবাদ , প্ৰতিৰোধ গঢ়ি তুলিবলৈ প্ৰতিনিধি সকললৈ আহ্বান জনায়। কিউবাৰ বিৰুদ্ধে ধাৰাবাহিকভাৱে চলাই অহা অৰ্থনৈতিক অৱৰোধ,সাময়িক হস্তক্ষেপ , অপপ্ৰচাৰক তেওঁ কঠোৰ ভাষাত নিন্দা কৰে আৰু কুখ্যাত হেমচ বাৰ্টন চুক্তি বাতিল কৰিবলৈ দাবী জনায়। কিউবাৰ যুৱ নেত্ৰী ভিক্টোৰিয়াই কয় যে বিশ্ব জনমতৰ বিৰোধীতা আৰু কিউবাৰ জনগণৰ একতা আৰু দৃঢ়তাৰ বাবেই মাৰ্কিন সাম্ৰাজ্যবাদে এতিয়ালৈ কিউবাক পোনপটীয়াকৈ আক্ৰমণ কৰিবলৈ সাহস কৰা নাই। উদ্ধোধনী অনুষ্ঠানত প্ৰায় ২৫০ শিশুই অনিন্দ্য সুন্দৰ গীত মাত পৰিবেশন কৰে । কিউবাৰ জনপ্ৰিয় শিল্পী পাবলো বডৰিগেজ , ছাৰা গণজালেজ আদিয়ে উদ্ধোধনী অনুষ্ঠানত অংশ লয়।উদ্ধোধনী অনুষ্ঠানৰ অন্তত ইন্টাৰনেচনেল ছিনাৰিঅ’ নামৰ মুকলি মঞ্চত সাংস্কৃতিক অনুষ্ঠান পৰিবেশন কৰা হয়। এই অনুষ্ঠান এনেকুৱা মনোগ্ৰাহী আৰু আকৰ্ষণীয় হৈছিল যে , ভাষাৰ ব্যৱধান নেওচি প্ৰায় সকলোবোৰ দেশৰ প্ৰতিনিধিয়ে গান আৰু নাচৰ ছন্দে ছন্দে নৃত্য-গীতত অংশ লৈছিল।\n২৯ আগষ্টৰ পৰা মুঠ ১৩ টা বিষয়ৰ ওপৰত আলোচনা চক্ৰ অনুষ্ঠিত হয়। আলোচনাসমূহত আন্তৰ্জাতিক সন্মিলন কেন্দ্ৰ হাৱানা বিশ্ববিদ্যালয়,পেদ্ৰোকৌৰী ইনষ্টিটিউট অৱ ট্ৰ্পিকেল মেডিচিন আৰু চে গুৱেভাৰা পাবনিয়াৰ পেলেচত অনুষ্ঠিত হয়। মই আন্তৰ্জাতিক সন্মিলন কেন্দ্ৰত হোৱা ‘গণতন্ত্ৰ আৰু অংশগ্ৰহণ’ শীৰ্ষক আলোচনা চক্ৰত অংশ লৈছিলো। এই আলোচনা চক্ৰ ‘গণতন্ত্ৰ আৰু ৰাজনৈতিক বিচ্ছিন্নকৰণ’ ‘সামাজিক পৰিৱৰ্তন ,সমতা আৰু জনগণৰ আংশ গ্ৰহণ’, ‘বৈদেশিক বিষয়ত গণতন্ত্ৰ’ আৰু ‘গণতন্ত্ৰ আৰু গণ-আন্দোলন’ এই চাৰিটা মূল বিষয়ৰ ওপৰত প্ৰায় ডেৰ দিন ধৰি বিস্তৃত ভাবে আলাপ আলোচনা হয়। আলোচনাত বিশেষ আলোচক হিচাপে অংশ লৈ কিউবাৰ জাতীয় সংসদৰ সভাপতি ৰিকাৰ্ডো আলাৰকন ডে কুৱেছাদাই মাৰ্কিন সাম্ৰাজ্যবাদীসকলক কটাক্ষ কৰি কয় যে , কিউবাই যদি আমেৰিকাৰ ওপৰত নতি স্বীকাৰ কৰে, তেনেদৰে আমেৰিকাই কিউবান সকলক সাৰ্বজনীন শিক্ষা, কৰ্ম সংস্থাপন অৰু সামাজিক নিৰাপত্তাৰ গাৰাণ্টি দিব পাৰিব নেকি? আমেৰিকাই নিজৰ নাগৰিকসকলকেই এই অধিকাৰবোৰ দিব পৰা নাই। তেওঁ আৰু কয় যে আমেৰিকাই দিবা ৰাত্ৰি প্ৰচাৰ কৰি আছে যে কিউবাত গণতন্ত্ৰ নাই, কোনো অধিকাৰ নাই, তাত আছে কেৱল অনাটন আৰু দাৰিদ্ৰ। যদি সচাঁকৈয়ে এইটো হয়, তেনেহলে কিউবাক লৈ আমেৰিকাই কিয় ইমান মূৰ ঘমাইছে।\nআলোচনা চক্ৰসমূহৰ ওপৰিও কেবাটাও বিষয়ৰ ওপৰত ঘূৰণীয়া মেজ মেল অনুষ্ঠিত হয়। মহোৎসৱত তৰুণ সাংবাদিক , তৰুণ সাংসদ, তৰুণ ধৰ্মবিশ্বাসী আৰু তৰুণ উদ্যোগী প্ৰতিনিধিসকলৰ পৃথকে পৃথকে বৈঠক অনুষ্ঠিত হয়। মহোৎসৱৰ অন্যতম গুৰুত্ত্বপূৰ্ণ কাৰ্যসূচী আছিল সাম্ৰাজ্যবাদ বিৰোধী ট্ৰিবুনেল। ‘যৌবনে অভিযুক্ত কৰে সাম্ৰাজ্যবাদক’ এই নামেৰে আয়োজন কৰা এই আন্ত্ৰ্জাতিক বিচাৰালয়ত ৩০ খনৰো বেছি দেশে ৭০ টাৰো অধিক লক্ষ্য প্ৰয়োগেৰে সাম্ৰাজ্যবাদৰ বিৰুদ্ধে অভিযোগ উত্থাপন কৰিলে। ৫ খন মহাদেশত পাচঁ জন প্ৰতিনিধি , বিশ্ব গণতান্ত্ৰিক যুৱ ফেডাৰচনৰ এজন আৰু কিউবা উচ্চতম ন্যায়ালয়ৰ এজন বিচাৰ পতিক লৈ বিচাৰমণ্ডলী গঠিত হৈছিল।বিভিন্ন দেশে ভিডিঅ’ ৰেকৰ্ড/ ফটো আদিৰ সহায়ত সাম্ৰাজ্যবাদৰ নৃশংস আক্ৰমণ আৰু আগ্ৰাসনৰ প্ৰমাণ দাঙি ধৰে। চি আই এৰ প্ৰাক্তন এজেণ্ট ফিলিপ এজিয়ে উপস্থিত সকলোকে স্তম্ভিত কৰি তোলে। তেওঁ জনায় যে চি আই এই তেওঁক কিউবাত নিয়োগ কৰিছিল যাতে তেওঁ ৰেডিঅ’ ষ্টেচন দখল কৰি কিউবা-বিৰোধী প্ৰচাৰ চলাব পাৰে। লগতে ফিডেল কাষ্ট্ৰোক হত্যা কৰাৰ বাবে ব্লু-প্ৰিণ্ট তৈয়াৰ কৰাৰ দায়িত্বও তেওঁৰ ওপৰত ন্যস্ত হৈছিল। কিন্তু তেওঁ ধৰা পৰিল। পিছত কিউবাৰ সমাজ আৰু চৰকাৰে তেওঁৰ মন পৰিৱৰ্তন কৰিলে। ফিলিপ এ জি য়ে দীপ্ত কণ্ঠে কলে ‘মই কিউবাৰ পক্ষে, পৃথিৱীৰ যিকোনো দেশৰ বিৰুদ্ধে যুঁজ কৰিবলৈ এতিয়া সাজু আছো’।ট্ৰিবুনেলে মানৱ অধিকাৰ কৰণ, ড্ৰাগচ চালান , খাদ্য আৰু ঔষধ সৰবৰাহৰ বাধা প্ৰদান কৰি শিশুক মৃত্যুৰ মুখলৈ ঠেলি দিয়া, অন্য দেশৰ অপৰাধ আগ্ৰাসন চলোৱা সামৰিক ঘাটি স্থাপন কৰা আদি অভিযোগত সাম্ৰাজ্যবাদ, বিশেষকৈ মাৰ্কিন সাম্ৰাজ্যবাদৰ শান্তি,সুৰক্ষা,মানৱতা আৰু যৌৱনৰ শত্ৰু হিচাপে চিহ্নিত কৰে।\nমহোৎসৱৰ উপলক্ষে আন্তৰ্জাতিক ছাত্ৰ সন্থাৰ এক বিশেষ সভা অনুষথিত হয়। এই সভাই সংগঠনটোক পুনৰ সচল কৰি তুলিবলৈ সিদ্ধান্ত গ্ৰহণ কৰে।\nচতুৰ্দশ বিশ্ব যুৱ ছাত্ৰ মহোৎসৱ বিশ্ব বৰেণ্য বিপ্লৱী চে গুৱেভাৰাৰ নামত উচৰ্গা কৰা হৈছিল। সেয়েহে মহোৎসৱৰ বিভিন্ন স্থানবোৰ চিত্ৰ, লিখনি আদিৰে ওপচাই পেলোৱা হৈছিল। সমগ্ৰ বিশ্বৰ যুৱ সমাজৰ ওচৰত যে গুৱেভাৰা কিমান জনপ্ৰিয়, তাক মহোৎসৱে বাৰে বাৰে প্ৰত্যক্ষ কৰিলে। লেটিন আমেৰিকাৰ জণগণৰ চে-স্মৃতি ইমান সজীৱ যে চে এতিয়াও জীয়াই থকা যেনেই লাগে।\nমহোৎসৱক ১৩২ খন দেশৰ পৰা ২০০০ ৰো অধিক সংগঠনক প্ৰতিনিধি কৰা ১২,৩২৩ জন প্ৰতিনিধিয়ে অংশগ্ৰহণ কৰে। কিউবা (১০০০) জন ৰ পিছত সৰ্বাধিক প্ৰতিনিধি গৈছিল আমেৰিকাৰ পৰা ৮৪৯ জন। দেশৰ প্ৰতিক্ৰিয়াশীল চৰকাৰে নানা বাধা নিষেধ আৰোপ কৰা স্বত্বেও দক্ষিণ কোৰিয়াৰ এজন প্ৰতিনিধি মহোৎসৱৰ অন্তিম দিনাখন গৈ উপস্থিত হয়।\nহাৱানা মহোৎসৱ সফল কৰিবৰ বাবে প্ৰস্তুতি কাৰ্যও আছিল উল্লেখনীয়। কিউবাৰ জনসাধাৰণে প্ৰায় ২৭ নিযুত পেছ’ (কিউবাৰ মুদ্ৰা) আৰু প্ৰায় ৩ লাখ ডলাৰ সাহায্য হিচাপে আগবঢ়ায়। তদুপৰি চৰকাৰী সংস্থা, সামাজিক প্ৰতিস্থান, গণ-সংগঠন আৰু কল কাৰাখানাৰ পৰা ব্যাপক সাহায্য আগবঢ়োৱা হয়। সমগ্ৰ দেশখনৰ প্ৰায় ৩০,০০০ পৰিয়ালে মহোৎসৱৰ প্ৰতিনিধিক নিজৰ ঘৰত অতিথি হিচাপে ৰখাৰ কাৰণে সাজু আছিল।প্ৰায় ৮০০ খন স্কুল বাছ প্ৰতিনিধিসকলক অনা-নিয়া কৰাৰ কাৰণে ব্যৱহাৰ কৰা হৈছিল। অৰ্থনৈতিক সংকট সত্বো কিউবান এয়াৰ লাইনচে বিদেশী প্ৰতিনিধিসকললৈ প্ৰায় ৭০ শতাংশ ভাৰা ৰেহাই দিয়ে।\nকিউবাত থকা দিনকেইটা আমি দেশখনৰ ইতিহাস আৰু সাম্প্ৰতিক অৱস্থা সম্পৰ্কে কিছু তথ্য জানিবলৈ সক্ষম হওঁ। আম,এৰিকা যুক্তৰাষ্ট্ৰৰ পৰা মাত্ৰ ১৪৪ কি: মি: দক্ষেইণে অৱস্থিত এই দেক্ষখনৰ কিউবা দ্বীপ,আইচেল ইউথ দ্বীপ আৰু অজস্ৰ ক্ষুদ্ৰ দ্বীপপুণঞ্জৰ দ্বাৰা গঠিত। ইয়াৰ ভিতৰত কিউঅবা দ্বীপটো হ্ল অতিকে সুন্দৰ আৰু সৰ্ববৃহৎ।জনসংখ্যা ১৯৯৫ চনৰ পৰিসংখ্যা মাত্ৰ ১ কোটি ১০ লাখ অৰ্থাৎ অসমৰ জনসংখ্যাতৰ আধাতকৈ কম।\nষোল্লশ শতিকাৰ স্পেইনে কিউবাত উপনিবেশ স্থাপন কৰে।কিউবাৰ আদিবাসী সকলৰ স্থান পুৰাবলৈ ১৫২৫ চনত আফ্ৰিকান দাসৰ ব্যৱসায় আৰম্ভ কৰা হয়, ফলত সোতৰশ আৰু ওঠৰশ শতিকাত আফ্ৰিকান দাসসকলৰ ব্যাপক প্ৰৱজন হয়।মাজতে এবছৰ ইংৰাজৰ শাসন বাদ দিলে ৪০০ বছৰৰো অধিক কাল স্পেইনে কিউবা শাসন কৰিলে। ১৮৯৮ চনত পেৰিচ চুক্তি অনুসৰি আমেৰিকাই স্পেইনৰ পৰা পূৰ্বেতো ৰিকো , ফিলিপাইনচ আৰু গুৱান দ্বীপ লাভ কৰে আৰু কিউবাক সামৰিকভাৱে দখল কৰি নতুন উপনিবেশত পৰিণত কৰিলে। ১৯০২ চনত তথাকথিত প্ৰজাতন্ত্ৰ স্থাপিত হ’ল। ক্ৰমাগতভাৱে স্থাপিত হ’ল দুৰ্নীতি পৰায়ণ আৰু আমেৰিকাৰ পুতলা চৰকাৰ। এই ব্যৱস্থাৰ বিৰুদ্ধে জনসাধাৰণ ক্ৰমাৎ সংগঠিত হব ধৰিলে। ১৯৫৩ চনৰ ২৬ জুলাইত বিপ্লৱীসকলে ড: ফিডেল কাষ্ট্ৰো ৰুজৰ নেতৃত্বত মনকাডা গেৰিছন আক্ৰমণৰ মাজেৰে শাসন ক্ষমতা দখল কৰিবলৈ ব্যৰ্থ প্ৰচেষ্টা চলায়। এই বিপ্লৱী প্ৰচেষ্টা ব্যৰ্থ হোৱাৰ পিছতো বিপ্লৱী কৰ্মকাণ্ড অব্যাহত থাকিল।ইয়াৰ পৰিণতি হিচাপে ১৯৫৬ চনত প্ৰানমা নামৰ জাহাজেৰে ড; ফিডেল কাষ্ট্ৰো, ৰাউল কাষ্ট্ৰো আৰু চে গুৱেভাৰাৰ নেতৃত্বত ৮২ জন বিপ্লৱী মেক্সিকোৰ পৰা কিউবালৈ আহে।বিপ্লৱীসকলে চিয়েৰা মায়েষ্ট্ৰা পৰ্বতত ঘাটি স্থাপন কৰি বিপ্লৱী কাম-কাজ সংগঠিত কৰিলে। অৱশেষত ১৯৫৯ চনৰ ১ জানুৱাৰীত বিপ্লৱীসকলৰ হাতত জেনেৰেল ফুলজেনচিঅ’ ব্যতিস্তা চৰকাৰৰ পতন হ’ল। চাৰিশ বছৰৰো অধিক কাল জুৰি চলি থকা ঔপনিবেশিক আৰু অৰ্দ্ধ ঔপনিবেশিক শাসনৰ অন্ত পৰিল।\nলেতিন আমেৰিকাত অবাধ শোষণ আৰু সামৰিক,ৰাজনৈতিক আধিপত্য চলাই থকা আমেৰিকান সাম্ৰাজ্যবাদ কিউবা বিপ্লৱত আতংকিত হ’ল আৰু কিউবাৰ স্বাধীন চৰকাৰক ক্ষমতাচ্যুত কৰিবলৈ উঠি পৰি লাগিল। ১৯৬১ চনৰ এপ্ৰিল মাহৰ পৰাই আমেৰিকাই কিউবাৰ ওপৰত এটাৰ পিছত এটা সামৰিক আক্ৰমণ চলালে আৰু আৰম্ভ কৰিলে ভয়ংকৰ অৰ্থনৈতিক অৱৰোধ।\nএনে এক অৱস্থাৰ মাজতে কিউবাত কমিউনিষ্ট পাৰ্টিয়ে দেশ পূৰ্ণগঠনৰ কাম চলাই গ’ল। গণতান্ত্ৰিক চৰকাৰ প্ৰতিষ্ঠা হ’ল। ১৯৭৬ চনৰ গণভোটৰ দ্বাৰা গৃহীত সংবিধান অনুসৰি এই চৰকাৰ পৰিচালিত হয় (১৯৯২ চনত সংবিধানৰ কিছু সাল সলনি ঘটোৱা হৈছে।) জাতীয় সংসদ চৰকাৰৰ উচ্চতম সংস্থা।সংসদৰ ৫৮৯ জন প্ৰতিনিধি সাৰ্বজনীন ভোটৰ দ্বাৰা মুক্ত, প্ৰত্যক্ষ আৰু গোপন বেলটেৰে নিৰ্বাচিত হয়। উল্লেখযোগ্য যে ৫৮৯ জন সাংসদে কোনো পৰিশ্ৰমিক নাপায়।\nবিপ্লৱৰ দুবছৰ পিছতে ১৯৬১ চনত কিউবাই নিৰপেক্ষৰতা আঁতৰ কৰিলে। বৰ্তমান দেশখনত শিক্ষিতৰ হাৰ ৯৮.৮ শতাংশ আৰু প্ৰাপ্তবয়স্ক সকলৰ মাজত শিক্ষাৰ মান হ’ল গড়ে নৱম শ্ৰেণীলৈ বাধ্যতামূলক। ছাত্ৰ শিক্ষকৰ গড় অনুপাত হ’ল ১২:১। প্ৰাথমিক শ্ৰেণীৰ পৰা বিশ্ববিদ্যালয়ৰ প্ৰথম দুবছৰ লৈ শাৰীৰিক শিক্ষা বাধ্যতামূলক।\nবিপ্লৱৰ পাছত সমগ্ৰ মাটি চৰকাৰে নিজৰ হাতলৈ নিছিল। বৰ্তমানে ৭৩ শতাংশ মাটি সমবায় সমিতি আৰু ব্যক্তিগত কৃষকৰ হাতলৈ এৰি নিছে।কৃষকৰ উৎপাদিত সামগ্ৰীৰ ৭৫ শতাংশ চৰকাৰে ক্ৰয় কৰে , ২৫ শতাংশ কৃষকলৈ এৰি যোৱা হয়।\nকিউবাৰ স্বাস্থ্য সেৱা ব্যৱস্থা বিশ্বৰ ভিতৰতে অন্যতম শ্ৰেষ্ঠ ব্যৱস্থা। ১৯৯৩ চনৰ পৰিসংখ্যা মতে দেশখনত নতুনকৈ জন্ম লোৱা ১০০০ জনৰ ভিতৰত মাত্ৰ ৮ জন শিশুৰহে মৃত্যু হয়।কিউবাৰ নাগৰিকৰ গড় আয়ুস হ’ল ৭৫.৫ বছৰ। নাগৰিকসকলে প্ৰতিদিনে গড়ে ৩১৩ কেলৰি পৰিমাণৰ খাদ্য লাভ কৰে। এইবোৰ ক্ষেত্ৰত কিউবাই বিশ্বৰ প্ৰথম ২০ খন দেশৰ ভিতৰত স্থান লাভ কৰিবলৈ সক্ষম হৈছে। দেশখনত প্ৰতি ২০৩ জন ব্যক্তিৰ বাবে এজন চিকিৎসক আৰু ১২৪৫ জন ব্যক্তিৰ বাবে এজন দন্ত চিকিৎসক আছে। চিকিৎসা ব্যৱস্থাৰ এক বৈশিষ্ট হ’ল পৰিয়াল চিকিৎসক কাৰ্যসূচী এটা অঞ্চলৰ ১২০ টা পৰিয়াল বা ৬০০/৭০০ ব্যক্তি আৰু অঞ্চলৰ স্কুল আৰু কৰ্মস্থলীৰ বাবে এজন অৰিয়াল চিকিৎসক আৰু এগৰাকী নাৰ্চ দায়িত্বত থাকে। শিশুসকলক ১২ বিধ বেমাৰৰ প্ৰতিষেধক দিয়া হয়। বিশ্ব স্বাস্থ্য সংস্থাই ঘোষণা কৰিছে যে বিশ্বত ২০০০ চনৰ ভিতৰত স্বাস্থ্য সেৱাৰ বাবে যি ধৰণৰ লক্ষ্য নিৰ্দ্ধাৰণ কৰি দিছে,কিউবাই ১৯৯২ চনতে সেইবোৰ লক্ষ্যত উপনীত হৈছে।\nকিউবাৰ সমাজত নাৰীয়ে পুৰুষৰ সমানেই মৰ্যাদা আৰু অধিকাৰ লাভ কৰিছে। জনসংখ্যাৰ ৪৯.৭ শতাংশই হ’ল মহিলা। শ্ৰম শক্তিৰ ৪২ শতাংশ মহিলা, ৪০ শতাংশ মহিলাই ঘৰৰ বাহিৰত কাম-কাজ কৰে।কাৰিকৰী কৰ্মীৰ ৬১ শতাংশ, স্বাস্থ্য কৰ্মীৰ ৬৮ শতাংশ আৰু বৈজ্ঞানিক গৱেষণা কৰ্মীৰ ৪৮ শতাংশই মহিলা। বৰ্তমান উচ্চ শিক্ষা সম্পূৰ্ণ কৰা অথবা শিক্ষাৰত মহিলাৰ সংখ্যা পুৰুষৰ সমান, কেতবোৰ ক্ষেত্ৰত পুৰুষতকৈও অধিক।মহিলা সকল সামাজিকভাৱে সম্পূৰ্ণ সুৰক্ষিত । নিশা ১/২ বজালৈ মহিলাই অকলশৰে হাৱানাত অহা যোৱা কৰা আমি প্ৰত্যক্ষ কৰিছো । উল্লেখযোগ্য যে সামাজিক অপৰাধৰ বাবে জনাজাত লেতিন আমেৰিকাৰ অনান্য দেশৰ তুলনাত কিউবাত সামাজিক অপৰাধ অত্যন্ত কম।কিউবাত উৎপাদিত প্ৰধান সামগ্ৰীসমূহ হ’ল কুহিয়াৰ , ধপাত , নেমুটেঙা জাতীয় ফল, কফি। তদুপৰি নিকেল , কোবালট, ক্ৰোম,কপাৰ আদি খনিজ পদাৰ্থও যথেষ্ট পৰিমাণে উৎপাদন হয়। চাউল, আলু,কপাহ আদিৰ উৎপাদন বৃদ্ধি পাইছে যদিও যথেষ্ট পৰিমাণে আমদানি কৰিব লাগে।\n৮০’ৰ দশকলৈ কিউবাক ছোভিয়েত ইউনিয়ন আৰু পূব ইউৰোপৰ সমাজতান্ত্ৰিক শিৱিৰে প্ৰভুত পৰিমাণে সহায় সমৰ্থন কৰিছিল।সেয়েহে সমাজতান্ত্ৰিক শিবিৰৰ বিপৰ্যয়ৰ লগে লগে দেশখনৰ ভয়ংকৰ অৰ্থনৈতিক সংকটৰ আৱৰ্তত পৰিল। প্ৰায় ৮৫ শতাংশ আমদানি বন্ধ হৈ গ’ল। পেট্ৰোলিয়াম সামগ্ৰীৰ নাটনিয়ে যোগাযোগ আৰু যাতায়ত ব্যৱস্থা প্ৰায় কোঙা কৰি পেলালে। খাদ্য সামগ্ৰীৰ অনাটনে দেখা দিলে। আমেৰিকা যুক্তৰাষ্ট্ৰই অৰ্থনৈতিক অৱৰোধ তীব্ৰতৰ কৰি তুলিলে কুখ্যাত হেমচ বাৰ্টন আইন প্ৰৱৰ্ত্তণ কৰি কিউবাৰ সৈতে অৰ্থনৈতিক লেনদেন কৰা সংস্থা আৰু দেশৰ বিৰুদ্ধে কঠোৰ ব্যৱস্থা লোৱাৰ ভাবুকি দিলে।কিন্তু কিউবাই ফিডেল কাষ্ট্ৰোৰ নেতৃত্বত দৃঢ়ভাৱে থিয় দিলে আৰু ঘোষণা কৰিলে যে এজন কিউবান জীয়াই থকালৈকে তেওঁলোক সমাজতন্ত্ৰৰ নীতি পৰিত্যাগ নকৰে। অত্যন্ত কঠিন পৰিস্থিতিৰ মাজত তেওঁলোকে এই বিশেষ সময়ছোৱাত দেশ খন ৰক্ষা কৰিলে। ১৯৯৫ চনত মুঠ ঘৰুৱা উৎপাদন পূৰ্বৰ বছৰতকৈ ২.৫ শতাংশ বৃদ্ধি পাইছে। ১৯৯৬ চনৰ্প্ৰথম ছমাহক এই বৃদ্ধিৰ হাৰ হৈছেগৈ ৯.৬ শতাংশ।\nকিউবাৰ গ্ৰহণ কৰা নীতি আৰু কৌশলৰ ফলত শেহতীয়া ভাৱে বিশেষকৈ কানাডা, স্পেইন, মেক্সিকো,ফ্ৰান্স, ব্ৰাজিল,ইটালী আদি দেশৰ পৰা বিনিয়োগ বৃদ্ধি পাইছে।তদুপৰি বিদেশী পৰ্যটকৰ সংখ্যা দ্ৰুতগতিত বাড়িব ধৰিছে। ১৯৯৬ চনত প্ৰায় ১ নিযুত পৰ্যটকে কিউবা ভ্ৰমণ কৰিছে।পৰ্যটনেও কিউবাৰ অৰ্থনীতিলৈ শকত পৰিমাণৰ বৰঙণি আগবঢ়াইছে। কিন্তু এইবোৰৰ সৈতে কেতবোৰ সামাজিক সমস্যাও জড়িত হৈ আছে। বিশেষকৈ পৰ্যটনৰ লগে লগে দুৰ্নীতি আৰু বেশ্যাবৃত্তিৰ যে আমদানি হয়, সেই সম্পৰ্কেও কিউবাই যথেষ্ট সজাগ হ’ব লগীয়া হৈছে।\nকিউবাই বিদেশীক বিনিয়োগ কৰিবলৈ দিছে।ব্যক্তিগত পুজিকো ব্যৱসায় কৰিবলৈ দিছে।কিন্তু লগে লগে এই নীতিও ব্যক্ত কৰিছে যে ৰাষ্ট্ৰই সমাজৰ ওপৰত নিয়ন্ত্ৰণ অব্যাহত ৰাখিব আৰু জনসাধাৰণৰ স্বাৰ্থ আৰু দেশৰ সাৰ্বভৌমত্বৰ প্ৰশ্নত কোনো ধৰণৰ আপোচ নকৰিব। সাম্ৰাজ্যবাদৰ বিৰুদ্ধে কিউবাৰ আওচহীন অৱস্থানে বিশ্বৰ যুৱ-ছাত্ৰসমাজ তথা সুবিবেচক জনগণৰ ব্যাপক সমৰ্থন আদায় কৰিবলৈ সক্ষম হৈছে।বিভিন্ন দেশত ইতিমধ্যে ৮৫০ কিউবা সংহতি সংগঠন গঢ় লৈ উঠিছে।\nচতুৰ্দশ বিশ্ব যুৱ ছাত্ৰ মহোৎসৱে সাম্ৰাজ্যবাদ বিৰোধী আন্দোলনত নি:সন্দেহে বলিষ্ঠ প্ৰেৰণা যোগালে। এই মহোৎসৱে সংগ্ৰামত কিউবাৰ জনসাধাৰণকো সন্মুখ যুজঁৰ বাবে উজ্জীৱিত কৰি তুলিলে।ভাৰতবৰ্ষৰ প্ৰতিনিধিসকলক এই মহোৎসৱে নিশ্চিতভাৱে উৎসাহিত কৰিছে। ভাৰতবৰ্ষৰ স্বাধীনতাৰ সোণালী জয়ন্তী বৰ্ষত দেশৰ সাম্ৰাজ্যবাদ বিৰোধী চেতনাক শাণিত কৰাৰ প্ৰেৰণাৰে আমি হাৱানা মহোৎসৱৰ পৰা প্ৰত্যাৱৰ্তন কৰিছো।\nমহোৎসৱৰ সামৰণি অনুষ্ঠান ৫ আগষ্ট তাৰিখে নিশা ৯ বজাৰ পৰা পান আমেৰিকান ষ্টেডিয়ামত অনুষ্ঠিত হয়। প্ৰায় সাত হেজাৰ শিশু আৰু যুৱক-যুৱতীয়ে প্ৰাণ পৰশা, চকু জুৰোৱা গীতি নৃত্য আলেখ্য পৰিবেশন কৰে।এই আলেখ্যৰ মৰ্মবস্তু আছিল আশাৰ সমুদ্ৰত আমি সকলোৱে ঐক্য বদ্ধ। আলেখ্যখনৰ জড়িয়তে মানৱ সমাজৰ ইতিহাস আৰু সংগ্ৰাম তুলি ধৰা হয়। সামৰণি অনুষ্ঠানত ফিডেল কাষ্ট্ৰোৰ উপস্থিতিত সংযুক্ত চাহাৰাৰ যুৱ নেত্ৰীয়ে চতুৰ্দশ বিশ্ব যুৱ ছাত্ৰ মহোৎসৱৰ চূড়ান্ত ঘোষণা পত্ৰ পাঠ কৰে। ঘোষণা পত্ৰত কোৱা হয় যে পঞ্চাশ বছৰ পূৰ্বে বিশ্বৰ তৰুণ তৰুণীয়ে যি স্বপ্ন দেখিছিল , তাক জীয়াই ৰাখিবলৈ আমি শপত গ্ৰহণ কৰিছো।বিশ্বায়ন আৰু উদাৰীকৰণে যি অনিন্দ্য সুন্দৰ বিশ্ব গঢ়ি তোলাৰ কথা কৈছে- তাত যুৱ সমাজৰ বাবে আছে কেৱল কৰ্মসংস্থানহীনতা, দাৰিদ্ৰ্য আৰু হতাশা। তাত যৌৱনৰ পতন হব ড্ৰাগ আৰু মাদক দ্ৰব্যৰে।সমস্ত চিন্তা আৰু শুভবুদ্ধিক ধ্বংস কৰি পেলাব আৰু মুষ্টিমেয় এচামে লুট কৰি পেলাব সমগ্ৰ সম্পদ…. সেয়ে আমি শপত লৈছো যে , যেতিয়ালৈকে বিশ্বত সাম্ৰাজ্যবাদ থাকিব তেতিয়ালৈকে বিৰামহীনভাৱে চলি থাকিব আমাৰ সংগ্ৰাম আৰু সংগ্ৰাম। ঘোষণা –পত্ৰত বহুজাতিক কোম্পানীবোৰৰ দ্বাৰা তথ্যৰ একচেতিয়াকৰণ আৰু জাতীয় ঐতিহ্য বিৰোধী সংস্কৃতি আমদানিৰ বিৰোধিতা কৰা হয়। কিউবাৰ ওপৰত তিনি দশকৰো অধিক কাল জুৰি থকা মাৰ্কিন অৱৰোধ অবিলম্বে প্ৰত্যাহাৰৰো দাবী জনোৱা হয়।বিশ্ব যুৱ ছাত্ৰ মহোৎসৱ আন্দোলনৰ ধাৰাবাহিকতা ৰক্ষা কৰাৰ প্ৰতিজ্ঞা গ্ৰহণ আৰু সাম্ৰাজ্যবাদ বিৰোধী মঞ্চত বেছি বেছি ছাত্ৰ-যুৱকক সমবেত কৰাৰ সংকল্পৰে উৎসৱৰ সামৰণি পৰে।\nপূৰ্বৱৰ্তী লেখা ফিডেলৰ দেশৰ অৰ্থনীতি ( ভাস্কৰ জ্যোতি বৰুৱা )\nপৰৱৰ্তী লেখা ফিডেল কাষ্ট্ৰোৰ দেশৰ নাৰীঃ কিছু বাস্তৱ অভিজ্ঞতা ( অসমী গগৈ )\nজানুৱাৰী 31, 2017\t11,232\nজানুৱাৰী 1, 2017\t9,026\nজানুৱাৰী 1, 2017\t7,485


Home > ফেচবুক, টুইটাৰ আৰু নীতিশ কুমাৰক লৈ কি ক'লে প্ৰশান্ত কিশোৰে?\nলালু-নীতিশৰ বিহাৰত এক নতুন ৰাজনীতিৰ সূচনা কৰি মঙলবাৰে এক সংবাদমেলৰ আয়োজন কৰে নিৰ্বাচনী ৰণনীতি নিৰ্ধাৰক প্ৰশান্ত কিশোৰে। এই সংবাদমেলত প্ৰশান্তে এক নতুন ৰাজনৈতিক দল গঠনৰ ইংগিত প্ৰদান কৰি মিহি ভাষাৰে কোনোধৰণৰ আক্ৰমণ নকৰাকৈ একপ্ৰকাৰ আক্ৰমণৰ লক্ষ্য কৰি লয় বিহাৰৰ মুখ্যমন্ত্ৰী নীতিশ কুমাৰক। সংবাদমেলত প্ৰদান কৰা ভাষণটো দেশৰ পিছপৰা প্ৰায় প্ৰতিখন ৰাজ্যৰ ৰাজনীতিৰ বাবে গুৰুত্বপূৰ্ণ হোৱালৈ চাই ইয়াৰ কিয়দংশ পঢ়ুৱৈসকললৈ বুলি আগবঢ়োৱা হ'লঃ\n''নীতিশ কুমাৰে কৈছিল, 'আমি বিহাৰৰ এটা তেনেই সাধাৰণ দল, টুইটাৰ আদিৰে কৰিম কি?’ মোৰ চিন্তা সম্পূৰ্ণ পৃথক। বিহাৰ সদায় পোষ্টকাৰ্ডৱালা ৰাজ্য হৈ থাকক, সেয়া মই কোনো কাৰণতে নিবিচাৰো। বিহাৰৰ যুবক-যুবতীয়ে টুইটাৰ নিশিকিব, ফেচবুক নকৰিব, মই সেই ধাৰণাৰ সৈতে একমত নহয়।\nটুইটাৰ কেৱল গুজৰাটৰ লোকেই কৰিব, সেয়া হ'বই নোৱাৰে। টুইটাৰ আৰু ফেচবুক গুজৰাটৰ লোকক শিকোৱা ব্যক্তিগৰাকী বিহাৰৰেই আছিল! আপোনাৰ নিজৰেই টুইটাৰ আছে। ৪.৪ কোটি লোকে আপোনাক ফলো কৰি আছে। সদায় মিটিং কৰি আপুনি ফটো টুইট কৰে আৰু তাৰ পিছত বিহাৰৰ কৈনো যুৱক-যুবতীয়ে টুইটাৰ ইউজ কৰাক লৈ আপুনি ঠাট্টা কৰে।\nআপুনি কয় যে আপোনাৰ দলটো ইণ্টেলেকচুৱেলৰ দল নহয়। মই এইয়া জানো যে এই দেশৰ মানৱ ইতিহাসত যিজন আটাইতকৈ বেছি ইণ্টেলেকচুৱেল আছিল সেইজনেই হৈছে চাণক্য আৰু তেওঁ এই বিহাৰৰে আছিল! তাৰ পিছত আপুনি কেনেকে ক'ব পাৰে যে আপোনাৰ দলটো ইণ্টেলেকচুৱেলৰ দল নহয়? আপুনি ভাবে নেকি যে বিহাৰ এখন মূৰ্খৰ ৰাজ্য! ইণ্টেলেকচুৱেল হোৱাটো কোনো ভুল কথা নহয়। টেকন’লজি জনাটো কোনো ভুল কথা নহয়।\nযদি আমাৰ আকাংক্ষা দেশৰ নাম্বাৰ ওৱান ৰাজ্য হোৱাটোৱেই হয় তেন্তে তাত আমাৰ ভুল কি? কিয় আমি কেৱল এয়াই বিচাৰিম যে বিহাৰ সদায় দেশৰ আটাইতকৈ পিছপৰা ৰাজ্যই হৈ থাকক! কোনোৱে যদি সোধে পাটনা কিয় এনেকুৱা, তেতিয়া আপুনি কয় যে আমি দুখীয়া ৰাজ্য সেইয়ে এনেকুৱা। যদি দুখীয়া ৰাজ্যই হয় তেন্তে এই ৰাজ্যখনক ধনী আৰু সমৃদ্ধিশালী কৰাৰ দায়িত্ব কাৰ? কেৰালাৰ মানুহ আহি বিহাৰক ধনী কৰিবহি নেকি? বিহাৰক বিহাৰৰ লোকসকলেই ধনী কৰিব লাগিব।\n১৫ বছৰ ধৰি আপুনি ৰাজ্য চলাই আছে, গতিকে আপোনাতকৈ বেছি অভিজ্ঞতা কাৰ থাকিব? মিডিয়াৰ জৰিয়তে আপোনাক পুনৰ আহ্বান জনাইছো, আপুনি আগুৱাই আহক, তেতিয়া কোনো ৰাজনৈতিক সমীকৰণৰ প্ৰয়োজন নহ'ব। বিহাৰৰ প্ৰতিজন লোকক আপুনি যদি ক'ব পাৰে যে কেনেকৈ অহা ১০ বছৰত বিহাৰ দেশৰ ১ নম্বৰ ৰাজ্য হ'ব, কেনেকৈ বিহাৰৰ জনমূৰি আয় বৃদ্ধি পাব? আপোনালোকক জনাইছো যে বিহাৰবাসীৰ গড় আয়ুস কেৰালাৰ তুলনাত ১০ বছৰ কম।\nমই এইয়া মানি ল'বলৈ প্ৰস্তুত নহয় যে নীতিশ কুমাৰৰ দৰে এগৰাকী নেতাই সুদীৰ্ঘ কালৰ অভিজ্ঞতাৰে যদি এই সকলোবৰো সম্ভৱ কৰি তুলিব পৰাকৈ ১০ বছৰৰ ব্লুপ্ৰিণ্ট দাঙি ধৰে তেন্তে বিহাৰবাসীয়ে তেওঁক সমৰ্থন নকৰিব। এইয়া কেৱল নিৰ্বাচনী ৰাজনীতি নহয়! নীতিশ কুমাৰ মুখ্যমন্ত্ৰী ১৩ বছৰেই হওক বা ১৫ বছৰ, সেই লৈ কোনো কথা নাই। নীতিশ কুমাৰৰ সন্মুখত প্ৰশ্ন এয়াই যে আপুনি গান্ধী আৰু গডছেক একেলগে লৈ কেনেকৈ আগুৱাই যাব? প্ৰশ্ন এয়াই যে আপুনি অইনৰ হাতৰ পুতলা হৈ চকী ধৰি ৰাখিব বিচাৰে নে প্ৰকৃতাৰ্থত বিহাৰৰ নেতা হ'ব বিচাৰে?''\nSource URL: https://newsnextone.com/prashant-kishore-press-meet-in-patna-speech


মুক্তিপণ নাপালে কুইপ’ৰ বিষয়াৰ বিৰুদ্ধে চৰম ব্যৱস্থা ল’ব আলফাই! - Prag News\nHomeআঞ্চলিকমুক্তিপণ নাপালে কুইপ’ৰ বিষয়াৰ বিৰুদ্ধে চৰম ব্যৱস্থা ল’ব আলফাই!\nএই বক্তব্যৰ পাছত আজি পুনৰ আলফাৰ প্ৰচাৰ সচিব ৰুমেল অসম স্বাক্ষৰিত এটা বিবৃতিত বিষয়টো সম্পৰ্কত অন্তিম সময়সীমা প্ৰদান কৰে সংগঠনটোৱে৷ বিজ্ঞপ্তিটোত আলফাই ১৬ ফেব্ৰুৱাৰী মুক্তিপণ আদায় দিয়াৰ অন্তিম দিন বুলি ঘোষণা কৰি সেই দিনটোৰ ভিতৰত কুইপ’ কোম্পানীয়ে মুক্তিপণ আদায়ৰ ব্যৱস্থা গ্ৰহণ নকৰিলে ১৭ ফেব্ৰুৱাৰীত ৰাম কুমাৰৰ ওপৰত বিহিত ব্যৱস্থা গ্ৰহণ কৰা হ’ব বুলি চৰম সকিয়নি দিছে।\nতদুপৰি কুইপ’ কোম্পানীক অসমৰ লগতে পশ্চিম, দক্ষিণ পূব এছিয়াত আলফাই নিষিদ্ধ ঘোষণা কৰি এই কোম্পানীৰ লগত জড়িত থলুৱা লোক তথা প্ৰতিষ্ঠান সমূহক জীৱিকাৰ বিকল্প পথ বাচি ল’বলৈ আহ্বান জনাইছে। বিবৃতিটোত শোষণৰ স্বাৰ্থত অইল ইণ্ডিয়া কোম্পানীক তৈলক্ষেত্ৰসমূহ বিদেশী তথা থলুৱা কোম্পানীক প্ৰদান কৰাৰ প্ৰক্ৰিয়া তৎকালীনভাৱে বন্ধ কৰিবলৈ নিৰ্দেশ দিছে সংগঠনটোৱে। ভাৰতৰ শোষণৰ সহযোগীৰূপে এই কোম্পানীসমূহক অভিহিত কৰি পৰৱৰ্তী সময়ত এনে কোম্পানীৰ বিৰুদ্ধে আলফাই বিহীত ব্যৱস্থা গ্ৰহণ কৰিব বুলি উল্লেখ কৰি ব্যৱস্থা গ্ৰহণৰ সময়ত থলুৱা নে বিদেশী অথবা কৰ্তব্যৰত নে নহয় এই সমূহ বিবেচনা নকৰে বুলি স্পষ্ট কৰি দিছে। এনে তৈল উৎপাদন কোম্পানীসমূহৰ সৈতে জড়িত থলুৱা প্ৰতিষ্ঠান আৰু কৰ্মচাৰীসকলক এই কোম্পানী সমূহ এৰি জীৱিকাৰ অন্য পথ ল’বলৈ আহ্বান জনাইছে আলফাৰ প্ৰচাৰ সচিব ৰুমেল অসমে।\nPrevious articleসোণ চুৰি কৰি আৰক্ষীৰ জালত পৰিল মহিলা\nNext articleপ্ৰতিষেধক আছে পৰ্যাপ্ত, কিন্তু লওঁতাই পিছ হুঁহকিছে ভাৰতত


ছিণ্ডিকেটৰাজ! হাইলাকান্দিত জব্দ কয়লাভৰ্তি ট্ৰাক Prag News : Best Assamese News Channel, Latest Assam News Live Today , North East Breaking News\nছিণ্ডিকেটৰাজ! হাইলাকান্দিত জব্দ কয়লাভৰ্তি ট্ৰাক\nহাইলাকান্দিঃ মেঘালয়ৰ পৰা অবৈধভাৱে কয়লা সৰবৰাহ কৰা এন এল ০২ এল ৩৭৯৫ (NL 02 L 3795 ) নম্বৰৰ এখন ট্রাক হাইলাকান্দি আৰক্ষীয়ে জিলাৰ আয়নাখাল এলেকাৰ পৰা জব্দ কৰে৷ জব্দ হোৱা ট্ৰাকখনত নাই কয়লা সৰবৰাহ কৰাৰ কোনোধৰণৰ বৈধ নথি-পত্ৰ। লগতে ২৬টন বস্তু লৈ যাব পৰা এই ট্ৰাকখনে অবৈধভাৱে প্ৰায় ৩২ টন কয়লা লৈ গৈ আছিল।\nএই সকলো বেআইনী কাৰ্যৰ পৰিপেক্ষিতে হাইলাকান্দিৰ হাস্পতাল আউট পোষ্টৰ ভাৰপ্ৰাপ্ত বিষয়া ত্ৰিদিব বৰাৰ নেতৃত্বত হাইলাকান্দি আৰক্ষীয়ে অভিযান চলাই নিশা জব্দ কৰে ট্ৰাকখন। জব্দ কৰি ট্ৰাকখন হাইলাকান্দি সদৰ থানালৈ লৈ যায় আৰক্ষীয়ে। লগতে হাইলাকান্দি আৰক্ষীয়ে কয়লা সৰবৰাহ কৰা ট্রাকখনৰ চালক নহিমউদ্দিন বৰভূঞাক আটক কৰি জেৰা অব্যাহত ৰাখিছে৷ ইপিনে, এই ঘটনাত প্ৰতিক্ৰিয়া ব্যক্ত কৰিছে স্থানীয় দল-সংগঠনে।\nতেওঁলোকৰ মতে চৰকাৰে মুখেৰে ছিণ্ডিকেট বন্ধৰ কথা ক’লেও প্ৰকৃততে ৰাজ্যত বৰ্তমানেও অব্যাহত আছে অবৈধ ছিণ্ডিকেট। আনহাতে কয়লাভৰ্তি ট্ৰাকখনে সেই কথাই সদৰী কৰিছে। লগতে অবৈধ ট্ৰাকখন বৰাকৰ দুই জিলা কাছাৰ আৰু হাইলাকান্দিৰ বহু কেইখন থানাৰ সম্মুখেৰে কেনেকৈ পাৰ হৈ আহিবলৈ সক্ষম হ’ল, সেই প্ৰশ্নও উত্থাপন কৰিছে দল-সংগঠনে।


কাইলৈ নিৰ্বাচনৰ ফলাফল : জ্যোতিষীৰ ভৱিষ্যদ্বাণী, উত্তৰ প্ৰদেশত আকৌ যোগীৰাজ নিশ্চিত! | Asom Live 24\nবৃহস্পতিবাৰে পাঁচ ৰাজ্যৰ বিধানসভাৰ নিৰ্বাচনৰ ফলাফল ঘোষণা কৰা হ’ব৷ পাঁচ ৰাজ্যৰ বিধানসভাৰ নিৰ্বাচনৰ ফলাফলক লৈ দেশৰ ৰাজনৈতিক মহলত ব্যাপক চৰ্চা আৰু বিশ্লেষণ হোৱা পৰিলক্ষিত হৈছ৷\nনিৰ্বাচনৰ ভোটগ্ৰহণ সমাপ্ত হোৱাৰ পিছতে বিভিন্ন নিৰ্বাচনী সমীক্ষা সংস্থাই তেওঁলোকৰ সমীক্ষা প্ৰকাশ কৰিছে৷ উক্ত সমীক্ষা অনুসৰি উত্তৰ প্ৰদেশত যোগী আদিত্যনাথে ক্ষমতাত থকাটো নিশ্চিত বুলি কোৱা হৈছে৷\nইফালে দেশৰ ভালেসংখ্যক জ্যোতিষীয়েও উত্তৰ প্ৰদেশত যোগী আদিত্যনাথে ক্ষমতাত থাকিব বুলি দাবী কৰিছে৷\nলগতে পঢ়ক আন্তজাৰ্তিক বিমানৰ নিষেধাজ্ঞা প্ৰত্যাহাৰ : স্পাইজেট, ইণ্ডিগ’ৰ শ্বেয়াৰ মূল্য উৰ্দ্ধমুৰ্খী\nঅশ্বিনী পাণ্ডে কেন্দ্ৰীয় সংস্কৃত বিশ্ববিদ্যালয়ৰ জ্যোতিষী অশ্বিনী পণ্ডিতে দাবী কৰিছে যে উত্তৰ প্ৰদেশত পুনৰ বিজেপিয়ে বিজয়ী হ’ব৷ তেওঁৰ মতে, এতিয়া সম্পথৰ নামৰ দৈত্যটোৰ ২০৭৮ চলি আছে। ইয়াৰ আৰম্ভণিতে যথেষ্ট উপদ্ৰৱ হয়। জ্যোতিষীৰ পাণ্ডেৰ মতে এই বছৰৰ প্ৰভু হৈছে মঙ্গল গ্ৰহ – যি ক্ষত্ৰিয় সম্প্ৰদায়ৰ প্ৰভুও। সেয়েহে এই সময়ছোৱাত যোগী আদিত্যনাথৰ বিজয়ী হোৱাৰ সম্ভাৱনাই সৰ্বাধিক।\nজ্যোতিষী বিনোদ ত্যাগী আৰু অলোক গুপ্তাৰ মতেও যোগী আদিত্যনাথ পুনৰ উত্তৰ প্ৰদেশত মুখ্যমন্ত্ৰী হ’ব৷ তেওঁলোকৰ মতে উত্তৰ প্ৰদেশত বিজেপিৰ বৃহৎ দলৰূপে পৰিগণিত হ’ব৷\nমীৰাটৰ বিখ্যাত জ্যোতিষী বিনোদ ত্যাগী আৰু মথুৰাৰ আলোক গুপ্তাই কয় যে উত্তৰ প্ৰদেশৰ মুখ্যমন্ত্ৰী যোগী আদিত্যনাথৰ ৰাশিফলে স্পষ্টভাৱে দেখুৱাইছে যে তেওঁ বিজয়ী হ’বলৈ গৈ আছে।\nলগতে পঢ়ক পাক ৰাষ্ট্ৰপতিৰ অনুষ্ঠানৰ পূৰ্বে আত্মঘাতী আক্ৰমণ : ৭ নিৰাপত্তাৰক্ষীৰ মৃত্যু\nঅৱশ্যে, বিজেপিৰ অন্য নেতাসকলৰ বৰ ভাল দিনে দেখা দিয়া নাই। সেয়ে দলটোৱে আনকি ২০০ স্পৰ্শ কৰিব নোৱাৰিব আৰু মাত্ৰ ১৬০ খন আসনত সীমাবদ্ধ থাকিব পাৰে।\nজ্যোতিষী নিধি মিশ্ৰই দাবী কৰিছে যে গ্ৰহ-নক্ষত্ৰবোৰ যোগী আদিত্যনাথৰ পক্ষত আছে। তেওঁৰ মতে গ্ৰহ নক্ষত্ৰসমূহে যোগীৰ শত্ৰুক নিপাত কৰিব, অৰ্থাৎ পৰাস্ত কৰিব৷ মিশ্ৰই লগতে কয় যে বৃহস্পতি গ্ৰহৰ স্থিতিয়ে যোগীৰ বিজয়ক অধিক নিশ্চিত কৰি তুলিছে৷\nTags: asom live 24assam live 24axom live 24axom live 24 digitalbjpUP election 2022yogi aditya nath\nইউক্ৰেইনৰ ৰাষ্ট্ৰপতিৰ পত্নী জেলেনস্কাৰ বিশ্ববাসীলৈ পত্ৰ; কি ক’লে পত্ৰত?\nমঞ্চৰ এজন কমেডিয়ানৰ পৰা পঞ্জাৱৰ মুখ্যমন্ত্ৰীলৈ ভগৱন্ত সিং মানৰ ৰোমাঞ্চকৰ যাত্ৰা…


where to buy rs 125 coin: ১২৫ টকাৰ এই বিশেষ মুদ্ৰাটো কেনেকৈ ক্ৰয় কৰিব ?– News18 assam\nHome » photogallery » business »How To Buy Rs. 125 Coin: কি এই ১২৫ টকাৰ মুদ্ৰা ? ১২৫ টকাৰ এই বিশেষ মুদ্ৰাটো কেনেকৈ ক্ৰয় কৰিব ?\nHow To Buy Rs. 125 Coin: কি এই ১২৫ টকাৰ মুদ্ৰা ? ১২৫ টকাৰ এই বিশেষ মুদ্ৰাটো কেনেকৈ ক্ৰয় কৰিব ?\nwhere to buy rs 125 coin: ১২৫ টকাৰ এই বিশেষ মুদ্ৰাটো কেনেকৈ ক্ৰয় কৰিব! মুদ্ৰাটো প্ৰধানমন্ত্ৰী নৰেন্দ্ৰ মোদীয়ে বুধবাৰে মুকলি কৰিছে।\n| September 02, 2021, 22:48 IST\nভক্তিবেদন্ত স্বামী প্ৰভুপদৰ জন্ম ১৮৯৬ চনৰ ১ ছেপ্টেম্বৰত কলকাতাত হৈছিল। তেওঁৰ প্ৰকৃত নাম আছিল অভয় চৰণ দে। তেওঁৰ প্ৰাৰম্ভিক জীৱনত, তেওঁ ঔষধৰ ব্যৱসায় কৰিছিল। তাৰ পিছত তেওঁ ১৯৫৯ চনত কৃষ্ণমাহিমাৰ প্ৰচাৰৰ বাবে দেশ ত্যাগ কৰিছিল। তাৰ পিছত তেওঁ নিউয়ৰ্কলৈ যায় আৰু ইস্কন কেন্দ্ৰ প্ৰতিষ্ঠা কৰে।\n১২৫ টকাৰ মুদ্ৰা আগতে মুকলি কৰা হৈছে। চৰকাৰে এই বছৰৰ আৰম্ভণিতে নেতাজী সুভাষ চন্দ্ৰ বসুৰ স্মৃতিত ১২৫ টকাৰ মুদ্ৰাও মুকলি কৰিছিল। চৰকাৰে মহাপুৰুষসকলৰ সন্মান আৰু স্মৃতি সুৰক্ষিত কৰিবলৈ মুদ্ৰাটো মুকলি কৰিছিল। কিন্তু বহুলোকে এই মুদ্ৰাবোৰ তেওঁলোকৰ সংগ্ৰহত ৰাখিব বিচাৰে। স্মৃতি হিচাপে।\nএই বিশেষ মুদ্ৰাটো হাতত ল'বলৈ, আপুনি ভাৰতীয় ৰিজাৰ্ভ বেঙ্কৰ নিৰ্ধাৰিত মূল্য পৰিশোধ কৰিব লাগিব। https:// www. spmcil. com/Interface/Home.aspx - এই ৱেবছাইটৰ পৰা প্ৰথমে মুদ্ৰা বুক কৰিব লাগিব বা আপুনি ভাৰতীয় ৰিজাৰ্ভ বেংকৰ ৱেবছাইটতো বুকিং কৰিব পাৰে।